
1. NOŢIUNI INTRODUCTIVE 


1.1. Definiţia medicinei legale 


Numită şi medicină juridică, această disciplină complexă, preo- 
cupată de realitatea biologică-umană, obiectivă, respectiv medicina 
legală s-a născut din nevoia de Justiţie a fiinţei umane — entitate bio- 
psiho-socio-spirituală unică şi irepetabilă. 

Deşi o definiţie care să cuprindă întreaga gamă a preocupărilor 
caracteristice acestui domeniu de activitate socio-profesională este 
dificil de conturat, totuşi, pentru a putea reliefa rolul acestei discipline 
în constelația materiilor specifice învățământului juridic, considerăm 
că medicina legală este o disciplină medicală de sinteză, situată la 
granița dintre ştiinţele medico-biologice (în general, concrete) şi cele 
socio-juridice (de regulă, abstracte), ce are drept scop sprijinirea 
competentă a justiției ori de câte ori pentru lămurirea unei cauze 
judiciare sunt necesare (anumite) precizări cu caracter bio-medical. 

Apare cu totul şi cu totul surprinzător faptul că, în mod aleatoriu, 
fără un fundament motivaţional solid, medicina legală este considerată 
o disciplină conexă în cadrul învățământului juridic, în pofida realităţii 
care i-ar oferi loc între materiile fundamentale. 

Denumirea de „medicină legală” este utilizată mai ales în țările 
de limbă spaniolă şi portugheză, în Franţa, Italia, în timp ce în Rusia, 
în ţările de limbă germanică sau engleză este folosită, cu precădere, 
denumirea de „medicină judiciară”. De fapt, ambele sintagme semni- 
fică acelaşi lucru, conturând domeniul de activitate al cărui laitmotiv îl 
constituie lupta pentru aflarea adevărului medico(bio)-juridic care „nu 
este întotdeauna frumos după cum frumosul nu este întotdeauna 
adevărat.” 

În România, până în anul 1953 a fost folosită denumirea de 
„medicină legală”, reflectată şi în titulatura principalei instituţii de 
specialitate, a cărei construcție a fost inițiată şi realizată după planurile 

profesorului Mina Minovici şi inaugurată la data de 20 decembrie 
1892 sub numele (nou) de Morgă a oraşului Bucureşti care în anul 
1898 devine Institutul Medico-legal. După anul 1953, Institutul medico- 
legal se transformă în Institutul de Cercetări Ştiinţifice Medico- 
judiciare, iar disciplina adoptă denumirea de „medicină judiciară”, ce se 
va menţine până în anul 1965 când revine la denumirea de „medicină 
legală.” 

De asemenea, trebuie precizat că, până în anul 1931, în 
conformitate cu prevederile cuprinse în Legea Sanitară (din anul 1885, 
1910 şi 1926), sectorul medico-legal s-a aflat în subordinea Ministe- 
rului Sănătății. Începând cu data de 01.01.1931, date fiind modificările 
legislative aduse de Legea Sanitară din 1931, medicina legală trece în 
aria de jurisdicție a Ministerului Justiţiei unde va rămâne până în anul 
1953 când, prin H.C.M. nr. 345/01.11.1953, sectorul medico-legal de 
activitate, reorganizat, revine în cadrul Ministerului Sănătăţii. 


1.2. Scurt istoric 


Încă de la debutul învățământului superior medical, medicina 
legală s-a aflat printre disciplinele obligatorii incluse în programa de 
învățământ. Astfel, în anul 1856, când a fost înființată de către Carol 
Davila „Şcoala de Chirurgie” de la Mihai Vodă, cu o durată a studiilor 
de 4 ani, medicina legală şi toxicologia erau incluse în semestrul de 
vară al anului IV. 

În anul următor, 1857, „Școala de Chirurgie” se transformă în 
„Şcoala Naţională de Medicină şi Farmacie” cu o durată de 8 ani, în 
care medicina legală (împreună cu igiena cu care forma o singură 
catedră) se preda în anul VI, în semestrul de vară. Primul profesor de 
medicină legală şi toxicologie a fost Gh. Atanasovici (1822-1892), 
numit în anul 1862 şi medic legist al capitalei, în conformitate cu 
„Instrucţiunile pentru medicul legist al capitalei Bucureşti” (art.3 — 
„medicul legist al capitalei este totodată membru al Consiliului 
Medical Superior şi profesor de medicină legală la Şcoala Naţională 
de Medicină”, publicate în Monitorul Medical; din anul 1865 şi până 
în anul 1897), această prevedere legală nu a mai fost respectată. 

În anul 1879 a fost numit profesor de medicină legală (şi de 
psihiatrie) Alex. Şutzu (1837-1919), care a solicitat Ministerului Justiţiei 

să-l oblige pe medicul legist al capitalei să accepte ca studenții în 
medicină să participe la autopsiile medico-legale. 

Personalitatea marcantă care a reorganizat activitatea şi a 
modernizat instituţia medico-legală este prof. Mina Minovici (1858- 
1933), numit în postul de medic legist al capitalei în anul 1890 şi 
suplinitor al postului de profesor de medicină legală la Facultatea de 
Medicină din Bucureşti în anul 1897 (în anul 1899 este numit profesor 
titular); anul 1897 reprezintă anul în care s-a revenit la principiul 
stabilit în anul 1862, conform căruia, profesorul de medicină legală 
trebuie să deţină şi postul de medic legist al capitalei. Pentru meritele 
deosebite obţinute în întreaga sa activitate ştiinţifică (autor printre 
altele al Tratatului complet de medicină legală — premiat de Academia 
Română) şi profesională, considerat pe drept cuvânt fondatorul 
medicinei legale româneşti, printr-un decret publicat în M.O. din 1925 
numele prof. Mina Minovici este adăugat titulaturii Institutului 
medico-legal, pe care l-a condus în perioada 1892-1932. 

Dintre cei 9 copii care au trăit (6 băieți şi 3 fete din totalul celor 
13) ai familiei Minovici încă doi vor fi implicați în activitatea de 
medicină legală şi anume Nicolae Minovici (1868-1941) şi Ştefan 
Minovici (1867-1935). 

Nicolae Minovici a organizat şi a dezvoltat ştiinţa care, mai 
târziu, avea să fie denumită criminalistică, a efectuat experienţe pe 
propria persoană legate de spânzurare, a înființat Azilul de noapte, 
Societatea de Salvare (1906) cu anexele ei, Spitalul de Urgenţă 
Bucureşti (1934); în anul 1919 a devenit profesor de medicină legală 
şi a condus Institutul medico-legal în perioada 1932-1938. Dintre 
lucrările publicate de prof. N. Minovici menționăm: „Studiu asupra 
spânzurării”, „Manual tehnic de medicină legală”, „Tehnica autopsiei 
medico-legale” (în colaborare cu dr. M. Kernach), „Osteologie medico- 
legală.” 

Ştefan Minovici, licenţiat în ştiinţele fizico-chimice (1893), şeful 
catedrei de chimie organică de la Facultatea de Ştiinţe Bucureşti 
(1924), autor al „Manualului tehnic şi practic de chimie analitică”, a 
contribuit la formarea „Facultăţii de farmacie Bucureşti”, a „Societăţii 
de chimie din România”, a „Institutului de chimie teoretică al 
Universităţii din Bucureşti” şi a „Asociaţiei generale a corpului 
farmaceutic din România”, considerate pe drept cuvânt ctitoriile sale. 

Activitatea prof. Şt. Minovici s-a manifestat în domeniul chimiei 
analitice, organice, biologice şi legale punând bazele toxicologiei 
medico-judiciare (în anul 1912 publică primul manual de toxicologie 
din ţara noastră). Trebuie precizat că Ştefan Minovici s-a remarcat şi 
ca specialist în depistarea falsurilor — în înscrisuri, de bancnote —, 
introducând metoda luminii electrice intense pentru a diferenţia 
cernelurile suprapuse şi construind un aparat fotografic pentru eviden- 
țierea acestora; în anul 1900 a publicat lucrarea „Falsurile în înscrisuri 
şi fotografia în serviciul justiţiei”, iar în anul 1934 înfiinţează „Socie- 
tatea română de grafologie.” Din anul 1894 şi până în 1911 a condus 
laboratorul de chimie organică (toxicologie) din cadrul Institu-tului 
medico-legal, pe care l-a reorganizat şi modernizat. 

Prin întreaga lor activitate, frații Minovici şi-au înscris numele 
în rândul celor mai importante personalităţi ale ştiinţei româneşti şi în 
mod particular, în panoplia medicinei legale. 


1.3. Domeniul de activitate al medicinei legale 


În ceea ce priveşte domeniul sau obiectul activităţii de medicină 
legală, schematic acesta poate fi dicotomizat în: 

— tanatologie medico-legală sau patologia medico-legală morfo- 
logică (morfologia medico-legală), care studiază aspectele legate de 
moarte (felul morții, cauzele morții, semnele morţii etc.); activitatea 
prosecturală care se desfăşoară în cadrul acestui sector medico-legal 
este reprezentată de examinarea (externă şi internă) a cadavrului sau a 
fragmentelor de cadavru, indiferent de intervalul de timp (post-mor- 
tem) care a trecut până la examinarea medico-legală; 

— clinica medico-legală sau patologia medico-legală clinică ce 
are ca obiect de studiu persoana (omul viu) sau documentele medicale 
ce aparțin acesteia, în scopul probării unor violenţe exercitate asupra 
tării pedepsei privative de libertate (expertiza medico-legală pentru 
amânarea/întreruperea executării pedepsei ori a suspendării urmăririi 
penale /judecăţii pentru motive medicale), existenţei discernământului 
(expertiza medico-legală psihiatrică) etc. 


12 


2. CADRUL LEGISLATIV AL ACTIVITĂȚII 
ŞI STRUCTURA REŢELEI DE MEDICINĂ 
LEGALĂ DIN ROMÂNIA 


2.1. Reglementarea activităţii de medicină legală 


Activitatea de medicină legală din România se desfăşoară în 
conformitate cu prevederile stipulate în următoarele acte normative: 

— Legea nr. 459/2001 (publicată în M.O. al României, Partea I, 
nr. 418/27.07.2001), prin care a fost aprobată O.G. nr. 1/2000 
(publicată în M.O. al României Partea I, nr. 22/21.01.2000) privind 
organizarea activităţii şi funcționarea instituţiilor de medicină legală. 

— Legea nr. 271/2003 (publicată în M.O. al României, Partea I 
nr. 616/07.07.2004) prin care a fost aprobată O.G. nr. 57/2001 
(publicată în M.O. al României, Partea I nr. 531/31.08.2001) pentru 
modoficarea şi completarea O.G. nr. 1/2000; 

— Regulamentul de aplicare a dispozițiilor O.G. nr. 1/2000 
privind organizarea activităţii şi funcţionarea instituțiilor de medicină 
legală (publicat în M.O. al României, Partea I nr. 459/19.09.2000) 
aprobat prin H.G. nr. 774/2000 şi modificat prin H.G. nr. 1204/2002. 

— Normele procedurale privind efectuarea expertizelor, a consta- 
tărilor şi a altor lucrări medico-legale (publicate în M.O. al României, 
Partea I, nr. 459/19.09.2000) aprobate prin ordinul comun al Ministe- 
rului Justiţiei (nr. 1 134/C/25.05.2000) şi al Ministerului Sănătății 
(nr. 2554/04.04.2000). 

Prin aceste acte normative au fost înlocuite vechile reglementări 
referitoare la organizarea şi funcționarea reţelei de specialitate, cuprinse 
în Decretul nr. 446/1996 (publicat în M.O. al României nr. 27/07.05.1996) 
şi Hotărârea Consiliului de Miniştri nr. 1085/1996 privind aprobarea 
Regulamentului de aplicare a Decretului nr. 446/1996. 


2.2. Principiile activităţii de medicină legală 
Din reglementările legale se pot desprinde următoarele elemente 
ce caracterizează activitatea de medicină legală, elemente care pot fi 
considerate ca având valoare de principii: 

1. activitatea de medicină legală este parte integrantă a asistenţei 
medicale; din această prevedere rezultă faptul că instituțiile medico- 
legale fac parte din structura organizatorică a Ministerului Sănătății; 

2. activitatea de medicină legală se realizează de medici legişti 
încadraţi în instituţiile medico-legale; la efectuarea lucrărilor de specia- 
litate pot participa şi alți specialişti, cu studii superioare, din diverse 
domenii de activitate: medici (chirurgi, oftalmologi, anestezişti-reani- 
matori, psihiatri etc.), farmacişti, chimişti etc., care, prin cunoştinţele de 
specialitate, vor conferi un grad superior de credibilitate şi în acelaşi 
timp de forță probatorie actului medico-legal; 

3. activitatea de medicină legală asigură mijloace de probă cu 
caracter ştiinţific atât organelor judiciare (organe de urmărire penală — 
procurori şi organe de cercetare penală, instanţe de judecată), cât şi 
persoanelor (fizice sau juridice) interesate; 

4. instituțiile medico-legale sunt singurele unități sanitare în care 
se desfăşoară, potrivit legii, activitatea specifică medico-legală ce 
constă în: expertize, constatări, examinări asupra persoanelor şi cada- 
vrelor, precum şi asupra produselor biologice, corpurilor delicte ori a 
documentelor (medicale) ce conţin elemente utile în conturarea con- 
cluziilor medico-legale, puse la dispoziţie sau solicitate de instituţia 
medico-legală; 

5. activitatea de medicină legală se desfăşoară în baza unei meto- 
dologii unitare conform prezentelor norme legislative ori elaborate de 
Consiliul superior de medicină legală şi Ministerul Sănătăţii, potrivit 
legii; 

6. activitatea de medicină legală este coordonată din punct de 
metodologic de Ministerul Sănătăţii şi Consiliul superior de medicină 
legală; 

7. controlul şi evaluarea activității de medicină legală sunt asigu- 
rate de: 

a) conducătorul instituţiei respective de medicină legală (director 
general, director, medic legist şef); 

b) Consiliul superior de medicină legală; 

c) Ministerul Sănătății; 

d) Comisiile mixte; 

e) Consiliul de analiză şi evaluare. 

8. activitatea de medicină legală se desfăşoară cu respectarea 
principiului independenței şi al imparțialității medicului legist: 

a) conform principiului independenţei, în activitatea profesională 
specifică, pe care o desfăşoară, medicul legist nu poate fi constrâns în 
nici un fel; deci medicul legist va formula concluziile actului medico- 
legal, pe care-l întocmeşte, conform intimei convingeri pe care şi-o 
formează în legătură cu speța respectivă, liber de orice influență 
morală sau pecuniară şi indiferent din partea cui provine. În acest sens, 
legislația medico-legală precizează (art. 3 — Legea 459/2001) că „orice 
ingerință în activitatea medico-legală este interzisă” (alin.l) iar 
„încălcarea prevederilor alin (1) atrage răspunderea administrativă, 
civilă sau penală, după caz (alin 2), precum şi faptul că (art. 11 — Legea 
459/2001) „angajarea, transferul şi desfacerea contractului individual 
de muncă al personalului cu pregătire superioară din instituţiile de 
medicină legală se fac de organele competente, potrivit legii, cu acor- 
dul Consiliului superior de medicină legală”; 

b) principiul imparţialităţii interzice medicului legist să favori- 
zeze vreuna dintre părți (sau ambele!) prin modul în care întocmeşte 
actul medico-legal (în situația contrară se poate pune problema 
falsului intelectual), tocmai pentru a se asigura respectarea acestui 
principiu un medic legist care a întocmit un document medico-legal nu 
mai poate participa la redactarea unui alt act medico-legal, în aceeaşi 
speţă, care a fost solicitat în vederea confirmării (verificării, controlă- 
rii) primului (spre exemplu la întocmirea unui raport de expertiză după 
un certificat medico-legal, sau a unui raport de nouă expertiză ori a 
unui aviz) şi ori de câte ori există situația de incompatibilitate, medi- 
cul legist este obligat să se abțină, declinându-şi competenţa; 

9. activitatea de medicină legală se desfăşoară cu respectarea 
principiului competenţei, competenţa, la modul general, semnifică 
dreptul şi totodată obligația de a desfăşura o anumită activitate; în 
domeniul medico-legal, competenţa, privită ca „abilitatea medico- 
legală (Dongoroz) ce-i revine unei anumite instituţii medico-legale de 
a răspunde solicitărilor organelor abilitate sau persoanelor, poate fi 
(prin analogie cu competența în materie penală)”: 

e competenţă teritorială, conform căreia examinarea medico- 
legală inițială se realizează la instituția medico-legală la care este 
arondat domiciliul persoanei respective sau unde a fost săvârşită fapta; 

prin acest tip de competenţă se realizează o diferenţiere pe orizontală 
între instituţiile medico-legale; 

e competenţa funcțională, ce se referă la categoriile de activităţi 
ce pot fi efectuate într-o instituție medico-legală; astfel, conform com- 
petenţei funcţionale după efectuarea unei examinări (de regulă, experti- 
ză sau nouă expertiză medico-legală) la o instituție medico-legală 
ierarhic superioară nu se mai pot redacta alte documente, în aceeaşi 
cauză şi privind aceeaşi persoană de către o unitate medico-legală 
inferioară ierarhic, realizându-se, în acest mod, o diferenţiere pe verti- 
cală a instituțiilor medico-legale. 


2.3. Structura reţelei de medicină legală 


Instituţiile în care se desfăşoară activitatea specifică de medicină 
legală sunt următoarele: 

a) Institutul Naţional de Medicină Legală „Mina Minovici”, cu 
sediul în Bucureşti — unitate cu personalitate juridică, aflată în 
subordinea Ministerului Sănătăţii —, condus de către un director general 
numit prin ordin al ministrului sănătăţii, pe bază de concurs. 

În cadrul I.N.M.L. „Mina Minovici”: 

e sunt organizate laboratoare (interioare) de: prosectură (tanato- 
logie) medico-legală, medicină legală clinică, toxicologie, serologie, 
anatomie-patologică, genetică; 

e îşi desfăşoară activitatea: 

— Comisia de control şi avizare a actelor medico-legale; 

— Comisia superioară medico-legală. 

b) Institutele de medicină legală (fostele laboratoare exterioare 
de medicină-legală) în număr de 5, din centrele medicale universitare: 
Timişoara, Târgu-Mureş, Cluj-Napoca, laşi şi Craiova; sunt conduse 
de către un director, numit prin ordin al ministrului sănătăţii, pe bază 
de concurs; institutele medico-legale au personalitate juridică şi se află 
în subordinea Ministerului Sănătăţii. În cadrul institutelor de medicină 
legală funcţionează câte o comisie de control şi avizare a documen- 
telor medico-legale. 

c) Serviciile de medicină legală judeţene (fostele laboratoare 
medico-legale judeţene) din fiecare judeţ, cu sediul în oraşul reşedinţă 
de judeţ; nu au personalitate juridică şi se află în subordinea direcțiilor 

judeţene de sănătate publică; sunt conduse de către un medic legist şef 
numit de directorul direcţiei judeţene de sănătate publică şi sunt 
coordonate de institutele de medicină legală în a cărui competență 
teritorială se află. 

d) Cabinetele de medicină legală, aflate în structura organizato- 
rică a serviciilor de medicină legală judeţene şi înfiinţate în județele 
mari, îşi au sediul în alte localităţi decât cele reşedinţă de judeţ; sunt 
conduse de către un medic legist şef. 


2.4. Consiliul superior de medicină legală 


Noua structură creată în conformitate cu legislația menţionată, 
ce coordonează activitatea de medicină legală din punct de vedere 
ştiinţific şi metodologic împreună cu Ministerul Sănătăţii, pentru 
asigurarea unor practici medico-legale unitare, este alcătuită din: 

— directorii institutelor de medicină legală; 

— profesorii de medicină legală din ţară; 

— preşedintele comisiei de specialitate din Ministerul Sănătăţii; 

— şeful comisiei de specialitate a Colegiului Medicilor din 
România; 

— trei medici legişti din diferite servicii de medicină legală jude- 
tene, numiţi prin ordin la Ministerului Sănătăţii la propunerea directo- 
rului general al I.N.M.L. „Mina Minovici”; 

— un reprezentant al Ministerului Sănătăţii, numit prin ordin al 
ministrului sănătăţii; 

— un reprezentant al Ministerului Justiţiei, numit prin ordin al 
ministrului justiţiei; 

— un reprezentant al Ministerului Public, numit prin ordin al 
ministrului justiţiei; 

— un reprezentant al Ministerului Administraţiei şi Internelor, 
numit prin ordin al ministrului administraţiei şi internelor. 

Consiliul superior de medicină legală este condus de un preşedinte 
care este desemnat prin votul majorităţii membrilor consiliului, pe o 
perioadă de 2 ani, cu posibilitatea reînnoirii mandatului. 

Consiliul superior de medicină legală se întruneşte semestrial 
sau ori de câte ori este necesar, la cererea preşedintelui sau a cel puțin 
o treime din numărul membrilor săi. 

2.5. Comisiile mixte 


Comisiile mixte se constituie prin ordin comun al ministrului 
sănătății şi al ministrului justiţiei în vederea realizării controlului, 
verificării, ori de câte ori există indicii cu privire la nerespectarea dis- 
poziţiilor legale în desfăşurarea activităţii de medicină legală. Aceste 
comisii mixte sunt alcătuite dintr-un număr par de membri (minim 4), 
reprezentați prin: 

— medici legişti, în activitate (din cadrul Ministerului Sănătății) 
cu gradul de medic primar; 

— jurişti din cadrul Ministerului Justiţiei. 

În componenţa comisiilor mixte numărul medicilor legişti tre- 
buie să fie egal cu numărul juriştilor. Uneori, în funcţie de specificul 
lucrărilor medico-legale supuse controlului în comisiile mixte pot fi 
cooptați şi alţi specialişti din Ministerul Sănătăţii sau Ministerul 
Justiţiei. 

Dintre membrii comisiei mixte sunt aleşi prin vot deschis, cu 
majoritatea simplă, preşedintele şi vicepreşedintele care vor asigura 
conducerea şi organizarea activității comisiei. 

Evaluarea efectuată de comisia mixtă la solicitarea Ministerului 
Sănătății sau a Ministerului Justiţiei se concretizează într-un raport 
scris ce va fi supus analizei Consiliului de analiză şi evaluare a activi- 
tății de medicină legală. 

În situaţia în care sunt constatate nereguli cu privire la modul de 
desfăşurare a activităţii de medicină legală, care pot atrage responsabi- 
litatea (şi sancţiunea) medicilor legişti respectivi, comisia mixtă poate 
sesiza, după caz, Colegiul Medicilor din România sau organele judiciare. 


2.6. Consiliul de analiză şi evaluare 
a activității de medicină legală 


Consiliul de analiză şi evaluare a activităţii de medicină legală a 
fost înființat în vederea evaluării activității de medicină legală şi a 
activităţii de control desfăşurate de comisiile mixte, fiind alcătuit din: 

a) ministrul sănătăţii — în calitate de preşedinte; 

b) ministrul justiției; 

c) ministrul administraţiei şi internelor; 

d) procurorul general al Parchetului de pe lângă Înalta Curte de 
Casaţie şi Justiţie; 

e) directorul general al I.N.M.L. „Mina Minovici” Bucureşti; 

f) directorii institutelor de medicină legală. 

Consiliul se întruneşte semestrial sau ori de câte ori este necesar 
şi adoptă măsurile prin care poate fi îmbunătățită activitatea de medi- 
cină legală în vederea realizării unui act de justiţie cât mai eficient. 

3. CAUZALITATEA 
DIN PERSPECTIVĂ MEDICO-LEGALĂ 


În medicina legală, cauzalitatea presupune folosirea, de regulă, a 
două noţiuni (de cele mai multe ori confundate între ele atât de către 
jurişti, cât şi de medicii legişti): legătura de cauzalitate şi raportul de 
cauzalitate. 


3.1. Legătura de cauzalitate 


Este o noţiune ce exprimă corelaţia (dependenţa) dintre trauma- 
tism şi prejudiciul generat (leziune traumatică sau deces); cu alte 
cuvinte, defineşte relaţia ce se poate stabili între acţiunea traumatică şi 
efectul (posttraumatic) constatat. 

Legătura de cauzalitate poate fi: 

m primară sau directă 

— imediată/necondiționată, calificată ca atare ori de câte ori între 
traumatism şi efect nu se interpune nimic (exemplu: aplicarea unei 
lovituri cu toporul în cap — deces). 

— mediată/condiționată, ce se stabileşte atunci când între trau- 
matism şi consecințele posttraumatice acționează se interpun factori 
preexistenți cu rol favorizant; în lipsa acestor factori preexistenți 
elementul traumatic nu ar fi fost suficient să genereze efectul! 

e factorii preexistenţi agravează efectele traumatismului (exem- 
ple: o plagă minoră şa un pacient hemofilic, urmată de sângerare 
masivă şi deces sau suprainfecția unei plăgi minore la un pacient 
diabetic, urmată de asemenea de deces); 

e traumatismul agravează patologia preexistentă (exemplu: paci- 
ent cu fractură, de această dată cu transsecțiune medulară urmată e 
paralizie); 

m secundară sau indirectă 

Se consideră legătură de cauzalitate indirectă atunci când între 
traumatism şi efect se interpune o complicaţie [exemplu: politrauma- 
tism rutier — spitalizare cu imobilizare în decubit dorsal — bronho- 
pneumonie (de decubit) — deces]; 

m terțiară sau asociativă (dublu condiționată) 

Acest tip de legătură ar putea fi stabilit atunci când, la realizarea 
efectului, participă atât patologia preexistentă, cât şi o complicaţie 
(apărută posttraumatic) a cărei etiopatogenie este greu sau chiar impo- 
sibil de apreciat în ce măsură ține de fondul patologic preexistent (spre 
exemplu diabet zaharat — în evoluţia căruia o astfel de complicaţie era 
previzibilă) sau de efectele traumatismului în sine. 

În concluziile expertizărilor medico-legale este necesar să se 
precizeze nu numai dacă există sau nu legătură de cauzalitate între 
traumatism şi efectul constatat, ci şi tipul legăturii de cauzalitate 
respective, pentru a putea oferi juristului posibilitatea gradării sanc- 
țiunii pe care o decide pentru fapta agresorului, în limitele stabilite de 
codul penal. 

Legătura de cauzalitate trebuie stabilită indiferent dacă efectele 
traumatismului sunt locale, loco-regionale ori generale — față de 
regiunea interesată inițial — sau dacă aceste efecte s-au produs imediat 
sau după un anumit interval de timp posttraumatic. Pentru a se putea 
afirma din punct de vedere medico-legal existenţa legăturii de cauza- 
litate este necesar: 

— să existe o continuitate în timp a tulburărilor morfofunc- 
tionale, o înlănţuire simptomatologică, morfo şi fizio-patologică 
obiectivabilă, neîntreruptă, între traumatism şi consecințele lui, de la 
data traumatismului incriminat la data examinării persoanei; 

— să existe o concordanță de sediu între traumatism şi leziunea 
constatată (spre exemplu: mici echimoze la nivelul buzelor nu pot 
constitui argumentul traumatic în etiologia unei fracturi a dinţilor 
laterali, deci se vor descrie leziuni dento-alveolare limitate la un 
teritoriu inaccesibil acțiunii traumatice externe, fără corespondent 
lezional în imediata vecinătate); 

— să se poată exclude orice altă cauză posibilă a leziunii respec- 
tive; 

— să se interpreteze corect şi obiectiv fondul patologic preexis- 
tent, pentru a se putea face referiri ulterioare legate de gravitatea 
traumatismului suferit. 


3.2. Raportul de cauzalitate 


Raportul de cauzalitate este o noțiune ce presupune compararea 
leziunilor traumatice decelate şi a obiectelor traumatice care le-au 
generat, pentru ierarhizarea lor, deci se realizează o discriminare între 
cauzele concuratoare (asociate, de aceeaşi valoare sau adjuvante, 
neesențiale); această noţiune are aplicabilitate în cazul existenţei mai 
multor agresori, pentru a se putea stabili, prin prisma leziunilor trau- 
matice produse victimei, gravitatea faptei fiecăruia şi implicit sancțiu- 
nea juridică adecvată. 

Astfel, o plagă perforantă a obrazului produsă cu un obiect dur 
de tip înțepător conferă o anumită gravitate faptei agresorului, spre 
deosebire de lovirea cu pumnul în regiunea mandibulară şi fractura 
dublă de mandibulă consecutivă, de care este învinuit un alt agresor. 

Deci raportul de cauzalitate va folosi juristului pentru încadrarea 
diferențiată a faptelor, cu mai mulți agresori, în conformitate cu pre- 
vederile Codului penal, în funcţie de gravitatea leziunii posttraumatice 
a cărui responsabilitate se atribuie fiecăruia în parte. 

Din cele prezentate rezultă, în mod clar, că cele două noţiuni 
legătura şi raportul de cauzalitate nu sunt similare deşi, în activitatea 
practică, prin confuzie sunt folosite ca având acelaşi înţeles, ceea ce 
generează greutăți de interpretare juridică a concluziilor medico- 
legale. 

4. ELEMENTE DE TANATOLOGIE 
MEDICO-LEGALĂ 


Tanatologia medico-legală studiază problematica morţii organis- 
mului uman. 

Denumirea de tanatologie rezultă din asocierea a două noţiuni: 

— Thanatos = zeul morţii, rod al incestului dintre Erebos 
(întunericul) şi Nix (noaptea), este fratele lui Hypos (somnul) — care a 
avut 1000 de copii printre care şi Morpheus, cel care inspiră şi trans- 
mite visele — şi apare întruchipat într-un bărbat voinic, bărbos, cu două 
aripi mari şi negre, înveşmântat cu o manta neagră; zeul are inimă de 
fier şi suflet de aramă şi cu sabia, pe care o ţine în mână, taie o şuviță 
din părul muribundului şi îi smulge sufletul; în mitologia greacă este 
reprezentat alături de o lumânare ce se stinge treptat; 

— logos — cuvânt, idee, rațiune, ordine. 


4.1. Definiţia mortii şi a vieții 


Moartea, ce reprezintă un moment în evoluţia viului şi un proces 
în existența individului, este definită prin încetarea definitivă şi irever- 
sibilă a vieţii prin oprirea funcţiilor vitale (cardio-circulatorie şi res- 
piratorie) ce determină dispariţia individului ca entitate biologică. 

În opoziţie cu moartea, viaţa, această „minciună perfectă şi 
perpetuă” (Arthur Schopenhauer, 1788-1860), este considerată o formă 
superioară de mişcare a materiei, reprezentând o sinteză a tuturor 
proceselor mecanice, fizice şi chimice care au loc în organism şi care 
se caracterizează prin: metabolism, (auto)reproducere, reactivitate/exci- 
tabilitate, variabilitate şi evoluţie. 

Deci, viața şi moartea reprezintă două aspecte ale aceleiaşi 
realități, astfel încât moartea, ce survine ca o necesitate biologică, 
asigură nu numai selecţia naturală dar şi evoluţia umanităţii; aşa cum 

moartea celulelor este utilă organismului, în acelaşi mod, moartea 
individului este utilă (evoluţiei) speciei. 


4.2. Etapele morții 


Indiferent de felul şi/sau cauza morții, organismul uman par- 
curge următoarele etape sau faze evolutive, aflate la limita (pasajul) 
viață-moarte, până la instalarea morţii definitive, ireversibile. Aceste 
etape sunt: agonia, moartea clinică şi moartea biologică sau definitivă. 


4.2.1. Agonia („viață redusă”) 


Este o etapă premergătoare (sau inițială) a morţii, o etapă de 
„luptă” (de la grecescul agon = luptă) în care fenomenele tanatologice 
se impun faţă de fenomenele biologice; în consecință se produce o 
diminuare a funcţiilor vitale (cardio-circulatorie şi respiratorie) şi 
alterarea, până la dispariţie a funcţiilor vieţii de relații. 

1. Fazele agoniei; în evoluţia sa agonia parcurge următoarele faze: 

— euforică sau de preagonie; individul prezintă o stare de excita- 
ție psiho-motorie (mişcări dezordonate), este neliniştit, uneori logo- 
reic, cu respiraţie rapidă şi superficială (tahipnee), dar regulată; 

— de „privire fixă”; apar transpirații reci, cianoza extremităților, 
respirația devine neregulată, pulsul slab etc.; 

— de imobilitate, când extremităţile se răcesc şi simţurile dispar 
progresiv (primul dispare văzul, iar ultimul auzul). 

2. Formele agoniei;, în funcţie de felul tulburărilor de conştiență 
sunt descrise: 

— agonia conştientă sau lucidă, când individul este prezent în 
mediu, poartă conversații, îşi urmăreşte parametrii funcționali: puls, 
ritm respirator etc. (Bacovia, F. Reiner etc.); 

— agonia inconştientă sau delirantă cu exprimări incoerente, 
halucinaţii etc. (Napoleon striga „trăiască armata”, Goethe cerea „mai 
multă lumină”, Proust etc.); 

— agonia alternantă, în care perioadele de luciditate alternează cu 
cele delirante (într-o astfel de perioadă W.A.Mozart a văzut omul care 
i-a recomandat Requiem-ul). 

Dată fiind existenţa tulburărilor psihice agonicii sunt consideraţi 
iresponsabili pentru faptele sau actele comise; în materie civilă 
(testament, donaţii, adopţii, căsătorii etc.), actele încheiate au valoare 
legală dacă se poate demonstra ştiinţific, de către expertul medico- 
legal că, în momentul întocmirii/semnării acelui document, persoana 
respectivă avea discernământul necesar înţelegerii semnificației, con- 
secinţelor gestului său (acest lucru se poate realiza în urma efectuării 
unei expertize medico-legale psihiatrice). 

3. Durata agoniei cuprinde intervalul de timp la debutul manifes- 
tărilor până la încetarea funcțiilor vitale (cardio-circulatorie şi respira- 
torie) şi instalarea morții clinice. 

În funcţie de cauza care a determinat decesul pot exista agonii: 

— lungi (zile, ore, minute) = în boli cronice, hemoragii interne etc.; 

— scurte (minute, secunde) = în asfixii mecanice, intoxicații 
(paration, cianuri etc.); 

— absente, cum este cazul zdrobirilor de organe vitale. 


4.2.2. Moartea clinică (moartea relativă) 


Este o etapă intermediară (între viaţă şi moartea definitivă), ire- 
versibilă spontan, care se caracterizează prin încetarea funcţiilor vitale 
(vegetative): cardio-circulatorie şi respiratorie. 

Această etapă durează din momentul încetării funcțiilor vitale 
până la instalarea leziunilor ireversibile la nivelul sistemului nervos 
central (moartea creierului fiind criteriul morții organismului). Deoa- 
rece neuronii (celulele sistemului nervos) au o rezistență scăzută, de 
ordinul minutelor la lipsa oxigenului — neuronii corticali, aproximativ 
3 minute, cei subcorticali, 5-10 minute, cei din trunchiul cerebral 30- 
40 minute (încetarea activităţii acestor neuroni determină dispariția 
reflexului cornean şi a reflexului fotomotor) — se consideră că, în lipsa 
aplicării metodelor de resuscitare cardio-circulatorii şi respiratorii, 
moartea clinică nu poate dura mai mult de 5 minute, interval de timp 
după care se instalează encefalopatia anoxică, cu apariţia leziunilor 
ireversibile la nivelul neuronilor scoarței cerebrale. 

În condiţii de hipotermie (care reduce necesarul de oxigen, prin 
scăderea funcţiilor organismului, inclusiv a celor vitale), se apreciază 
că durata morţii clinice poate creşte până la 15-20 minute (au fost puse 

în evidență gene responsabile de inducerea stării de hipotermie: gena 
PL care ar influenţa gradul de percepţie a temperaturii scăzute şi gena 
PDK-4, care ar influența metabolismul). 

Pe aceste considerente se acceptă că instituirea metodelor de 
terapie intensivă după mai mult de 10 minute de la debutul morţii 
clinice este inutilă, cu excepţia: 

— prematurilor şi noilor născuți care au o rezistență mai mare la 
lipsa de oxigen; 

— intoxicaţiilor cu tranchilizante şi hipotermiilor, care reduc 
metabolismul cerebral; 

— gravidelor, pentru salvarea copilului. 

Instituirea măsurilor de protezare cardio-circulatorie şi respira- 
torie, într-un interval de timp optim (de la debutul morţii clinice), poate 
readuce individul la viaţă, fără ca la nivelul sistemului nervos central 
să se instaleze leziunile (anoxice) ireversibile. 

Moartea clinică este un fenomen comun atât morţilor violente, 
cât şi celor neviolente, indiferent de cauza care a iniţiat „lanţul” 
tanatogenerator. 


4.2.3. Moartea biologică (moartea reală sau definitivă) 


Este o etapă ireversibilă (nici spontan şi nici artificial, prin 
metode de resuscitare, individul nu va mai putea reveni la viață) a pro- 
cesului tanatogenerator, caracterizată prin încetarea funcțiilor vitale şi 
apariția leziunilor ireversibile la nivelul sistemului nervos central. 

După instalarea morţii reale pot fi puse în evidență semnele 
morții şi pentru un timp (diferit de la un organ/țesut la altul, în funcţie 
de rezistența acestora la lipsa oxigenului) mai persistă manifestările 
postvitale. 

Etapele morţii, descrise mai sus, sunt confundate, destul de 
frecvent, cu alte stări particulare ale organismului uman, care au drept 
numitor comun alterarea stării de conştienţă; acestea au fost denumite, 
în mod impropriu şi „stări intermediare”, între viață şi moarte sau 
„stări de frontieră”; în categoria acestora sunt incluse: 

e moartea aparentă („viaţa minimă”), ce se caracterizează printr- 
o reducere foarte accentuată a funcțiilor vitale şi a activităţii sistemului 
nervos care nu pot fi puse în evidenţă prin metode clinice sau, uneori 

nici prin metode paraclinice; dintr-o astfel de stare individul poate 
reveni la viață. 

Moartea aparentă se poate instala în hipotermii, electrocuții, 
hidrocuţii, intoxicații cu oxid de carbon sau în urma administrării unor 
substanțe anestezice, după emoţii puternice etc. În literatura de 
specialitate sunt descrise cazuri în care la exhumare cadavrele au fost 
găsite, în sicriu, cu poziția schimbată, cu diverse urme care indicau 
încercarea celui îngropat de a ieşi din coşciug, cazuri de întoarceri de 
la morgă sau ridicări din coşciug în perioada de dinaintea îngropării 
celui considerat mort etc., toate acestea fiind dovezi ale unei exami- 
nări superficiale a presupusului cadavru de către cel care eliberează 
actul constatator al decesului; de fapt acest document trebuie emis 
numai după 24h de la producerea decesului, tocmai pentru a evita 
astfel de situaţii. 

e viața vegetativă (abolirea vieţii de relaţie, comă profundă) cu 
menţinerea spontană, la un prag scăzut a funcțiilor vitale cardio-circu- 
latorie şi respiratorie. 

e comă depăşită — stare caracterizată prin suprimarea vieţii de 
relație cu menţinerea artificială (prin metode de reanimare/terapie 
intensivă) a funcţiilor vitale; deconectarea de la aparatele de susținere 
a funcțiilor cardio-circulatorie şi respiratorie produce traseu izoelectric 
pe EKG (moartea cordului) şi oprirea respirației; în starea de comă 
depăşită individul este decerebrat (moarte corticală) cu traseu EEG 
izoelectric. 

e coma (somnul profund) este o stare patologică, de inhibiţie a 
activităţii nervoase superioare, caracterizată prin pierderea parțială sau 
totală a conştienței, a mobilităţii voluntare şi a sensibilităţii conştiente 
cu păstrarea (la parametri din ce în ce mai reduși, în funcție de gradul 
stării de comă) a funcţiilor vegetative fundamentale: cardio-circula- 
torie şi respiratorie: 

— comă grad Į = subcomă = comă vigilă; 

— comă grad II = coma propriu-zisă; 
comă grad III = coma profundă = coma carus; 
comă grad IV = coma depăşită; 

În prezent, profunzimea stării de comă se poate aprecia (în 
România), în funcție de răspunsul motor (1-6p), ocular (1-4p) şi verbal 
(1-5 p) la stimuli — scala Glasgow (între 1-15 puncte) sau de reacţia la 

stimuli (verbali şi dureroşi) stabilitatea funcțiilor vitale şi prezenţa 
reflexelor de trunchi cerebral — scala Reed (0-4). 

e sincopa — pierderea bruscă şi de scurtă durată a conştienței 
(prin anoxie cerebrală) generată de oprirea circulaţiei sanguine şi/sau a 
respirației: sunt descrise multiple forme de sincope: cardiace, (vaso) 
vagale (sincopa emotivă, hipertermică, la durere, după consum de 
alcool, la bărbierit etc.), (vago) vagale (sincopa de micţiune, sincopa 
la tuse) etc. 

e lipotimia (leşinul) — sincopa falsă, caracterizată prin abolirea 
de scurtă durată a stării de conştiență, însoțită de pierderea tonusului 
postural, dar cu menținerea funcţiilor vitale la parametri optimi. 


4.3. Semnele morţii 


Realitatea decesului unei persoane poate fi susținută pe baza 
semnelor morții; acestea pot fi clasificate în: semne negative de viață 
şi semne pozitive de moarte. 


4.3.1. Semnele negative de viaţă 


Semnele negative de viață prezintă următoarele caracteristici: 

Y apar imediat după încetarea funcţiilor vitale (cardio-circula- 
torie şi respiratorie); 

Y au valoare orientativă, nepermiţând susținerea diagnosticului 
de moarte reală; sunt prezente şi în sincope, lipotimii, moarte aparentă 
etc.; 

Y sunt date de alterarea „trepiedului vital”: creier (activitatea 
sistemului nervos) — cord (activitatea sistemului cardio-circulator) — 
plămân (activitatea sistemului respirator). 

Din categoria semnelor negative de viaţă fac parte: 

e aspectul general şi poziţia corpului, determinate de pierderea 
tonusului postural (se constată poziții ciudate care nu se întâlnesc la 
omul viu) însoţită uneori de relaxare sfincteriană (urme de urină, 
fecale, lichid seminal); pleoapele sunt întredeschise, gura deschisă 
(prin căderea mandibulei), musculatura flască, pielea ceroasă cu 
elasticitatea pierdută, degetele mâinilor în semiflexie, vârfurile picioa- 
relor rotate spre lateral etc. 

e midriază fixă — dilatarea pupilei peste 4 mm, ce nu răspunde 
(nu se produce mioză = contracția pupilei sub 2 mm) la stimulul 
luminos (reflexul fotomotor); 

e lipsa reflexelor; 

e lipsa respirației, ce se poate pune în evidenţă prin: 

— imobilitate toraco-abdominală; 

— nu se percepe respiraţia (laringian, toracic); 

— oglinda pusă în dreptul orificiilor respiratorii nu se abureşte; 

— apa nu se mişcă în vasul aşezat pe torace etc. 

e lipsa activității cardio-vasculare; se poate stabili prin: 

— nu se percep contracţiile inimii; 

— nu se simte pulsul; 

— ligatura/compresia unui deget nu determină apariția cianozei 
locale; 

— dacă se înțeapă corpul din locul respectiv nu se scurge sânge etc. 


4.3.2. Semnele pozitive de moarte 


Semnele pozitive de moarte, denumite şi modificări (fenomene) 
cadaverice, sunt considerate semnele morţii reale sau semnele de 
certitudine ale decesului. În funcţie de intervalul de timp după care 
apar, acestea pot fi clasificate în: semne pozitive de moarte precoce şi 
tardive. 


4.3.2.1. Semnele pozitive precoce de moarte 


a) răcirea cadavrului (algor mortis): 

— este fenomenul de cedare a căldurii, către exterior, datorită 
lipsei circulaţiei sanguine (care uniformizează temperatura corpului), 
mai rapid sau mai lent în funcţie de temperatura mediului ambiant; 

— temperatura scade de la suprafață spre interior; zonele desco- 
perite se răcesc mai repede; cadavrele hiperponderale se răcesc mai 
greu; 

— în cazul unui adult normostenic, la o temperatură a mediului 
de 15-18 grade C se pierde iniţial 1 grad C/h, în primele ore, ulterior 
2 grade C/h; 

— ordinea răcirii pentru diversele segmente corporale: mâna — 1 oră; 
faţa — 2 ore; picioare — 3-4 ore; trunchiul — 8-12 ore; organele interne 
— 20 ore. 

— diagnosticul de moarte reală se pune atunci când temperatura 
măsurată intrarectal este de 20 grade C; această temperatură se atinge 
după aproximativ 10-12 ore de la deces; 

— are o valoare orientativă în stabilirea datei (orei) morții, deoa- 
rece este influențată în mod direct de temperatura mediului în care a 
stat cadavrul. 

b) deshidratarea 

— se produce datorită diminuării lichidelor din zonele/straturile 
superficiale ale pielii, prin evaporare, în condiţiile întreruperii circu- 
laţiei sanguine (ce asigură irigarea ţesuturilor); 

— apare mai repede acolo unde pielea: 

e este mai subțire: buze, ochi, scrot, vârfurile degetelor, vârful 
nasului; 

e a fost traumatizată (în timpul vieţii sau postmortem): excoriaţii, 
plăgi, şanţ de spânzurare sau de ştrangulare, zone (toracice) post 
stimulare cardiacă electrică etc.; 

— prin deshidratare se produc zonele de pergamentare ce apar 
sub forma unor arii sau zone gălbui — brune, uscate, întărite/dure, 
uneori deprimate (sub planul tegumentului din jur); buzele se încreţesc 
(apar zbârcite), devin aspre, cu aspect castaniu; la ochi, dacă post- 
-mortem pleoapa rămâne deschisă, în fanta palpebrală apare „pata lui 
Liarche” (coloraţie brună sau brun-roşietică), apoi ochiul se opaciază 
şi devine moale. 

— nu are valoare în stabilirea datei morţii; 

c) lividitățile cadaverice (livor mortis; lividus = vânăt): 

— sunt pete roşietice-violacee ce apar prin distribuția/acumularea 
sângelui în zonele declive, „de jos” ale cadavrului, sub influenţa forţei 
gravitaționale şi în lipsa circulației sângelui, prin sistemul închis al 
vaselor de sânge, datorită întreruperii contracțiilor cardiace (este 
sistată funcția de pompă a inimii); 

— în evoluţia lor lividitățile cadaverice parcurg următoarele faze: 

e faza de hipostază [faza „de coborâre” a sângelui aflat în vasele 
sanguine; debutează la aproximativ 3-60 minute de la deces sub forma 

unor pete dispersate care ulterior se întind progresiv şi vor conflua; 
dispar la presiune şi se redistribuie în raport cu noile zone declive, 
dacă se modifică poziţia cadavrului]; 

e faza de difuziune [când o parte a sângelui iese din vas, difu- 
zând în țesutul adiacent; la presiune digitală „pălesc” (nu dispar 
complet) şi dacă se schimbă poziția cadavrului lividitățile inițiale se 
mențin (uneori pot fi constatate modificări de intensitate a coloraţiei), 
dar apar noi lividităţi, în raport cu noile zone declive ale cadavrului]; 

e faza de imbibiţie [cea mai mare parte a sângelui (hemolizat), 
trece în țesutul din jur „îmbibându-l”; la presiune sau la schimbarea 
poziţiei cadavrului lividităţile nu se modifică]; 

— zonele/punctele de sprijin ale cadavrului, sau regiunile com- 
primate de îmbrăcăminte (curea, guler etc.) nu prezintă niciodată livi- 
dități cadaverice; 

— reprezintă cel mai sigur şi precoce semn la morţii reale; apa- 
riția lividităţilor va determina întreruperea manevrelor resuscitatorii; 

— pot indica: 

e timpul care a trecut de la deces (împreună cu celelalte semne 
ale morții şi în special cu rigiditatea cadaverică); 

e poziția sau modificarea poziţiei cadavrului; 

— uneori pot orienta asupra cauzei morţii; în intoxicația cu oxid 
de carbon sau cu cianuri, sunt roşii-carmin, în intoxicația cu nitriți sunt 
brune etc. 

d) rigiditatea cadaverică (rigor mortis; înţepenire sau redoare 
cadaverică): 

— este consecinţa întăririi/contracturii muşchilor scheletici; 

— se pune în evidenţă la nivelul articulaţiilor; 

— se instalează în sens cranio-caudal (legea lui Nysten); la cada- 
vrele la care planul membrelor pelvine este situat deasupra planului 
capului (poziţia Trendelenburg) rigiditatea se instalează în sens caudo- 
cranian (inversul legii lui Nysten); 

— dispare în aceeaşi ordine în care a apărut (legea lui Nysten). 

După relaxarea musculară iniţială, postmortem, rigiditatea par- 
curge următoarele etape sau stadii: 

e de instalare [apare la 1-3 ore de la deces iniţial la muşchii 
masticatori şi la muşchii cefei, pentru ca ulterior să cuprindă în sens 
descendent celelalte grupe musculare]; 

e de stare [este completă şi totală]; 

e de rezoluţie. 

e) autoliza — fenomen cadaveric distructiv, precoce care se 
desfăşoară în absenţa microbilor, sub influența enzimelor proprii orga- 
nismului, precedând putrefacţia împreună cu care determină ramolirea 
şi lichefierea ţesuturilor şi organelor. 


4.3.2.2. Semnele pozitive tardive de moarte 


În funcţie de conservarea aspectului cadavrului (inclusiv a leziu- 
nilor traumatice), deci de posibilitatea identificării ulterioare (după o 
perioadă mai îndelungată de timp) semnele sau modificările pozitive 
tardive de moarte, pot fi distructive, semiconservatoare sau conserva- 
toare. 

A. Modificări distructive: 

1. putrefăcția = proces cadaveric distructiv tardiv, ce se desfăşo- 
ară sub influența germenilor microbieni (aerobi şi anaerobi), conti- 
nuând autoliza şi generând, în final, descompunerea cadavrului (ţesu- 
turile şi organele se transformă într-o magmă negricioasă cu miros 
neplăcut ce se scurge, îmbibând îmbrăcămintea cadavrului, solul, 
sicriul); se manifestă prin: 

— pata verde de putrefacție; 

— circulația postumă; 

— flictenele (bulele) de putrefacție; 

— mirosul pestilențial. 

Condiţiile care favorizează putrefacția sunt: 

— temperatura = între 20 şi 35 grade C; sub 20 grade C putre- 
facția încetinește, iar la 0 grade C este oprită; temperaturile ridicate, 
prin distrugerea bacteriilor de putrefacție inhibă procesul putrefacției 
şi favorizează apariţia mumificării; 

— ventilaţia bună (abundența de O2); 

— umiditatea. 

Reguli de apreciere cronologică a putrefacției: 

— cifra care indică zilele iarna, indică orele vara (regula Devergie); 

— putrefacția începe în a 2-a zi de vară şi în a 8-a zi de iarnă; 
putrefacția este întârziată cu 1 lună faţă de vară (regula Laccasagne); 

— 1 săptămână de putrefacție în aer = 2 săptămâni de putrefacție 
în apă = 8 săptămâni de putrefacție în sol (regula lui Caspers). 

2. Distrugerea cadavrului de către: 

— vieţuitoare (animale, insecte etc.); spre exemplu, în lunile 
calde (aprilie-octombrie), la câteva ore de la deces, pe cadavrele 
descoperite se pot observa ouă de muşte: musca albastră, apoi musca 
verde (musca de cameră nu depune ouă pe cadavru) sub forma unor 
grămezi gălbui-albicioase, („„scrumul de ţigară”), după 8-25 ore din 
ouă ies larvele care sapă în profunzime conferind pielii un aspect ciuruit. 

Deoarece muştele îşi depun ouăle în cursul după-amiezii pre- 
zenţa ouălelor pe cadavru orientează asupra faptului că „peste cadavru 
a trecut o noapte.” 

— om, în mod intenţionat sau accidental, prin metode fizice 
(incinerarea), chimice (substanţe caustice) sau mecanice prin depesaj. 

B. Modificări semiconservatoare; cadavrul mai poate fi identi- 
ficat şi eventualele leziuni traumatice (externe) mai pot fi recunoscute, 
dar cu oarecare dificultate. În rândul manifestărilor semiconservatoare 
se descrie adipoceara (saponificarea sau săpunul de cadavru). Acest 
fenomen cadaveric tardiv apare, după putrefacție, care macerează 
pielea şi permite contactul apei cu țesutul adipos (gras); formarea 
săpunului de cadavru inhibă putrefacția. 

Condiţiile de mediu prielnice saponificării: 

— mediu umed (bălți, lacuri, latrine etc.); 

— oxigen în cantitate redusă (absent); 

— temperatură ridicată. 

Saponificarea care începe după 3-4 săptămâni, la copii şi după 
aproximativ 4 săptămâni la adult (la suprafaţă) şi se termină, la copil 
în 3-4 luni iar la adult după 8-10 sau chiar 12 luni modifică aspectul 
cadavrului care apare acoperit (în totalitate sau parţial) de o substanță 
alb-cenuşie sau alb-gălbuie, de consistență scăzută, unsuroasă, gelati- 
noasă, cu miros de brânză râncedă; în contact cu aerul adipoceara se 
usucă, devine sfărâmicioasă, cu aspect grunjos, cenuşiu, iar în timp 
capătă tentă negricioasă. 

C. Modificări conservatoare: 

1. Naturale 

a) mumificarea, presupune deshidratarea generalizată a cada- 
vrului; se produce în condiţii de mediu favorabile reprezentate prin: 

— temperatură crescută; 

— ventilaţie bună; 

— umiditate scăzută sau absentă. 

Cadavrul unui adult se mumifică în 1-3 luni şi capătă un aspect 
uscat, de volum redus, cu pielea încreţită, de consistenţă crescută şi o 
coloraţie cafenie-castanie (pergamentat). 

b) lignifierea sau tăbăcirea, este o formă particulară de mumi- 
fiere ce se produce în mediile bogate în acid tanic şi humic, cu reacţie 
acidă puternică (mlaştini acide, terenurile de turbă), cadavrul este de 
volum redus cu pielea dură, brună (= cadavrul lemnos). 

c) pietrificarea = mineralizarea; se produce prin mineralizare 
postmortem (cu săruri de calciu); se întâlneşte în special la feţii morți 
şi retenționaţi intrauterin (litopedion = pietrificarea în întregime a 
fătului). 

d) congelarea (înghețarea): 

— cadavrul se păstrează pe perioade indefinite; 
după dezgheţare putrefacţia avansează foarte rapid; 
lividitățile cadaverice sunt roşii-aprinse; 
pielea nu se mobilizează pe planurile subiacente, cu care for- 
mează un bloc rigid. 

2. Artificiale 

— menţinerea în camere frigorifice; 

— îmbălsămarea; 

— plastifierea. 


4.4. Clasificarea medico-legală a mortii — felul morții 


Din perspectivă medico-legală şi juridică, prin prisma împrejură- 
rilor în care a survenit decesul unei persoane, în scopul elucidării 
cauzelor, condițiilor şi circumstanțelor ce au determinat sau contribuit 
la producerea morţii, după efectuarea autopsiei, se poate vorbi de 
moarte violentă şi de moarte neviolentă. Înainte de efectuarea autop- 
siei, de regulă la cercetarea ce se întreprinde la faţa locului, se acceptă 
o formă intermediară, cu caracter provizoriu (respectiv până după 
efectuarea autopsiei) între cele două feluri de moarte menţionate şi 
anume moartea suspectă de a fi violentă. 

4.4.1. Moartea neviolentă 


Moartea neviolentă este moartea care se produce fără a se încăl- 
ca dreptul la viaţă al fiinţei umane şi/sau fără intervenția unui agent 
traumatic extern organismului; determinată exclusiv de cauze interne, 
moartea neviolentă poate fi: 

— naturală (moartea „de bătrâneţe”) — ce survine la vârste înain- 
tate, prin procesul fiziologic de îmbătrânire a organismului; este o 
situaţie excepţional de rar întâlnită, deoarece, de cele mai multe ori în 
determinismul morții intervine o boală sau un traumatism; 

— patologică — moartea ca eveniment final al evoluţiei unei 
afecțiuni, boli organice etc.; este cel mai frecvent tip de deces şi, de 
fapt, face obiectul disciplinei de anatomie patologică. Moartea patolo- 
gică se poate produce lent (spre exemplu după spitalizări de lungă 
durată pentru cancer, tuberculoză, ciroză hepatică etc.) sau rapid (spre 
exemplu un infarct miocardic, sau după un accident vascular cerebral 
etc.) 


4.4.2. Moartea violentă 


Moartea violentă poate fi definită ca fiind moartea ce se produce 
ca urmare a nerespectării dreptului la viață al ființei umane, datorită 
intervenţiei unui agent traumatic (factor) extern organismului. 

Întrucât în marea majoritate a cazurilor este rezultatul încălcării 
relaţiilor sociale ce se nasc în jurul şi datorită bunului cel mai de preţ 
al omului (dreptul la viaţă) ori de câte ori un deces este etichetat, din 
punct de vedere medico-legal, ca fiind violent, se vor declanşa proce- 
durile judiciare specifice, astfel încât să se poată stabili împrejurările 
în carte a survenit moartea persoanei respective, forma de vinovăţie cu 
care a fost produsă şi în consecință dacă se impune aplicarea unei 
sancţiuni juridice. 

Moartea violentă poate surveni în următoarele împrejurări: 

a) accidente, situaţie în care forma de vinovăţie este culpa, fie a 
persoanei însăşi (spre exemplu, nerespectarea regulilor de protecția 
muncii, conducerea unui autovehicul cu defecţiuni mecanice majore 
sau sub influenţa băuturilor alcoolice etc.) cu pierderea controlului 
autovehiculului şi producerea unui accident cu decesul şoferului etc.) 
fie a autorului; deci moartea se produce întâmplător, fără să se fi urmărit 

ori acceptat deznodământul fatal (accidente de muncă, casnice, rutiere, 
feroviare etc.). 

Tot în categoria morţilor violente-accidentale este inclus şi 
decesul, consecinţă a unor deficienţe, greşeli în activitatea de asistență 
sanitară, respectiv o conduită terapeutică inadecvată situaţiei respec- 
tive: tratament incorect efectuat sau aplicat cu întârziere, nesuprave- 
gherea competentă a pacientului etc. Decesul, rezultat ca urmare a 
încălcării normelor deontologice medicale, poate surveni, referindu-ne 
la cauza tanatoinițială: 

e (ŞI) când procesul tanatogen este declanşat de acţiunea unui 
agent traumatic exogen (deci ar fi vorba de o moarte violentă): 
[exemplu: traumatism abdominal prin agresiune — ruptură de splină 
— nu se intervine operator în timp util — deces prin hemoragie 
internă]; 

e (şi) când cauza tanatoiniţială este reprezentată printr-o boală, 
afecţiune internă (deci o moarte neviolentă) care a fost neglijată sau 
tratată cu superficialitate de către medic. 

[exemplu: apendicită acută —nu se intervine chirurgical la timp, 
temporizându-se în mod nejustificat tratamentul operator — peritonită 
— stare toxico-septică — deces]. 

În aceste situaţii, moartea este considerată violentă, din punct de 
vedere medico-legal şi juridic, deoarece medicul, prin pregătirea şi 
calificarea pe care o are, este obligat să intervină competent (calificat) 
pentru a „rupe lanțul tanatogenerator”; neacordarea ajutorului pe care 
era obligat să-l asigure pacientului, a făcut ca acesta să-şi piardă viaţa 
şi în consecință medicul este responsabil. 

b) sinucideri, acte autolitice produse, de cele mai multe ori, cu 
intenţie (directă) dar şi, în unele cazuri, din culpă, accidental spre 
exemplu în încercarea iluzorie de obținere a satisfacției erotice pe alte 
căi decât cele naturale, multe persoane, de regulă tinere, au decedat 
prin diverse forme de asfixie mecanică (sufocare prin introducerea 
capului în pungi de plastic etanșe etc.) fără a se putea proba atingerea 
voluptății, a orgasmului (a se vedea în acest sens şi relatările prof. 
N. Minovici după experienţele proprii de spânzurare); de fapt, în astfel 
de situaţii se poate afirma că fantasma tentației obținerii plăcerii este 
înlocuită cu realitatea crudă a decesului. 

Acceptat sau anatemizat suicidul „vero” (reuşit) — act autolitic 
care, în funcţie de societate, religie etc., a fost fie dezaprobat, fie 
acceptat, nu este un act izolat, întâmplător în existenţa individului ci 
presupune parcurgerea unor etape (sinucidaţie — sinucidacţie — trau- 
matizaţie — după prof. V.T. Dragomirescu) în care ideea de sinucidere 
odată inoculată parazitează activitatea psihică a individului, îl 
determină să elaboreze planul suicidar (locul, momentul, modalitatea) 
pentru ca, în final, să devină realitate, să se materializeze. 

c) crime, omucideri heteroagresive, produse cu intenţie (directă 
sau indirectă) ori cu praeterintenţie; tot în această categorie a omuci- 
derilor este inclus şi omorul săvârşit la rugămintea sau cu acceptul 
victimei. 

d) execuţie capitală (pedeapsa cu moartea) este o împrejurare 
particulară de deces a unei persoane care a fost condamnată printr-o 
hotărâre definitivă şi irevocabilă a unei instanțe de judecată legal 
investită; în această situație se poate vorbi de existența unei duble 
intenții directe — atât a instanței de judecată, cât şi a făptuitorului care, 
în această situație, prin excepție, este exonerat de răspundere. 
Problemă controversată în lumea contemporană (părerile fiind atât pro 
cât şi contra) pedeapsa cu moartea se realizează cel mai frecvent prin: 
decapitare (mai ales în trecut), spânzurare (mai rar), electrocuție pe 
„scaunul electric” sau prin injecție letală. 

Indiferent de intervalul de timp care a trecut de la momentul/ 
evenimentul traumatic şi decesul persoanei, rolul medicului legist 
constă în a stabili dacă există sau nu legătură de cauzalitate între 
traumatismul incriminat şi moartea individului; acest lucru nu este 
întotdeauna simplu de realizat datorită particularităților de evoluție 
(mai ales posttraumatică) a fiecărei fiinţe umane. 


4.4.3. Moartea suspectă de a fi violentă 


Aşa cum am precizat, înainte de efectuarea autopsiei medico- 
legale, (inclusiv a investigațiilor tanatologice de laborator), cu ocazia 
cercetărilor judiciare efectuate la fața locului sau în cadrul anchetei 
preliminare, declanşate cu ocazia descoperirii unui cadavru uman, la 
limita dintre cele două tipuri, diametral opuse de moarte (violentă şi 
neviolentă) poate fi descrisă moartea suspectă de a fi violentă; 

denumită şi obscură (O.M.S.) care, datorită cauzelor şi condiţiilor/ 
circumstanțelor în care se produce, poate fi inclusă fie grupa morţilor 
violente, fie în cea a celor neviolente (după efectuarea autopsiei). Spre 
exemplu: moartea indivizilor tineri sau a persoanelor aflate în misiuni 
oficiale, a deţinuţilor, a celor ce ocupă funcţii publice, moartea după 
traumatisme minore etc., va ridica întotdeauna semne de întrebare, 
care nu vor putea fi eliminate (printr-o argumentaţie obiectivă) în lipsa 
unei autopsii oficiale. 

Se consideră moarte suspectă de a fi violentă în următoarele 
situaţii: 

a) decesul unei persoane a cărei sănătate, prin natura serviciului, 
a fost verificată periodic din punct de vedere medical; 

b) deces care survine în timpul unei misiuni de serviciu, în 
incinta unei întreprinderi sau instituţii; 

c) deces care survine în custodie (moartea persoanelor aflate în 
detenție sau private de libertate, în spitalele psihiatrice, decesele în 
spitale penitenciare, în închisoare sau în arestul poliției), moartea 
asociată cu activităţile poliţiei sau armatei în cazul în care decesul 
survine în cursul manifestaţiilor publice sau orice deces care ridică 
suspiciunea nerespectării drepturilor omului, cum este suspiciunea de 
tortură sau orice altă formă de tratament violent sau inuman; 

d) multiple decese repetate, în serie sau concomitente într-o 
comunitate; 

e) cadavre neidentificate sau scheletizate; 

f) decese survenite în locuri publice sau izolate; 

g) când moartea survine la scurt interval de timp (de regulă, până 
la 24 ore) de la internarea într-o unitate sanitară, timp în care nu s-a 
putut stabili un diagnostic (prin care să se poată explica decesul), care 
să excludă o moarte violentă; 

h) când moartea este pusă în legătură cu o deficiență în acorda- 
rea asistenţei medicale sau în aplicarea măsurilor de profilaxie ori de 
protecție a muncii; 

1) decesul pacientului a survenit în timpul sau la scurt timp după 
o intervenție diagnostică sau terapeutică medico-chirurgicală. 

j) moartea subită (deces survenit brusc, rapid, în plină stare de 
sănătate, la o persoană fără o patologie diagnosticată ori cu o afecţiune 
cronică, aflată în tratament şi a cărei evoluţie nu presupunea acest 
deznodământ). 

k) moartea prin inhibiţie (moartea reflexă), ce se produce la 
indivizi sănătoşi (cu „autopsie albă”), dar cu o reactivitate particulară, 
la care datele de anchetă pun în evidență un moment traumatic, 
petrecut cu puțin timp anterior decesului, asupra unei zone recunos- 
cute ca reflexogene: 

— subcutanată: regiunea laringiană, regiunea epigastrică, scrotul, 
fața anterioară a tibiei, globii oculari (prin comprimare); 

— mucoasă: laringiană, a colului uterin, a anusului (dilatarea 
bruscă — deces); 

— seroasă: pleure, uneori pericard sau peritoneu (la puncții). 

e) moartea funcțională sau moartea dinamică (Claude Bernard) 
în care la autopsie nu se pun în evidenţă nici un fel de leziuni sau 
modificări organice („autopsie albă”) iar din datele de anchetă nu se 
pot obţine elemente care, măcar să sugereze o acțiune traumatică. 

5. AUTOPSIA MEDICO-LEGALĂ 


5.1. Definiţie 


Sinonimă cu necropsia (necro = mort, cadavru + opsis = vedere) 
autopsia medico-legală, aşa cum indică şi denumirea, este o activitate 
specifică instituţiei medico-legale, ce constă în examinarea completă, 
externă şi internă, macroscopică şi de laborator (microscopică, toxico- 
logică, serologică etc.) a cadavrului uman, pentru aflarea cauzelor dece- 
sului (iniţială-intermediară-imediată şi eventual favorizantă) în vederea 
stabilirii felului şi a împrejurărilor în care s-a produs moartea. 

Facem precizarea că noţiunea de cadavru, din punct de vedere 
medico-legal, este mai vastă şi semnifică atât corpul uman întreg, fără 
viață, ori fragmente din acesta (spre exemplu, numai capul sau numai 
trunchiul etc.), indiferent de timpul trecut de la deces (deci fără a avea 
importanță gradul şi tipul de descompunere), cât şi scheletul uman în 
totalitate sau diverse fragmente osoase; prin această interpretare exten- 
sivă a noţiunii de cadavru, autopsia medico-legală se poate diferenţia 
față de alte tipuri de autopsii. 


5.2. Tipuri de autopsie 


Autopsia, la modul general, poate fi: 


5.2.1. Anatomo-patologică 


Acest tip de necropsie se execută în laboratorul de prosectură 
din cadrul unui spital, de către un medic anatomo-patolog, pentru a se 
confirma/infirma patologia ce a determinat decesul pacientului ce a 
fost internat şi a decedat în acea unitate sanitară. 

Aceste autopsii se efectuează la 24 ore de la deces, deci asupra 
cadavrelor care nu prezintă modificări tardive postmortale naturale 
(putrefacție, mumificare etc.) sau artificiale (îmbălsămare) şi, de regu- 
lă, este necesar acordul aparţinătorilor /reprezentanţilor legali; în cazul 
în care aceştia nu sunt de acord cu efectuarea autopsiei se poate obţine 

scutirea de autopsie, dacă nu există dubii asupra diagnosticului de 
deces ori cu privire la modul de aplicare a tratamentului în spital şi 
dacă se obţine aprobarea semnată de directorul spitalului, medicul şef 
anatomo-patolog, medicul curant şi medicul şef de secție (unde s-a 
produs decesul). În situaţia în care, cu ocazia unei astfel de autopsii, 
care poate fi generală (completă) sau parţială (axată pe organul/patolo- 
gia care a produs decesul), se pun în evidență leziuni traumatice sau 
boli nediagnosticate, ori manopere medico-chirurgicale (acte operato- 
rii), care pot avea legătură cu moartea pacientului, autopsia se opreşte 
şi cadavrul va fi preluat de instituția medico-legală. 


5.2.2. Demonstrativ-ştiinţifică 


Se efectuează în cadrul instituţiilor de învăţământ superior medi- 
cal, în scopul pregătirii sau aprofundării cunoştinţelor cursanților; 
aceste autopsii, reduse ca număr, se realizează de regulă asupra cada- 
vrelor neidentificate ori nerevendicate. 


5.2.3. Medico-legală 


Denumită şi judiciară sau oficială, autopsia medico-legală are 
următoarele particularităţi: 

1. este efectuată numai de către medicul legist, în unele situaţii, se 
pot forma echipe alcătuite din doi sau chiar trei medici legişti (mai ales 
atunci când se bănuieşte o moarte neviolentă, generată de o patologie mai 
rar întâlnită), sau pot fi cooptați şi medici anatomopatologi din diverse 
spitale. În situaţia în care este necesară reexaminarea unui cadavru deja 
autopsiat, aceasta nu se poate face decât de către o comisie alcătuită din 
medici legişti care au grad profesional mai mare decât cel al medicului 
legist care a efectuat prima examinare, sau care provin dintr-o instituție 
medico-legală ierarhic superioară; 

2. se execută la unitatea medico-legală pe a cărei rază teritorială 
s-a produs decesul persoanei sau unde a fost găsit cadavrul; când nu 
există posibilitatea transportării cadavrului la morgă, cu acordul medi- 
cului legist, autopsia se poate efectua la locul unde a fost găsit cada- 
vrul sau într-un loc anume ales; 

3. este obligatorie, fără a mai fi necesar acordul aparţinători- 
lor/reprezentanților legali (deci nu se poate obţine scutire de autopsie), 
în următoarele cazuri: 

a) moarte violentă, chiar şi atunci când a trecut o perioadă de 
timp indiferent de durată între evenimentul traumatic (accident, agre- 
siune etc.) până la deces iar moartea poate fi pusă în legătură cu acel 
eveniment ori se afirmă acest lucru (de regulă de către familie, rude 
etc.); 

b)moarte de cauză necunoscută (spre exemplu, atunci când fami- 
lia, rudele, cunoscuţii etc. nu pot proba cu documente medicale o pato- 
logie prin care să se poată explica decesul); 

c) cauza morții este suspectă de a fi violentă. 

4. autopsia medico-legală trebuie să fie completă; cele trei cavi- 
tăți (craniană, toracică, abdominală) vor fi deschise în mod obligato- 
riu, chiar dacă felul şi cauza morţii sunt evidente încă de la examenul 
extern (spre exemplu, hemoragie externă, prin amputarea unui mem- 
bru, zdrobirea capului, împuşcare, înjunghiere etc.); 

5. autopsia medico-legală se execută numai în baza unui docu- 
ment oficial, scris, care trebuie să îndeplinească solemnitățile impuse 
de lege, fiind emis de un organ de anchetă, abilitat, al statului (rezolu- 
ție motivată, ordonanţă etc.); 

6. după efectuarea autopsiei medico-legale, datele obţinute sunt 
trecute imediat într-un raport de autopsie medico-legală, denumit şi 
raport de constatare medico-legală necoptică. 


5.3. Obiectivele autopsiei medico-legale 


În urma efectuării autopsiei judiciare, în concluziile raportului 
de constatare medico-legală necroptică pe care-l întocmeşte, medicul 
legist trebuie să răspundă la următoarele obiective: 

. felul morţii (violentă sau neviolentă); 

„cauza medicală a morții; 

. legătura de cauzalitate; 

. raportul de cauzalitate; 

. data morţii; 

. rezultatele examinărilor de laborator: grupa de sânge, alcolemie 


NU PUNR —= 


etc. 

Pe lângă aceste obiective generale, la care trebuie să răspundă, 
în funcţie de particularităţile concrete ale speţei, medicul legist poate 
formula şi alte răspunsuri astfel încât să vină în întâmpinarea organu- 
lui de anchetă cu elemente probatorii concludente şi utile. 

6. REACȚIA VITALĂ 


Prin reacţie vitală, în medicina legală, se înţelege totalitatea 
modificărilor locale (ale ţesuturilor, organelor) şi/sau generale (ale 
întregului corp) ce apar în organismul (uman) viu, ca răspuns la acţiu- 
nea unui agent traumatic — mecanic, fizic, chimic, biologic. 

Reacţia vitală reprezintă un criteriu de diferențiere a leziunilor 
traumatice din timpul vieţii de cele produse după moarte; în raport cu 
momentul morţii organismului, leziunile traumatice pot fi produse 
înaintea acestui moment [caracter vital manifest, bine reprezentat], în 
timpul (în agonie sau în moarte clinică) [caracter vital minim, estom- 
pat] sau după instalarea morţii [caracter vital absent]. 

În scop didactic, în categoria generică a reacţiilor vitale pot fi 
incluse: 


6.1. Semnele vitale 


Semnele vitale (aşa cum reiese şi din denumire) indică posibi- 
litatea ca subiectul să fi fost în viaţă în momentul producerii leziunilor 
traumatice; acest fapt nu poate fi însă afirmat cu certitudine. Ca exem- 
ple de astfel de semne cităm: 

e ciuperca” de spumă, la cadavrele scoase din apă; 

e funinginea din jurul orificiilor nazale sau a gurii la cadavrele 
găsite la locul incendiilor; 

e protruzia limbii între arcadele dentare, mai ales la cadavrele la 
care cauza morții o constituie asfixia mecanică; 

e „emisia” spermatică (prezenţa spermei exteriorizată la nivelul 
regiunii genitale); 

e prezenţa sângelui în jurul cadavrului: 

— sub forma unor stropi împrăștiați la distanţe diferite, ceea ce 
orientează diagnosticul către o posibilă hemoragie externă de natură 

arterială (în această situație sângele are o coloraţie mai deschisă — 
sânge roşu-viu); 

— sub formă de „baltă” în imediata apropiere a cadavrului, ceea 
ce ar sugera o hemoragie externă de natură venoasă (în această situaţie 
sângele are o coloraţie mai închisă — sânge negricios). 


6.2. Reacţia vitală propriu-zisă 


În această grupă sunt incluse modificările posttraumatice cu 
caracter cert vital, care în mod sigur au survenit în timpul vieții. 


6.2.1. Reacţii vitale propriu-zise locale 


Acestea, de regulă, sunt descrise în morţile lente, cu agonie înde- 
lungată. Din această categorie fac parte: 

a) hemoragia tisulară — leziune infiltrativ-hemoragică, numită 
frecvent în activitatea practică „infiltrat sanguin”, „infiltrat hemora- 
gic” sau „infiltrat de sânge”. 

— poate fi pusă în evidenţă la nivelul: 

e țesutului moale: muşchi, ţesut subcutanat, organe; 

e țesutului dur: oase, dinţi; 

— este consecinţa fisurării vaselor de sânge (indiferent de cali- 
bru), cu extravazarea consecutivă a sângelui care se fixează în ţesutu- 
rile din jur; 

— apare ca o zonă roşietică-negricioasă ce contrastează cu țesutul 
din jur şi care nu poate fi îndepărtată de jetul de apă („prin spălare”), 
fiind aderentă. 

Corespondentul tegumentar al hemoragiei tisulare este echimoza. 

b) coagularea (proprietate a sângelui care se pierde după moarte): 

— cheagurile de sânge care se formează în timpul vieţii (coaguli 
intravitali) sunt aderente de țesut (spre exemplu de marginile plăgii 
sau de peretele vascular), au suprafața rugoasă, sunt friabile şi au un 
aspect mat-uscat. 

— cheagurile de sânge care se produc postmortem (coaguli cruorici) 
nu sunt aderente de ţesut/perete vascular şi au suprafaţa netedă, lucioa- 
să, umedă. 

Printr-o serie de determinări de laborator cantitatea de fibrină 
din cheagul de sânge poate fi cuantificată; cu cât coagularea s-a 

declanşat mai tardiv față de momentul morţii, cu atât şi cantitatea de 
fibrină este mai redusă. 

c) crusta, etapă în evoluţia spre vindecare a plăgilor sau exco- 
riaţiilor şi care necesită un interval mai mare de supravieţuire pentru a 
se putea forma. În aceeaşi categorie poate fi inclusă şi cicatricea; 

d) retracția țesuturilor secționate — îndepărtarea (dehiscenţa) 
marginilor plăgii, ce dă impresia de lipsă de ţesut; 

— pielea şi muşchii au cea mai mare capacitate de a se retracta; 
dacă traiectul de secţiune este perpendicular pe fibrele elastice (din 
tegument) sau pe cele musculare, distanţa dintre marginile plăgii este 
maximă; 

— în plăgile produse postmortem marginile acestora nu sunt 
îndepărtate (nu există dehiscență), sunt mai moi şi netumefiate. 

e) inflamația — reacţia de răspuns (de protecţie) a organismului 
viu la acţiunea unor factori sau agenţi ai mediului”, având drept scop 
anularea sau diminuarea consecințelor posttraumatice (repararea țesu- 
tului lezat). 

La cadavru, inflamaţia se poate recunoaşte: 

— macroscopic prin: 

e tumefiere (tumor); 

e roşeață (rubor) — în primele ore de la deces. [Celelalte semne 
macroscopice ale inflamaţiei la persoanele vii sunt: căldura locală 
(calor), durerea (dolor) şi alterarea funcţională (functio lesa)]. 

— microscopic prin reacția leucocitară (leucocitoză — mar- 
ginație — diapedeză — aglomerare perivasculară locală), al cărei 
debut a fost semnalat la 15 minute posttraumatic (V. Beliş). 

f) transformările hemoglobinei ” din infiltratele sanguine posttra- 
umatice; astfel, în funcţie de etapele de degradare a hemo-globinei, 
pot fi descrise o serie de variaţii de culoare: 

— iniţial coloraţie roşie (posttraumatică); 


" Dată fiind adresabilitatea acestui curs, prin factori ai mediului se vor 
înţelege acei agenți din mediul extern ce fac mai frecvent subiectul de studiu 
al medicinei legale, respectiv agenții traumatici. 

” Hemoglobina este un pigment sanguin de culoare roşie, conținută în 
hematii (eritrocite), având rol în fixarea oxigenului (02) în vederea transpor- 
tului acestuia către locurile de utilizare (celule). 

— începând cu zilele 2-3, infiltratul de sânge capătă o coloraţie 
ruginie sau galben-ocră, datorită formării hemosiderinei; 

— ulterior, începând cu ziua a 11-a de la constituirea infiltratului 
sanguin, apare o coloraţie gălbui-brună cu tentă roşiatică, prin forma- 
rea bilirubinei (hematoidină). 

Aceste modificări de culoare a infiltratului de sânge evoluează 
de la periferie către centru (centripet), mai repede sau mai lent (în 
timp), în funcţie de cantitatea de sânge din infiltratul respectiv. 

g) reacții enzimatice (peroxidaze, pseudoperoxidaze — V. Beliş) 
prin care pot fi diferențiate infiltratele sanguine de lividitățile cadaverice. 


6.2.2. Reacţii vitale propriu-zise generale 


a) aspiratul pulmonar 

Punerea în evidenţă la nivelul alveolelor pulmonare (ultimele 
ramificații ale căilor respiratorii, mici cavități, care în mod normal, 
conţin doar aer) — deci nu în conductele respiratorii (trahee, bronhii, 
bronhiole), unde pot ajunge şi după moarte — diferite elemente: sânge, 
conținut gastric, funingine, apă, pământ etc., face dovada existenţei 
respirației în momentul contactului cu materialul aspirat. 

b) conținutul gastric 

Prezenţa în stomac şi/sau duoden (prima porţiune a intestinului 
subţire, care este separată de stomac prin sfincterul piloric, ce se con- 
tractă postmortem în cadrul procesului general al rigidității cadaverice 
şi nu mai permite trecerea conţinutului gastric în intestin) de sânge, 
funingine, apă, pământ etc poate fi interpretată ca reacţie vitală, cu 
anumite rezerve. 

c) embolia 

În medicina legală, prin embolie se înțelege prezenţa în vasele 
sanguine a unui element/material care, în mod normal, nu face parte 
din (nu se găseşte) în sânge, denumit embol. 

Din punct de vedere al compoziției, acesta poate fi: 

— lichid: grăsimi, lichid amniotic etc.; 

— solid: fragmente de ţesut, corpi străini (plancton); 

— gazos: aer, azot. 

şi poate fi pus în evidență prin anumite tehnici la autopsie. 

d) anemia (an = fără + emia = sânge) — consecinţă a unor pier- 
deri mari de sânge (hemoragie extenrnă sau internă), cu expresie 
necroptică macroscopică şi microscopică. 

e) septicemia — infecţie generalizată a organismului, caracterizată 
prin triada: focar septic (primar), unde debutează infecția şi se multi- 
plică germenii + prezenţa microbilor în sânge (septicopioemie) + 
însămânțări septice la distanță (secundare) în diverse organe. 

f) şocul — reacţie complexă neuro-endocrino-umorală de răspuns 
al organismului la acţiunea unui stimul agresogen (traumatism, stare 
conflictuală etc.) [„„şocul este mai uşor de recunoscut decât de descris, 
decât de definit”] 

8) depistarea substanţelor toxice în sânge şi/sau în diferite organe 
(ficat, rinichi). Exemplu: prezenţa carboxihemoglobinei (compus rezul- 
tat din combinaţia hemoglobinei cu oxidul de carbon) în sânge (în cazul 
persoanelor decedate în incendii) sau în țesutul adiacent orificiului de 
intrare (în cazul împuşcării în limita de acţiune a factorilor secundari); 
prezența toxicelor numai în stomac ridică semne de întrebare asupra 
momentului în care au fost administrate/introduse! 


6.3. Reacţii/manifestări postvitale (supravitale) 


Reacţiile postvitale sunt definite ca totalitatea fenomenelor de 
„viaţă reziduală” a unor celule, ţesuturi, organe sau chiar părți din 
organism, după încetarea vieţii (după încetarea funcționalității „trepie- 
dului Bichat”: sistem nervos — cord — plămân). 

Se întâlnesc la formațiunile anatomice mai puţin diferenţiate, 
care au o mai mare rezistență la anoxie (prin trecerea rapidă de la 
metabolismul aerob la cel anaerob). Astfel: 

e uterul poate prezenta contracții şi la 4-6 ore post-mortem; 

e spermatozoizii şi ovulele îşi menţin mobilitatea şi capacitatea 
fecundantă încă 10-20 ore postmortem; 

e păstraţi în soluție salină, cilii celulelor epiteliale respiratorii 
prezintă mişcări până a 5-30 de ore postmortem; 

e ansele intestinale îşi pot menţine contracțiile (peristaltismul) 
câteva ore de la deces; 

e s-au constatat contracții ale inimii până la 40 de minute în 
cazul celor executați prin decapitare. 

Aceste reacții postvitale, explicate prin faptul că moartea nu se 
poate instala în mod simultan şi brusc în toate celulele şi organele 

corpului uman, sunt responsabile de aşa-numitele „manifestări de 
viață reziduală” care, uneori, ridică probleme de interpretare cu ocazia 
anchetei întreprinse la fața locului. Astfel, spre exemplu (din 
Scripcaru-Terbancea): 

e după împuşcare în inimă, victima şi-a (re)incheiat hainele; 

e deşi cu plăgi ale inimii (ventriculare) sau ale vaselor mari de 
sânge, unele persoane s-au mai putut deplasa aproximativ 200 metri, 
în circa 20 minute; 

e după ce s-a împuşcat în inimă, un individ a reuşit să se şi 
spânzure; 

e după decapitare trunchiul s-a ridicat într-o poziţie apropiată 
ortostatismului. 


6.4. Modificări post-mortem 


Reprezintă totalitatea leziunilor traumatice produse cadavrului 
(deci nu au caracter vital!), în mod accidental sau cu intenţie. În 
această categorie se încadrează: 

a) diverse leziuni traumatice externe (excoriaţii, plăgi) sau inter- 
ne (cel mai frecvent întâlnite sunt fracturile de coloană vertebrală, 
fracturile costale, de mandibulă etc.), survenite în timpul manipulării 
sau transportului cadavrului; 

b) incinerarea cadavrului, totală sau parţială, fie la crematorii, fie 
în diverse alte locuri, în scopul ascunderii unei omucideri; 

c) acţiunea unor substanţe toxice caustice care fie nu mai permit 
identificarea, fie distrug cadavrul în totalitate; 

d) depesajul — ciopârţirea, fragmentarea, secţionarea cadavrului, 
parţială sau totală; 

e) aruncarea unui cadavru de la înălțime, în scopul producerii 
unor leziuni traumatice prin care să se poată explica decesul şi care să 
mascheze mecanismele reale tanatogeneratoare: plăgi înjunghiate, 
sugrumări/strangulări, intoxicații criminale etc.; 

f) „spânzurarea” unui cadavru, de cele mai multe ori după dece- 
sul prin sugrumare sau strangulare (se încearcă disimularea unei omu- 
cideri printr-o sinucidere). 

Acestea sunt numai câteva din modalităţile de realizare a leziu- 
nilor traumatice postmortem care, de cele mai multe ori, încearcă să 
mascheze o crimă şi/sau să împiedice identificarea victimei. 

7. ASFIXIILE DE APORT 


7.1. Procesul respirator 


Prin asfixie se înțelege, în mod obişnuit, acea stare patologică a 
organismului determinată de lipsa oxigenului. Deoarece în perioada de 
început a medicinei vechii anatomişti considerau că aerul circulă prin 
vaselele de sânge, iar atunci când nu mai puteau percepe pulsul erau 
de părere că aerul nu mai pătrunde în organism, au asociat sintagma 
asfigmos (fără puls) privării de oxigen. 

Procesul respirator se desfăşoară în trei etape: 

I. etapa de aport, în care aerul atmosferic încărcat cu oxigen (aer 
inspirat) pătrunde prin orificiile respiratorii (nasul şi gura), străbate 
căile aeriene (nasofaringe, laringe, trahee, bronhii şi ramificaţiile 
acestora) pentru a ajunge în plămâni, la ultima diviziune a conductelor 
aerifere, alveolele pulmonare — o serie de formațiuni dilatate, în formă 
de balon sau boabă de strugure. 

În acest moment, are loc o etapă intermediară, numită etapa de 
schimb alveolo-capilar, care presupune realizarea schimbului gazos în 
dublu sens: 

— oxigenul trece din alveola pulmonară în micul vas de sânge 
(capilar) ce se află în imediata sa apropiere; 

— bioxidul de carbon parcurge acelaşi drum, dar în sens invers — 
din capilarul de sânge în alveola pulmonară. 

II. etapa de transport, ce presupune, aşa cum indică şi denu- 
mirea, transportul gazelor în dublu sens, prin intermediul sângelui: 

— oxigenul, legat de hemoglobina conținută de hematii, către 
locurile de utilizare (diverse ţesuturi şi organe); 

— bioxidul de carbon, rezultat în urma proceselor metabolice ce 
au loc în interiorul fiecărei celule care intră în componenţa țesuturilor 
şi organelor, către plămân. 


49 


Urmează o etapă intermediară, respectiv etapa de schimb capi- 
laro-celular, în care: 

— oxigenul este cedat de către hematia transportatoare celulei ce 
urmează să-l utilizeze; 

— bioxidul de carbon părăseşte celula unde s-a format şi este 
preluat de capilarul sanguin. 

III. etapa de utilizare, ce presupune folosirea oxigenului pentru 
„respiraţia celulară” a fiecărui ţesut sau organ, concomitent cu produ- 
cerea de CO». 

Scăderea concentrației de oxigen (hipoxie) sau absenţa O» (ano- 
xie) se poate produce în oricare din etapele procesului respirator mai 
sus menţionate; astfel, în funcţie de etapa în care survine perturbarea 
funcţiei respiratorii, se pot deosebi: 

1. anoxii de aport (anoxii anoxice); în aceste cazuri, cantitatea 
de O» care ajunge la plămâni (de fapt la alveola pulmonară) este 
insuficientă sau absentă. Anoxiile de aport pot fi provocate de cauze: 

e neviolente (patologice): pneumonii, bronhopneumonii, tumori 
(de laringe) etc., deci diverse boli care împiedică desfăşurarea normală 
a ventilaţiei; 

e violente (asfixii), care au ca mecanism scăderea/absenţa oxige- 
nului în aerul inspirat sau imposibilitatea efectuării inspirației. 

2. anoxii de transport; în această situaţie, deşi cantitatea de O» 
care pătrunde în plămân şi străbate bariera alveolo-capilară este sufici- 
entă necesităților organismului, sângele nu-şi poate îndeplini funcția 
de transportor (al oxigenului). La rândul lor, anoxiile de transport pot 
fi: 

e anoxii stagnante, atunci când sângele care a preluat oxigenul 
de la nivelul plămânului nu circulă cu viteză normală (viteza de circu- 
laţie a sângelui este foarte redusă), datorită unor disfuncţii cardio- 
vasculare (insuficiență cardiacă, colaps etc.). 

e anoxii anemice, generate de totalitatea situațiilor în care can- 
titatea de sânge (de fapt numărul total de hematii şi, în consecință, 
cantitatea de hemoglobină) este redusă: hemoragii masive, boli ale 
sângelui cu distrucții eritrocitare etc. 

3. anoxii de utilizare (anoxii histotoxice) ce se caracterizează 
prin imposibilitatea celulelor de a folosi oxigenul adus de sânge, altfel 
în cantitate suficientă; anoxiile histo-toxice pot recunoaşte cauze 

violente (intoxicații cu acid cianhidric, barbiturice etc.) sau cauze 
neviolente (modificări de pH în alcaloze sau acidoze). În aceste forme 
de anoxie sângele venos conţine o cantitate crescută de O», având 
caracter de sânge arterial, ceea ce face ca lividităţile cadaverice să 
capete o coloraţie roşietică-deschisă, „vie”. 
Asfixiile sau anoxiile de aport de cauză violentă, care fac 
obiectul de studiu al medicinei legale, pot fi clasificate astfel: 
— asfixii mecanice: 
gâtului 
e prin comprimarea 
toraco-abdominală 
e prin obstrucţie 
— asfixii chimico-atmosferice 
— asfixii hipokinetice. 


7.2. Asfixiile mecanice 


7.2.1. Elemente introductive 


Asfixiile mecanice însumează totalitatea formelor de anoxie 
anoxică (de aport) de cauză violentă, prin care este împiedicată (în 
mod mecanic) pătrunderea aerului — cu o concentraţie normală de 
oxigen — prin căile respiratorii, până la nivelul alveolelor pulmonare. 

A. În funcție de modul în care se realizează asfixia, se pot deosebi: 

(1) asfixii mecanice prin comprimare: 

— fie a gâtului: spânzurare, strangulare, sugrumare; 

— fie toraco-abdominală. 

(2) asfixii mecanice prin obstrucția căilor respiratorii: sufocare, 
înecare, diverşi corpi străini. 

B. În funcţie de intervalul de timp în care se instalează moartea, 
se pot întâlni: 

(1) forme supraacute, în care decesul survine foarte rapid, prin 
mecanism neuro-reflex; în urma stimulării formațiunilor nervoase din 
zonele recunoscute ca reflexogene se poate produce, aproape instan- 
taneu, abolirea funcţiei cardiovasculare şi a celei respiratorii, fără a se 
mai instala simptomatologia specifică lipsei de oxigen. 

(2) forme acute, în care datorită lipsei de oxigen celulele nervoa- 
se mor după aproximativ 5 minute (perioada medie de timp în care nu 
se produc leziuni anoxice ireversibile la nivelul celulei nervoase); în 
aceste forme de asfixie mecanică moartea este explicată prin meca- 
nismul anoxic al privării de oxigen ce stă la baza leziunilor ireversi- 
bile, în special la nivel cerebral; 

(3) forme subacute, în care predomină mecanismul vascular, 
ceea ce face ca simptomatologia să fie dominată de manifestările 
determinate de creşterea concentraţiei bioxidului de carbon, iar moartea 
să se instaleze mai lent. 


7.2.2. Asfixiile mecanice prin comprimare 


7.2.2.1. Spânzurarea 


Este o formă de asfixie mecanică realizată prin comprimarea 
gâtului cu un laț acţionat de greutatea (totală sau parţială) a propriului 
corp, atras de forța gravitaţională; laţul prezintă o extremitate fixată de 
un suport (copac, balcon, ţeavă etc.) şi una circulară în jurul gâtului. 

Din punct de vedere medico-legal, spânzurarea poate fi clasificată: 

A. În funcţie de poziția nodului: 

— spânzurare tipică — nodul este situat în regiunea posterioară a 
gâtului, la ceafă; 

— spânzurare atipică — când nodul se află în oricare altă poziţie 
(anterioară, laterală sau antero-laterală). 

B. după cum cadavrul atinge sau nu o suprafaţă de sprijin: 

— spânzurare completă, când corpul este suspendat în laţ, deasu- 
pra planului de sprijin, fără a se rezema de nici o suprafață; 

— spânzurare incompletă, când cadavrul atârnat în laţ atinge 
suprafaţa de sprijin cu o anumită regiune a corpului: spânzurarea în 
picioare, în genunchi, spânzurarea în poziția culcat etc. 

Pe lângă forma obişnuită de spânzurare (ce constă în atârnarea 
corpului în lat), în unele situații (spre exemplu în cazul execuției) sunt 
descrise forme particulare de spânzurare: prin aruncarea în gol de la 
înălțime, prin ataşarea unor greutăţi de corpul victimei, prin agăţarea 
(aruncarea) călăului de/pe victimă etc. 

Moartea survine într-un interval de timp variabil (până la 30 de 
minute) în funcție de mecanismul tanatogenerator principal; când 
nodul este situat anterior, moartea se instalează mai lent. 

Deoarece conştiinţa se pierde rapid (uneori instantaneu, alteori 
în aproximativ 20 secunde), orice eventuală încercare de autosalvare 
este exclusă. 

Elementul specific în spânzurare este șanțul de spânzurare care 
se prezintă ca o depresiune pergamentată care, în spânzurarea comple- 
tă, are următoarele caracteristici: 

— este situată circular în 1/3 superioară a gâtului; 

— cu traiect oblic ascendent către regiunea nodului; 

— de adâncime neuniformă; este mai profundă în zona opusă 
nodului, superficializându-se treptat către nod; 

— incompletă, fiind întreruptă în zona nodului atunci când laţul 
este cu perimetru fix; în cazul nodului culant, șanțul poate forma o 
circulară completă, dar cu adâncime mai mică în zona nodului şi cu 
imprimarea (ştanţarea) nodului — „amprenta nodului de spânzurare.” 


7.2.2.2. Strangularea 


Este o formă de asfixie mecanică realizată prin comprimarea 
gâtului cu un laţ acţionat de o forță, alta decât cea a propriului corp 
atras de forța gravitaţională. 

Deci, în cazul strangulării, asupra laţului ce comprimă gâtul 
acționează: 

— agresorul care trage de capetele laţului (,,lațul sicilian”); 

— diverse mijloace mecanice ce strâng progresiv laţul la anumite 
intervale de timp; 

— diferite greutăţi ataşate capătului liber al lațului, în timp ce 
corpul este imobilizat în diverse poziţii; 

— propriul corp, în poziţia „arcului” (decubit ventral, laţul având 
un capăt în jurul gâtului iar celălalt în jurul picioarelor); când victima 
nu-şi mai poate menţine ridicate membrele pelvine, prin căderea 
acestora laţul se strânge. 

Şanţul de strangulare se prezintă ca o depresiune pergamentată: 

— situată circular în 1/3 medie sau inferioară a gâtului; 

— cu traiect orizontal; 

— de adâncime uniformă; 

— completă (şanţul poate fi incomplet atunci când între laţ şi gât 
se interpun diverse obiecte: gulerul cămăşii, fularul, părul sau mâna 
victimei etc.). 


7.2.2.3. Sugrumarea 


Este o formă de asfixie mecanică ce se realizează prin compri- 
marea gâtului cu mâna/mâinile. 

În sugrumare pot fi observate la nivelul gâtului echimoze 
(ovalar-alungite, determinate de degete) şi/sau excoriaţii (semilunare, 
produse de unghii). 


7.2.3. Asfixiile mecanice prin obstrucție 


7.2.3.1. Sufocarea 


Este o formă de asfixie mecanică realizată prin astuparea 
orificiilor respiratorii superioare (nasul, gura) şi făcând imposibilă 
pătrunderea aerului prin căile respiratorii spre plămân (spre alveolele 
pulmonare). 

Sufocarea se poate realiza: 

— cu mâna, în mod direct sau prin intermediul unor obiecte moi 
(pernă, fular, batistă etc.), care acoperă orificiile respiratorii; această 
modalitate este întâlnită mai frecvent în cazul copiilor, a persoanelor 
aflate în stare de ebrietate sau în imposibilitate de a se apăra; 

— prin împingerea şi menţinerea capului (viscerocraniului) în 
obiecte moi. Această modalitate de realizare a sufocării nu poate fi 
acceptată în cazul în care corpul victimei a fost imobilizat (cu faţa) de 
un plan dur (ciment, perete etc.), deoarece relieful natural al feţei nu 
permite obstrucționarea completă a orificiilor respiratorii; 

— prin aplicarea unor pungi de plastic pe cap, strânse pe gât, sub 
mandibulă; 

— prin fixarea unor benzi adezive (tip scotch) pe orificiile respi- 
ratorii externe. 

7.2.3.2. Înecarea 


Este o formă de asfixie mecanică ce se realizează prin obstrucţia 
căilor respiratorii/alveolelor pulmonare cu lichide ce înlocuiesc aerul 
respirat, consecutiv contactului parțial (numai capul sau numai ori- 
ficiile respiratorii) sau total al organismului (scufundare) cu lichidul 
respectiv. 

Înecarea se poate realiza în apă („dulce”, cu o concentraţie osmo- 
tică mai mică decât a sângelui, „sărată”, cu o concentraţie osmotică 
superioară sângelui sau în apă cu osmolaritate intermediară — apa de 
piscină), petrol, vin, bere, uleiuri etc. 

Din punct de vedere medico-legal se face distincţie între 
submersie, termen prin care se înţelege moartea organismului conse- 
cutivă contactului cu mediul lichid, cu alte cuvinte o asfixie mecanică 
propriu-zisă, şi imersie, noţiune prin care se înțelege aruncarea cada- 
vrului în apă; în această ultimă situaţie moartea s-a produs prin alte 
cauze (fie o moarte violentă, fie o moarte patologică), iar prin imersie 
se încearcă disimularea decesului. 


Fazele înecării 

În prima fază, preasfixică sau de rezistență, are loc oprirea 
voluntară sau reflexă a respirației (apnee) care durează până când 
concentraţia de CO, din sânge creşte suficient de mult pentru a declan- 
şa automat mişcările respiratorii (inspirul), glota se deschide şi apa 
pătrunde în căile respiratorii (dispnee inspiratorie). Contactul apei cu 
căile respiratorii declanşează un reflex de apărare, în încercarea de 
eliminare a lichidului, manifestat prin dispnee expiratorie. 

Faza a doua sau convulsivă se caracterizează prin pierderea stării 
de conştiență (în aproximativ 1 minut) şi apariţia convulsiilor — victi- 
ma pare că încearcă să iasă la suprafața apei. 

Faza a treia, de comă, cu respirații ample terminale (acum se 
înghite şi se aspiră cea mai mare cantitate de lichid) şi instalarea 
progresivă a asfixiei; deoarece funcțiile vitale diminuă treptat iniţial se 
opreşte respiraţia şi ulterior activitatea cardio-vasculară), această fază 
se mai numeşte şi etapa morții aparente. 

Ulterior, cadavrul se deplasează în apă, parcurgând următoarele 
etape: 

— de cădere la fundul apei; sub acțiunea forței gravitaționale, 
cadavrele se îndreaptă către fundul apei cu capul în jos. Datorită 
dispoziției diferite a stratului de grăsime, de regulă cadavrele rămân la 
fundul apei: 

— cele de bărbat = în decubit ventral (cu faţa în Jos); 

— cele de femeie = în decubit dorsal (cu fața în sus); 

— de ridicare către suprafața apei, datorită putrefacţiei, proces 
numit flotaţie; 

— de deplasare propriu-zisă prin apă — supranatația. 


Modificări specifice 

— datorate contactului organismului cu mediul lichid: „pielea de 
găină” macerarea pielii (apariția „mâinii de spălătorească”), detaşarea 
epidermului („„mănuşa morţii”), căderea părului, colonizarea cu alge, 
adipoceara, putrefacția (cap negru, balonizare etc.) 

— datorate înecării — peteşii plurale, prezenţa apei şi a elemente- 
lor din apă în căile respiratorii şi digestive „ciuperca” înecaţilor etc. 

— datorate viețuitoarele acvatice: lipsa unor părți moi etc. 

— datorate deplasării cadavrului cu apariţia unor leziuni trauma- 
tice de târâre etc. 


— datorate manevrelor de reanimare. 


7.3. Asfixiile chimico-atmosferice 


Asfixiile chimico-atmosferice reprezintă totalitatea formelor de 
anoxie anoxică (de aport) de cauză violentă, caracterizate prin alte- 
rarea compoziției chimice normale a aerului atmosferic inspirat. 

Alterarea compoziţiei chimice a aerului inspirat face ca la nive- 
lul alveolelor pulmonare să ajungă o cantitate redusă sau absentă de 
O», în condițiile în care nu există nici un obstacol care să blocheze (în 
mod mecanic) fluxul gazos prin căile respiratorii. 

Aceste tipuri de asfixii, cunoscute şi sub denumirea de: 

— asfixii în spaţii închise (Kernbach); 

— asfixii chimice (Scripcaru-Terbancea); 

— asfixii prin aer confinat (S. Ungurean) — aer viciat, stricat, de 
nerespirat,; 

— se pot produce în două circumstanţe: 

e când cantitatea de O» atmosferic scade treptat, concomitent cu 
acumularea de CO;, creşterea temperaturii şi a umidității şi acumulării 
de substanţe organice rău mirositoare, aşa cum se întâmplă în spații 
închise: submarine blocate, săli de spectacole rău ventilate, frigidere, 
lăzi închise ermetic, închisori (spaţii de deşinere) cu mulţi deţinuţi etc.; 

e când O, este înlocuit cu gaze inerte (azot, metan) sau viciate 
(cu o concentraţie crescută de CO;, hidrogen sulfurat etc.): în WC-uri, 
în beciurile unde fermentează vinul, în peşteri (speologi prinşi în 
„pungile de metan”), în mlaştini etc. 

Expunerea organismului la o atmosferă viciată va determina 
apariția unor tulburări de tipul: transpiraţie, sete, ameţeală, jenă respi- 
ratorie (dispnee), cu alterarea progresivă a stării generale, ulterior 
instalarea comei, uneori precedată de halucinaţii şi, în final, deces. 


7.4. Asfixiile hipokinetice 


Sunt reprezentate prin totalitatea formelor de anoxie anoxică (de 
aport) de cauză violentă, determinate de epuizarea mişcărilor (excur- 
siilor) respiratorii, ceea ce face ca aerul atmosferic, cu o concentraţie 
normală de oxigen şi în lipsa unui obstacol care să blocheze orificiile 
şi/sau căile respiratorii, să nu mai poată ajunge la nivelul alveolelor 
pulmonare. 

Astfel de asfixii se identifică atunci când corpul este atârnat în 
poziţie verticală, fiind susţinut de: 

— membrele toracice (crucificarea, „spânzurarea” de mâini etc.); 

— membrele pelvine („spânzurarea” cu capul în jos). 

Uneori, pentru a grăbi sfârşitul acestui supliciu, se atârnau dife- 
rite greutăți de picioarele celui condamnat, i se fracturau oasele gam- 
belor (pentru a nu mai avea punct de sprijin) etc. 

Într-o astfel de poziţie, muşchii inspiratori — diafragmul, muşchii 
intercostali, muşchii pectorali etc. — obosesc treptat, cu instalarea pro- 
gresivă a insuficienţei respiratorii. 

8. NOȚIUNI DESPRE LEZIUNILE 
ŞI MOARTEA PRIN ARME DE FOC 


Armele de foc sunt mecanisme/instrumente de atac sau de 
apărare, ce acționează prin intermediul unui proiectil (agent traumatic 
mecano-dinamic), a cărui deplasare este indusă/determinată de arderea 
unei pulberi explozive. 

Din punct de vedere medico-legal şi criminalistic, leziunile ce 
pot fi produse de armele de foc sunt: 

e leziuni primare, determinate de factorii primari ai împuşcării: 
proiectil sau fragmente de proiectil; 

e leziuni secundare, generate de factorii secundari ai împuşcării: 

v flacăra; 

v gazele; 

Y pulberea arsă sau arzândă; 

Y pulberea nearsă. 

e leziuni/urme terțiare sau reziduale, induse de factori/elemente 
reziduale care se găsesc în interiorul ţevii şi care sunt antrenate şi 
transportate de proiectil: unsoare, rugină, pulberi din tragerile anteri- 
oare, fragmente metalice etc. 

e leziuni/urme cuaternare sau conexe, datorate factorilor/elemen- 
telor preluate de proiectil în trecerea sa prin diverse medii (nisip, 
făină, fulgi de pernă etc.) sau prin ricoşare. 

Leziunile secundare, terțiare şi cuaternare mai sunt denumite 
generic şi leziuni sau urme suplimentare sau complementare. 

Moartea prin împuşcare se poate produce: 

e în mod direct: 

— prin distrugerea unui organ vital (dilacerare cerebrală, ruptură 
cardiacă etc.); 

— prin hemoragie internă (ruptură de aortă) sau externă. 

e în mod indirect, prin complicaţii: infecțioase (peritonită cu 
septicemie după o plagă împuşcată abdominală), embolice (cu grăsime 
în cazul fracturilor de oase lungi prin împușcare). 

8.1. Leziunile traumatice produse de armele de foc cu glonţ 


Glonţul, ca proiectil unic, poate produce aşa numita plagă prin 
împuşcare formată din: orificiul de intrare, canal şi orificiul de ieşire 
ce se formează (în situaţia în care glonţul părăseşte corpul victimei). 

Orificiul de intrare („rana balistică” — leziune de impact în îm- 
puşcare apare sub forma unei soluții de continuitate cu „lipsă de ţesut” 
— „minus țesut” (pierderi de substanţă la nivelul tegumentului) — ceea 
ce face ca, la încercarea de apropiere a marginilor plăgii/orificiului, să 
nu se mai poată reconstitui integral fosta suprafață tegumentară, 
obținându-se o afrontare cu defect. Explicaţia se regăseşte în faptul că 
epidermul, strat superficial şi mai rigid al tegumentului, se distruge 
într-o proporţie mai mare față de epiderm, care este mai elastic; astfel, 
mici fragmente de epiderm vor fi antrenate în prima porţiune a cana- 
lului, nemaipermiţând reconstituirea suprafeţei tegumentare. 

În jurul orificiului de intrare pot fi constatate aşa-numitele inele 
(centuri sau guleraşe);: 

— inelul de contuzie (sinonime: inelul de excoriaţie, inelul de 
eroziune sau inelul traumatic); se produce prin trecerea glonțului „în 
deget de mănuşă”, printre straturile tegumentului (zdrobeşte epidermul 
şi îndepărtează dermul), de care se freacă (generând zona de exco- 
riație) şi pe care le înfundă; este plasat cel mai la exterior şi anume la 
limita cu tegumentul indemn. 

— inelul de ştergere — inelul de depozitare a „„murdăriei” aflată 
pe glonţ (elementele terțiare): este plasat în interiorul inelului de 
contuzie, uneori peste partea internă a acestuia; se formează indiferent 
de distanţa de tragere şi apare ca un lizereu negricios între marginea 
orificiului de intrare şi inelul de contuzie. 

— inelul de metalizare este determinat de particulele mici meta- 
lice (praful metalic) ce pot proveni din canalul ţevii, glonț (sau 
învelişul său) sau din resturile capsei, ce se depun pe glonţ, în striaţiile 
imprimate de pliurile ţevii ghintuite, la trecerea forțată a acestuia şi 
care vor fi transportate odată cu glonţul; apare indiferent de distanţa de 
tragere şi se prezintă sub forma unui lizereu brun-negricios care 
frecvent se suprapune pe inelul de ştergere. 

Orificiul de ieşire (plaga de ieşire), apare sub forma unei soluții 
de continuitate fără „lipsă de ţesut” (nu există pierdere de substanţă la 

nivelul tegumentului), ceea ce face ca, la încercarea de apropiere a 
marginilor plăgii/orificiului acestea să se afronteze perfect, permițând 
reconstituirea suprafeţei tegumentare inițiale (glonţul ce acționează 
prin comprimare şi înfundare desface țesuturile ca o pană, în „deget de 
mănuşă”, dinspre interior spre exterior, fără să le distrugă), când 
glontul nu poate străbate corpul şi se opreşte subcutanat, „orificiul de 
ieşire” se poate prezenta sub forma unei proeminențe tegumentare 
înconjurată de mici fisuri (prin deshidratare, la cadavru dau impresia 
unor false excoriaţii!); are o formă neregulată cu marginile răsfrânte în 
afară iar dimensiunile sale sunt de cele mai multe ori, mai mari decât 
ale orificiului de intrare; în jurul orificiului de ieşire nu se formează 
inele de însoţire (ca în situaţia orificiului de intrare). 

Canalul sau canalul-traiect este drumul parcurs de proiectil de la 
orificiul de intrare până la orificiul de ieşire, caz în care se numeşte 
canal transfixiant, sau până unde se opreşte în corp, caz în care este 
denumit canal perforant sau „canal orb” ori „în deget de mănuşă”; 
frecvent în canal se pot pune în evidenţă în prima porțiune: urme de 
îmbrăcăminte, fragmente de piele, urme ale factorilor suplimentari 
(secundari, terțiari, cuaternari) sau inelele descrise la orificiul de intra- 
re, iar în porțiunea terminală: eschile osoase, fragmente de organe sau, 
în cazul canalelor „oarbe”, însuşi glonţul. 


Factorii secundari ai împuşcării pot produce: 

a) flacăra — pe lângă efectul luminos şi efect termic, inexistent la 
pulberea fără fum (deoarece durata flăcării este foarte mică), dar care 
în cazul pulberii negre va determina arsuri ale hainelor, părului, tegu- 
mentului (epidermului); regiunea de piele arsă ce se prezintă ca o zonă 
pergamentată, negricioasă („pârlită”), cu firele de păr scurtate şi 
îngroşate la extremitatea arsă este dispusă în jurul orificiului de intrare 
pe o arie de 0,5-1 cm’. 

Distanța de acțiune a flăcării este de 3-5 până la 10 cm. 

b) gazele ce provin din arderea pulberii în interiorul țevii au o 
presiune foarte mare (aproximativ 3500 atm.), ce scade treptat către 
gura ţevii (1200-700 atm.), pentru a deveni nulă imediat după ieşirea 
din țeavă; ele acționează pe o distanță de până la 5-10 cm; 

Gazele pot avea trei tipuri de acțiuni: mecanică, termică şi chimică. 

Acţiunea mecanică se manifestă prin: 

e ruperea îmbrăcămintei — de regulă se constată o ruptură în 
formă de cruce; 

e deformarea orificiului de intrare, ce poate căpăta formă stelată, 
în cruce etc.; de asemenea, în jurul orificiului de intrare se pot observa 
uneori mici fisuri radiale ale pielii; 

e distrugerea părţii inițiale a canalului, prin rupturile țesuturilor 
moi (fascii, muşchi, ţesut adipos etc.); 

e rupturi ale firelor de păr de la emergență; 

e plăci sau pete pergamentate de culoare gălbuie şi formă rotun- 
dă sau ovală, dispuse în jurul orificiului de intrare pe o rază de 0,2-05 cm, 
ce devin vizibile în câteva ore de la deces. 

Apariţia acestor pete este pusă fie pe seama acţiunii mecanice, 
fie a celei termice a gazelor (părerile sunt diferite în funcție de autori). 

Puternica acţiune mecanică a gazelor poate determina chiar de- 
cesul victimei în cazul împuşcării cu cartuşe „oarbe” (fără glonț), dar 
cu țeava lipită într-o zonă vitală a corpului. (Este cunoscut cazul acto- 
rului Ogarev care, în timpul unei piese de teatru, s-a împuşcat mortal 
cu un glonţ „orb”). 

Acţiunea chimică este consecinţa reacțiilor la care ia parte 
oxidul de carbon (ce reprezintă aproximativ 12% din totalul gazelor în 
cazul pulberii negre şi aproximativ 38 % la pulberile fără fum), cu 
formarea carboxihemoglobinei în sângele din țesutul adiacent orifi- 
ciului de intrare; țesuturile moi capătă astfel o coloraţie roşu-carmin, 
rozacee, evidentă mai ales în prima porţiune a canalului. 

c) fumul (funinginea sau pulberea arsă): 

— distanţa de acţiune a acestui factor secundar este de regulă de 
10-20 cm (ea variind în funcţie de armă şi de tipul pulberii folosite), 
cu menţiunea că, în cazul armelor de mare calibru, poate ajunge şi la 
50-60 cm; 

— trasează în jurul orificiului de intrare o zonă circulară sau 
ovalară, cu diametrul de 3-8 cm, numită „manşonul de fum” şi alcătui- 
tă dintr-un cerc intern, mai dens şi mai închis la culoare şi un cerc 
extern, mai deschis la culoare, între ele descriindu-se un cerc interme- 
diar, manşonul de fum se formează prin pătrunderea în tegument (pe o 
distanță mai mare sau mai mică, în funcţie de distanţa de la care s-a 
tras) a microparticulelor de funingine, deci nu prin simpla depozitare a 

acestora pe piele, fapt confirmat prin rezistenţa la spălare a stratului 
pulverulent obiectivat,; 

— culoarea manşonului de fum diferă în funcţie de tipul pulberii: 
neagră — dată de pulberea neagră — sau cenuşie, verzuie, uneori gălbuie, 
când se foloseşte pulberea fără fum; 

— participă la formarea zonei de tatuaj din jurul orificiului de 
intrare. 

d) pulberea nearsă sau arzândă este reprezentată prin granule de 
pulbere, veritabile mici proiectile ce pătrund în piele (pe o distanță 
mai mare sau mai mică, în funcție de distanța de la care s-a tras) în 
jurul orificiului de intrare, generând un relief caracteristic — încrustaţii 
sau arsuri punctiforme. 

— participă la formarea zonei de tatuaj; 

— distanţa de acţiune este de 40-50 cm, până la 100-150 cm; ca 
regulă generală, pulberea nearsă rămâne pe tegument dacă s-a tras de 
la o distanță cel mult egală cu lungimea ţevii. 


Zona de tatuaj 

— este dispusă în jurul orificiului de intrare, pe o arie mai mare, 
de ordinul centimetrilor; 

— este determinată de pulberea nearsă, arsă sau arzând (factori 
secundari); uneori, la formarea zonei de tatuaj pot participa şi elemen- 
tele terțiare (fragmentele metalice) aruncate din canalul ţevii sub 
presiunea mare a gazelor şi încrustate în piele; 

— se formează prin pătrunderea microparticulelor de pulbere în 
piele (epiderm); nu se spală sub jet de apă; 

— are o formă rotundă sau ovalară, în funcţie de unghiul de tragere; 

— apare ca o zonă (negricioasă sau cenuşie) de aspect pulveru- 
lent, presărată cu încrustaţii (granule de pulbere arzând), cu o regiune 
centrală mai densă (mai intens colorată) şi cu margini mai deschise la 
culoare. 

Factorii terțiari (elementele terțiare) reprezentați prin elementele 
reziduale aflate în canalul ţevii armei de foc: unsoare, pulberi rămase 
de la tragerile anterioare, fragmente metalice (provenite din canalul 
țevii, glonţ sau învelişul său, din resturile capsei), rugină etc., sunt 
preluaţi de glonț, în trecerea forţată acestuia prin canalul ţevii şi 

indiferent de distanţa de tragere vor trasa inelul de ştergere (de depo- 
zitare) a „murdăriei” plasat în partea internă a inelului de contu-zie şi 
inelul de metalizare care, de cele mai multe ori, se suprapune peste 
inelul de ştergere. 


Zona de pseudotatuaj 

— se găseşte în jurul orificiului de intrare pe o arie mică (cu raza 
de 2-3 mm), sub forma unui lizereu negricios; 

— este determinată de depunerea elementelor reziduale (factori 
terțiari preluaţi de glonţ) pe tegument; se spală sub acțiunea jetului de 
apă; 

— are o formă rotundă sau ovalară în funcție de unghiul de tragere. 

Factorii sau elementele cuaternare (conexe) sunt reprezentate de 
totalitatea particulelor sau fragmentelor antrenate de proiectil în 
traiectoria sa de la retezătura dinaintea ţevii până la orificiul de intrare 
în corpul uman; aceste elemente, ce pot proveni fie din mediul 
străbătut de glonț (nisip, fulgi de pernă, sticlă etc.), fie din materialul 
din care a ricoşat (lemn, zid, metal etc.), se vor depune: 

— pe haine; 

— la nivelul orificiului de intrare, caz în care trebuie diferenţiate 
de tatuaj; 

— în prima porţiune a canalului. 

Stabilirea distanţei de tragere în cazul împuşcării cu glonţ se 
face în funcţie de prezenţa pe hainele sau pe corpul victimei a urme- 
lor/leziunilor determinate de factorii secundari ai împuşcării;, se pot 
deosebi trei situații: 

— împuşcarea cu țeava lipită (descărcarea absolută sau împuşca- 
rea de la distanță nulă), atunci când retezătura anterioară a ţevii vine în 
contact cu corpul victimei; 

— împuşcarea în limita de acţiune a factorilor secundari (împuş- 
carea de la distanță mică sau apropiată, descărcarea relativă), în 
această situaţie, acțiunea factorilor secundari se soldează cu un tatuaj 
mai mult sau mai puţin evident macroscopic, în funcţie de distanţa de 
tragere; 

— împuşcarea în afara limitei de acţiune a factorilor secundari 
(împuşcare de la distanță mare sau îndepărtată), situație în care, lip- 
sind acțiunea factorilor secundari, se poate evidenția pseudotatuajul. 


8.2. Armele de foc cu alice 


În cazul armelor de foc ce folosesc cartuşe cu alice, poşe sau 
mitralii, leziunile traumatice sunt asemănătoare cu cele produse de 
proiectilul unic (glonţ), cu specificarea că, în prima situație, în raport 
de distanţa de tragere, pe corpul victimei se vor constata mai multe 
orificii mici; astfel, în funcţie de gradul de dispersie a alicelor (conul 
de împrăştiere), se disting următoarele situaţii: 

— la o tragere de până la 50 cm, prin acțiunea grupată, „în bloc”, 
a alicelor (care acţionează ca un proiectil unic!), se va forma un singur 
orificiu de intrare, mare, cu margini neregulate, zdrenţuite, dinţate 
(datorită alicelor marginale); 

— între 50 cm şi 2 m, dispersia alicelor marginale duce la forma- 
rea unui orificiu central mai mare, cu margini neregulate (alicele 
centrale încă mai acţionează „în bloc”), înconjurat de mai multe orifi- 
cii mici, de aspect diferit în funcţie de forma alicelor; 

— de la 2-2,5 m până la 5 m, orificiul central lipseşte, existând în 
schimb mai multe orificii mici al căror aspect depinde de forma alicelor; 

— la aproximativ 5 m, dispersia alicelor are loc pe o suprafață cu 
diametrul de 15-20 cm; distanţa dintre orificii este de aproximativ 
1 cm la centru şi de până la 3 cm la periferie; 

— la aproximativ 10 m, dispersia alicelor are loc pe o suprafață 
cu diametrul de 20-40cm; distanţa dintre orificii este de aproximativ 
2 cm la centru şi de până la 6 cm la periferie; 

— la 50 m alicele dispersate ocupă o suprafață de aproximativ 1 m;; 

— la 300 m dispersia alicelor este maximă. 

De asemenea, trebuie specificat faptul că la armele cu alice 
acțiunea factorilor secundari se manifestă de la o distanță mai mare 
decât în cazul armelor cu glonţ, respectiv între 1 şi 2 m. 

Atât în cazul armelor de foc cu glonţ, cât şi al celor cu alice, din 
punct de vedere medico-legal trebuie stabilit: 

e dacă leziunile traumatice constatate sunt consecința împuşcării; 
uneori, plaga de intrare poate fi confundată cu o plagă înţepată 

(înjunghiată), dar prezenţa „inelelor” este suficientă pentru tranşarea 
diagnosticului; 

e direcția de tragere; aceasta depinde de dispoziția celor 3 ele- 
mente specifice împuşcării: orificiul de intrare, canalul, orificiul de 
ieşire; 

e distanţa de la care s-a tras: 

— la armele cu glonţ — în funcție de existența urmelor determi- 
nate de factorii secundari; 

— la armele cu alice — în funcţie de conul de împrăştiere. 

e numărul şi succesiunea împuşcăturilor; în cazul împuşcării cu 
mai multe proiectile se vor căuta cu atenţie urmele terțiare; 

e dacă împuşcarea a avut loc în timpul vieții (şi a determinat sau 
nu moartea) sau post-mortem; 

e în ce circumstanţe se puteau produce leziunile/moartea persoa- 
nei respective (crimă, sinucidere, accident sau disimularea unei alte 
cauze de deces). 

9. MEDICINA LEGALĂ CLINICĂ 


Obiectul acestui sector de activitate practică medico-legală constă 
în examinarea persoanei (omul viu) şi/sau a documentelor medicale ce 
aparțin acesteia. 

Examinarea medico-legală, efectuată la solicitarea organelor abi- 
litate sau a persoanelor, poate fi realizată de către: 

— un medic legist; 

— o comisie medico-legală, formată din cel puţin 3 medici legişti; 

— o comisie medico-legală interdisciplinară (numită şi comisie 
medico-legală extinsă sau lărgită), alcătuită din minim 3 medici legişti 
şi alți medici de diferite specialități medicale (cardiologi, neurologi, 
psihiatri etc.), în funcție de patologia pe care o prezintă persoana exa- 
minată; 

— o comisie medico-legală specială cum este cazul comisiei 
medico-legale psihiatrice sau pentru amânarea/întreruperea executării 
pedepsei sau suspendarea urmăririi penale/judecăţii pe motiv de boală, 
a căror componenţă va fi prezentată la capitolele respective. 

Examinarea medico-legală se efectuează numai după verificarea 
documentelor prin care poate fi demonstrată identitatea persoanei ce 
urmează a fi examinată; în cazul minorilor sau a persoanelor care nu 
posedă acte de identitate examinarea poate fi realizată după ampren- 
tare (se ia amprenta indexului de la mâna stângă pe ordonanța de 
efectuare a examinării sau pe cererea de examinare medico-legală 
completată de persoana respectivă). 

Documentele ce pot fi emise, după examinarea clinică în cadrul 
instituţiei medico-legale, sunt: certificatul medico-legal, raportul de 
constatare medico-legală, raportul de expertiză medico-legală, raportul 
de nouă expertiză medico-legală şi avizul. 


66 


9.1. Certificatul medico-legal (C.M.L.) 


— este redactat la solicitarea persoanelor; 

— solicitarea pentru efectuarea unui certificat medico-legal poate 
fi făcută numai la instituţia medico-legală pe raza căreia se află domi- 
ciliul persoanei respective; deci certificatul medico-legal va respecta 
principiul competenţei teritoriale; 

— în cazul examinărilor posttraumatice, prin certificatul medico- 
legal se poate susține existența doar a leziunilor traumatice recente, cu 
corespondent tegumentar (echimoze, excoriații, plăgi etc.), care pot fi 
observate de medicul legist. În situaţia leziunilor traumatice vechi sau 
a consecințelor posttraumatice, examinarea medico-legală poate fi 
efectuată numai la solicitarea organelor de anchetă, caz în care va fi 
redactat un raport de expertiză şi nu un certificat medico-legal; 

— este întocmit, de regulă, de către un singur medic legist; acesta 
poate consemna şi diferite alte consulturi medicale de specialitate 
(neurologic, ortopedic, oftalmologic etc.), în susținerea diagnosticului; 

— are aceeaşi valoare probatorie cu a unui raport de expertiză 
sau de constatare medico-legală; 

— se eliberează numai persoanei care l-a solicitat, în baza unui 
act de identitate. 


9.2. Raportul de constatare medico-legală (R.C.M.L.) 


— este întocmit la solicitarea organelor de urmărire penală sau a 
instanțelor de judecată; 

— solicitarea raportului de constatare medico-legală se va face cu 
respectarea principiului competenţei teritoriale, deci la instituţia 
medico-legală aflată în raza de jurisdicție a organelor de urmărire 
penală/instanțe de judecată sau în funcţie de domiciliul persoanei 
respective; 

— este elaborat, de regulă, de către un singur medic legist; 

— se poate dispune (conf. art. 112 şi 114 C. pr. pen.): 

e numai în faza de urmărire penală; în activitatea practică, consta- 
tarea medico-legală se solicită, de regulă, înainte de punerea în mişca- 
re a acțiunii penale (ce se realizează in personam) deci imediat după 
începerea urmăririi penale (ce se realizează in rem); 

e când există pericolul de dispariţie a unor mijloace de probă 
(leziuni traumatice recente) sau a schimbării unor situații de fapt 
(intoxicația etilică acută, starea determinată de consumul de droguri, 
viol etc.), ori când este necesară lămurirea urgentă a unor fapte sau 
împrejurări ale cauzei (moarte violentă); 

— are (deci) caracter de urgenţă şi se rezumă la consemnarea 
situațiilor care fac obiectul constatării; 

— raportul de constatare medico-legală va fi remis numai orga- 
nului de urmărire penală/instanței de judecată care l-a solicitat. 

Când se apreciază că R.C.M.L. nu este complet sau concluziile 
acestuia nu sunt precise se poate dispune refacerea sau completarea 
raportului de constatare ori efectuarea unui raport de expertiză medi- 
co-legală (art. 115 alin. 2 C. pr. pen.). 


9.3. Raportul de expertiză medico-legală (R.E.M.L.) 


— este întocmit la solicitarea organelor de urmărire penală sau a 
instanţelor de judecată; 

— solicitarea raportului de expertiză medico-legală se va face cu 
respectarea principiului teritorialității, deci la instituția medico-legală 
aflată în raza de competenţă a organelor de urmărire penală/instanţe de 
judecată sau în funcţie de domiciliul persoanei respective; 

— este elaborat, de regulă de către un singur medic legist care 
poate consemna şi diferite alte consulturi medicale de specialitate 
necesare pentru precizarea diagnosticului (precizăm că un prim raport 
de expertiză poate fi întocmit şi de o comisie specială, cum este cazul 
expertizelor medico-legale psihiatrice ori pentru amânarea/întrerupe- 
rea executării pedepsei sau suspendarea urmăririi penale/judecăţii pe 
motiv de boală); 

— se poate dispune (conf. art. 116-125 C. pr. pen. şi 201 şi urmă- 
toarele C. pr. civ.): 

e în oricare din fazele procesului penal sau civil când, pentru 
lămurirea unor fapte sau împrejurări ale cauzei (în vederea aflării 
adevărului), sunt necesare cunoştinţele unor experți; 

e indiferent de perioada de timp care a trecut de la producerea 
leziunilor traumatice, deci: 

— nu are caracter de urgenţă; 

— se realizează printr-o investigație amănunţită axată pe toate 
aspectele cu caracter medical ridicate în cauză fiind, aşadar, exhaustiv; 

— raportul de expertiză medico-legală se trimite numai organului 
de urmărire penală/instanţei de judecată care l-a solicitat. 

Atunci când se apreciază că expertiza nu este completă se poate 
dispune efectuarea unui supliment de expertiză (art. 124 alin.1 — C. pr. 


pen.). 


9.4. Raportul de nouă expertiză medico-legală (R.N.E.M.L.) 


În conformitate cu prevederile art. 125 C.pr. pen., şi art. 212 
C.pr. civ., dacă instanţa de judecată sau organul de urmărire penală are 
îndoieli cu privire la exactitatea concluziilor raportului de expertiză, 
dispune efectuarea unei noi expertize. 

În această situaţie: 

— expertiza se efectuează de către o comisie medico-legală (3 
medici legişti), o comisie medico-leagă interdisciplinară sau o comisie 
medico-legală specială; 

— sunt reexaminate şi consemnate în cuprinsul lucrării toate 
documentele medicale care au fost menţionate în actul medico-legal 
redactat iniţial (care este contestat); 

— în mod obişnuit se recurge şi la efectuarea de noi investigaţii 
medicale interdisciplinare (clinice şi paraclinice) prin care să se poată 
obiectiva diagnosticul şi să poată fi susţinute concluziile raportului de 
nouă expertiză. 


9.5. Avizul 


Avizul este actul întocmit de Comisia superioară medico-legală 
sau de Comisia de control şi avizare a actelor medico-legale, la soli- 
citarea organelor judiciare, prin care este verificat din punct de vedere 
ştiinţific, un document medico-legal. 


9.5.1. Avizul Comisiei medico-legale de control şi avizare 


Această comisie, impropriu denumită în legislaţie Comisia de 
avizare şi control (deoarece documentele supuse avizului inițial sunt 
controlate şi ulterior, dacă sunt întrunite condiţiile ştiinţifice de valabi- 
litate sunt avizate şi nu invers!); 

— îşi desfăşoară activitatea numai în cadrul institutelor de medicină 
legală (I.N.M.L. „Mina Minovici” — Bucureşti, I.M.L. Craiova, I.M.L. 
Tg. Mureş, I.M.L. Cluj-Napoca, I.M.L. Timişoara şi I.M.L. laşi); 

— este formată din: 

e preşedinte — directorul institutului respectiv de medicină 
legală; în cadrul I.N.M.L. „Mina Minovici” — Bucureşti, preşedintele 
C.C.A. trebuie să fie un cadru universitar, de medicină legală, altul 
decât directorul general; preşedintele Comisiei de control şi avizare 
este desemnat prin votul majorităţii membrilor comisiei pe o perioadă 
de 1 an, cu posibilitatea reînnoirii mandatului; 

e membrii — 4 medici legişti cu experienţă, din acelaşi institut de 
medicină legală (nominalizați de conducerea institutului respectiv şi 
prezentaţi spre validare Consiliului superior de medicină legală). 

— componenţa nominală şi modul de funcționare al Comisiei de 
control şi avizare medico-legală se aprobă prin ordin al Ministerului 
Sănătăţii la propunerea Consiliului superior de medicină legală; 

— avizul Comisiei de control şi avizare medico-legală trebuie 
redactat în cel mult 30 de zile de la primirea adresei de solicitare; 

— în urma evaluării, Comisia de control şi avizare medico-legală 
poate aviza documentul medico-legal respectiv, ceea ce înseamnă că 
acesta este corect întocmit şi în consecință poate fi administrat ca 
probă în justiţie sau poate recomanda refacerea (totală sau parţială) a 
documentului în cauză ori efectuarea unei noi expertize medico-legale, 
ceea ce semnifică faptul că acel document medico-legal nu înde- 
plineşte condiţiile pentru a putea fi administrat ca probă în justiţie; 

— în situaţia în care concluziile actului medico-legal nu sunt 
clare ori sunt incomplete Comisia de control şi avizare, după ce se 
pronunţă asupra acestor aspecte poate formula anumite precizări sau 
completări; 

— în cazul rapoartelor de nouă expertiză avizarea se poate realiza 
şi din oficiu înainte ca acestea să fie transmise organelor judiciare. 


9.5.2. Avizul Comisiei superioare medico-legale 


Această comisie: 
— îşi desfăşoară activitatea numai în cadrul I.N.M.L. „Mina 
Minovici” — Bucureşti; 

— este alcătuită din: 

e directorul general al I.N.M.L. „Mina Minovici” — Bucureşti 

e directorul adjunct medical al I.N.M.L. „Mina Minovici”— 
Bucureşti; 

e directorii celorlalte institute de medicină legală; 

e şefii disciplinelor de profil din facultăţile acreditate din cadrul 
centrelor medicale universitare; 

e şeful disciplinei de anatomie-patologică din cadrul U.M.F. 
„Carol Davila” București; 

e profesori universitari — şefi de disciplină din diferite speciali- 
tăți medicale (neurologie, ortopedie, oftalmologie etc.) precum şi 
specialişti recunoscuţi din alte domenii ale ştiinţei cooptați la lucrările 
Comisiei superioare şi care pot contribui la lămurirea problemelor 
ridicate de specificul lucrării respective; 

e 4 medici legişti cu experiență din cadrul I.N.M.L. „Mina 
Minovici” (nominalizați de conducerea institutului şi prezentaţi spre 
validare Consiliului superior de medicină legală). 

Preşedintele Comisiei superioare de medicină legală este desem- 
nat prin votul majorităţii membrilor comisiei pentru o perioadă de 1 an 
cu posibilitatea reînnoirii mandatului. 

— componenţa Comisiei superioare medico-legale este aprobată 
prin ordin al Ministerului Sănătăţii, la propunerea Consiliului superior 
de medicină legală; 

— avizul Comisiei superioare medico-legale trebuie redactat în 
cel mult 40 de zile de la primirea solicitării; 

— Comisia Superioară medico-legală examinează numai docu- 
mentele medico-legale care au avizul unei Comisii de control şi 
avizare sau rapoartele de nouă expertiză medico-legală; 

— în urma evaluării, Comisia superioară medico-legală poate: 

a) aviza documentul medico-legal respectiv, ceea ce înseamnă că 
acesta este corect întocmit şi în consecință poate fi administrat ca 
probă în justiţie; avizul Comisiei superioare medico-legale nu mai 
poate fi combătut de nici o altă instituţie sau for ierarhic medical; în 
situația în care documentul medico-legal este avizat parțial Comisia 
superioară poate formula anumite precizări sau completări; 

b) formula concluzii proprii care anulează orice altă concluzie 
rezultată din documentele medico-legale anterior întocmite; numai 

aceste noi concluzii (ale Comisiei superioare medico-legale), pot fi 
administrate ca probă în justiţie; 

c) recomandă refacerea documentului medico-legal (date obiec- 
tive insuficiente prin care sunt susținute concluziile: investigaţii 
medicale superficiale sau incorect interpretate, acte medicale ilizibile 
etc.) după ce va fi refăcut documentul medico-legal trebuie să fie 
supus avizului Comisiei superioare pentru a putea fi administrat ca 
probă în justiție; 

d) recomandă efectuarea unei noi expertize medico-legale în 
cadrul I.N.M.L. „Mina Minovici” dacă este necesară şi examinarea 
persoanei respective, urmând ca ulterior, raportul de nouă expertiză, 
întocmit conform recomandării să fie supus avizului Comisiei supe- 
rioare. 

10. ELEMENTE DE TRAUMATOLOGIE MEDICO-LEGALĂ 


Traumatologia constituie, pe drept cuvânt cel mai frecvent do- 
meniu al activităţii medico-legale cu implicații atât în sectorul clinic, 
de investigare a persoanei cât şi în cel prosectural, asupra cadavrului. 
Dată fiind importanţa deosebită a traumatologiei, a ponderii pe care o 
ocupă în cadrul medicinei legale, vom începe acest capitol prin a 
defini o serie de termeni care, deşi uzuali sunt folosiți, uneori, în mod 
neadecvat, datorită necunoaşterii semnificației fiecăruia; astfel în 
medicina legală, prin sintagmele următoare se înțelege: 

— traumă sau leziune traumatică = o modificare locală sau gene- 
rală a organismului, de ordin (cu substrat) morfologic sau funcțional, 
ce apare în urma unui traumatism. 

— traumatism = (numai) acțiunea unui agent traumatic asupra 
organismului. 

— agent (element sau factor) traumatic = orice formă de energie, 
exterioară organismului, care acționând asupra acestuia poate produce 
o leziune traumatică. 


10.1. Clasificarea agenţilor traumatici 


Agenţii traumatici pot fi: 

e mecanici: corpuri contondente (piatră, pumn); 

e fizici: temperatura, electricitatea etc.; 

e chimici: substanţe toxice, medicamente etc.; 

e biologici: animale, virusuri, bacterii etc.; 

e psihici — acţiunea lor asupra organismului uman nu poate fi 
probată numai de către medicul legist. 

Acţiunea agenţilor traumatici asupra organismului uman se poate 
solda cu: 

— moartea persoanei, ceea ce impune efectuarea autopsiei oficiale 
(medico-legale sau judiciare); 

— apariția unor leziuni traumatice (diferite de leziunile patologice 
ce se înscriu în contextul îmbolnăvirii organismului uman), aceste 
leziuni traumatice se vindecă fără urmări sau, dimpotrivă, generează 
sechele imposibil de corectat. 


10.2. Obiectivele expertizei medico-legale 
în traumatismele nemortale 


1. Demonstrarea realității traumatismului afirmat de victimă; 
acest lucru poate fi susţinut în mod obiectiv (în documentul redactat 
de către medicul legist) prin: 

a) evidenţierea leziunilor traumatice; 

b) aprecierea vechimii acestora (dacă se puteau produce la 
data menţionată de victimă); 

c) stabilirea fondului organic patologic, preexistent trauma- 
tismului (uneori, leziunile patologice sunt prezentate de victime ca 
fiind traumatice). 

2. Obiectivarea circumstanțelor de producere a leziunilor trau- 
matice, ceea ce presupune: 

a) estimarea caracteristicilor agentului traumatic în funcție de 
particularitățile leziunilor traumatice decelate (formă, mărime etc.); 

b) stabilirea mecanismelor de producere (lovire activă, lovire 
pasivă, zgâriere etc.); 

c) aprecieri asupra împrejurărilor/circumstanţelor în care 
s-au produs leziunile traumatice (agresiune, accident etc.). 

3. Stabilirea cauzalității medico-legale, respectiv a: 

— legăturii de cauzalitate: 


imediată — necondiționată; 
a) primară sau directă: a 
mediată — condiționată de 
fondul patologic preexistent; 
b) secundară sau indirectă; 


c) terțiară sau asociativă (dublu condiţionată) 
— raportului de cauzalitate. 

4. Evaluarea gravităţii leziunilor traumatice sau a consecinţelor 
acestora pe baza criteriilor medico-legale care permit încadrarea 
juridică a faptei infractorului în conformitate cu prevederile Codului 
penal. 


10.3. Criteriile medico-legale de evaluare a gravității unui 
traumatism nemortal (asupra persoanei) 


Criteriile medico-legale prevăzute de Codului penal, prin care 
numai medicul legist poate evalua gravitatea unui traumatism asupra 
organis-mului uman sunt: 


10.3.1. Numărul de „zile de îngrijire medicală” 


Reprezintă numărul de zile prin care se estimează în mod direct, 
din punct de vedere medico-legal, gravitatea unei/unor leziuni sau boli 
posttraumatice; stabilirea numărului de „zile de îngrijire medicală”, 
ține cont de: 

e criteriul diagnostic — timpul, localizarea, mărimea şi numărul 
leziunilor traumatice; 

e criteriul terapeutic — pronostic (recuperator) — perioada de timp 
necesară aplicării unei terapii (medicamentoase, chirurgicale, recupe- 
ratorii) în ambulatoriu sau prin internare în spital — pentru leziunea 
traumatică respectivă; 

e criteriul antecedentelor patologice — starea de sănătate existen- 
tă anterior traumatismului suferit de victimă; „terenul” pacientului/vic- 
timei este determinat de vârstă, boli preexistente, stare de nutriţie, sex etc. 

Această noțiune medical-juridică de „zile de îngrijire medicală” 
nu trebuie confundată cu: 

e timpul de vindecare anatomică; 

e timpul de incapacitate temporară de muncă (concediu medical); 

e perioada de spitalizare; 

e perioada recuperatorie — de vindecare funcțională. 

În cazul în care medicul legist constată, cu ocazia examinării 
medico-legale, întârzieri în aplicarea tratamentului, deficienţe terapeu- 
tice sau agravarea intenționată a leziunilor, toate acestea crescând 
numărul de „zile de îngrijire medicală”, este obligat să menţioneze, în 
concluziile documentului medico-legal, aspectele care au generat 

creşterea numărului de „zile de îngrijire medicală” față de numărul 
real care ar fi fost acordate dacă aceste împrejurări nu ar fi existat. 


10.3.2. Infirmitatea 


Defineşte o vătămare corporală gravă, parțială sau totală (com- 
pletă), cu caracter permanent, de ordin morfologic, funcţional sau 
morfo-funcţional, ce produce un handicap fizic sau psihic, care gene- 
rează persoanei respective o stare de inferioritate. 

Handicapul fizic este reprezentat prin: 

e pierderea unui organ şi/sau încetarea sau diminuarea semnifi- 
cativă şi permanentă a funcționalității acestuia; 

e pierderea sau reducerea semnificativă şi permanentă a unui 
simţ; 

e lipsa unui segment corporal (a unei părți corporale) şi/sau para- 
lizia ori alterarea semnificativă (permanentă) a sensibilităţii locale. 

Handicapul psihic are un substrat organic obiectivabil (cicatrice 
meningo-cerebrală, epilepsia posttraumatică etc.). 

Aşa cum rezultă din definiţie, pentru a putea fi etichetată drept 
infirmitate, „consecinţa posttraumatică” trebuie să aibă caracter de 
permanenţă, adică să nu fie susceptibilă de refacere naturală sau 
medico-chirurgicală. 

Ori de câte ori urmările unui traumatism pot fi corectate (indife- 
rent de perioada de timp necesară), nu se va folosi noțiunea de infirmitate; 
pentru a atenţiona totuşi asupra gravităţii crescute a traumatismului 
suferit de victimă, medicul legist poate folosi noţiunea de „prejudiciu 
fizic”, până la vindecare/recuperare sau, din contră, până la constitui- 
rea infirmităţii. 

Din cele menţionate se poate deduce că folosirea sintagmei 
„infirmitate permanentă” — pleonasm! — lasă să se înţeleagă că persoa- 
na respectivă nu cunoaşte semnificația acestei noţiuni. 

Infirmitatea se poate constitui: 

e imediat posttraumatic, când gravitatea inițială a leziunilor 
traumatice este deosebită şi permite acest lucru (spre exemplu, un 
accident de trafic rutier cu amputarea unui membru pelvin, o agresiune 
urmată de amputarea pavilionului urchii etc.). 

e după un interval de timp de la traumatism şi anume: 

— după aplicarea măsurilor terapeutice impuse de situație [spre 
exemplu, un traumatism abdominal cu hematom splenic (se constituie 
în zile !)] şi splenectomie de necesitate sau 

— după epuizarea metodelor terapeutice recuperatorii prin care s-a 
încercat remedierea consecinţelor posttraumatice [spre exemplu cica- 
tricile întinse, retractile, după arsuri post agresiune, scurtarea unui 
membru pelvin după o fractură inițial consolidată vicios ce a necesitat 
(re)intervenţie chirurgicală etc. ]. 

Infirmitatea nu este încadrabilă în grade sau procente; constitu- 
irea sa este dictată de gravitatea traumatismului suferit de victimă, de 
corectitudinea tratamentului aplicat şi de particularităţile de evoluţie 
specifice organismului respectiv (influenţată de vârstă, boli preexis- 
tente, sex etc.). 

Spre deosebire de infirmitate, cu care uneori este confundată, 
invaliditatea semnifică existenţa unui deficit funcţional temporar sau 
permanent care poate avea repercusiuni asupra capacității de muncă 
(acea stare a funcțiilor organismului care-i permite individului să 
desfăşoare o activitate socială, să corespundă cerințelor muncii profe- 
sionale). 

Un invalid poate avea capacitate de muncă: 

— păstrată (deşi individul prezintă o invaliditate, aceasta nu-i 
afectează capacitatea de muncă în cadrul meseriei sale); 

— scăzută; 

— pierdută (temporar sau permanent). 

Ținând cont de prevederile Codului civil, care precizează că au 
dreptul la pensie de invaliditate cei care şi-au pierdut total sau parțial 
capacitatea de muncă, invalidităţile ce conferă dreptul la pensie sunt 
clasificate astfel: 

e invaliditate de gradul I = pierderea totală a capacităţii de 
muncă asociată cu imposibilitatea victimei de a se autoîngriji, fapt 
altă persoană (deci impune prezenţa unui însoțitor); 

e invaliditate de gradul II = pierderea totală a capacităţii de 
muncă, invalidul având capacitatea de a se autoîngriji (nu este nevoie 
de ajutorul altei persoane); 

e invaliditate de gradul III = pierderea parţială scăderea 
capacităţii de muncă; invalidul îşi poate continua activitatea la acelaşi 
loc de muncă dar cu program redus sau poate desfăşura o activitate 
mai uşoară, cu program complet de lucru. 

Atât invaliditatea cât şi capacitatea de muncă sunt cuantificate în 
grade sau procente (spre exemplu baremul A.D.A.S.). 


10.3.3. Pierderea unui organ 


Acest criteriu, deşi menționat ca independent în C. pen. (art. 182), 
din punct de vedere medico-legal reprezintă o modalitate de manifes- 
tare a infirmității, prin caracterul de permanență a consecinței 
posttraumatice, „pierderea de organ” se consideră infirmitate. 

Prin organ înțelegem acea porţiune corporală reprezentată printr-o 
formațiune anatomică cu o topografie precisă, cu structură bine 
diferențiată şi individualizată, formată dintr-un ţesut specific, cu o 
vascularizaţie şi o inervaţie proprie, ce îndeplineşte — în mod indepen- 
dent sau împreună cu un alt organ de acelaşi fel ori diferit sau 
împreună cu un alt ţesut — o anumită funcție şi prin a cărui protezare, 
înlocuire — în caz de necesitate — nu se mai poate reface statusul 
anatomo-funcţional iniţial (natural) şi se induce/favorizează apariţia 
fenomenelor de incompatibilitate (histoincompatibilitate). 

Această definiție a organului a fost redată pentru a se putea 
înțelege diferenţa dintre noţiunile de parte corporală şi respectiv de 
organ, astfel încât şi din punct de vedere juridic pierderea unui/unor 
dinți (părți corporale dar nu organe!) să nu mai fie considerată drept 
pierdere de organ. 


10.3.4. Pierderea unui simţ 


Acest criteriu, deşi menţionat ca independent în C.pen. (art. 182), 
din punct de vedere medico-legal reprezintă o modalitate de manifes- 
tare a infirmității, prin caracterul de permanență a consecinței 
posttraumatice, „pierderea unui simț” se consideră infirmitate. 

Simţul este o funcţie a organismului prin care se recepționează şi 
se prelucrează anumiţi excitanți (stimuli) din mediul extern sau intern, 
sub formă de senzaţie conştientă. 

Simţurile organismului uman sunt reprezentate de: văz, auz, 
pipăit (simţ tactil), miros şi gust. 

Acestea sunt considerate pierdute, conform accepțiunii juridice, 
şi în situaţia în care organul este îndemn — spre exemplu, deşi victima 
unui traumatism cranio-cerebral îşi păstrează globii oculari întregi, 
totuşi nu mai vede, datorită leziunilor traumatice ale creierului. 


10.3.5. Incetarea funcționării unui simţ sau organ 


Acest criteriu, deşi menţionat sub forma unui criteriu indepen- 
dent în C.pen. (art. 182), din punct de vedere medico-legal reprezintă 
o modalitate de manifestare a infirmităţii; prin caracterul de perma- 
nență a consecinţei posttraumatice, „încetarea funcţionării unui simţ 
sau organ” face deci parte din infirmitate. 

Aşa cum rezultă şi din formulare, acest criteriu precizează faptul că: 

— deşi din punct de vedere anatomic organul respectiv există, 
totuşi nu-şi mai poate îndeplini funcția la parametrii normali (fiziolo- 
gici) în cadrul organismului uman; 

— simţul este afectat (total sau parțial) în mod permanent, fără 
însă a se putea pune în evidență vreo leziune la nivelul formațiunilor 
anatomice prin care acel simţ este conştientizat (receptori, căi nervoa- 
se de conducere, zona de proiecţie cerebrală). 


10.3.6. Sluţirea 


Defineşte o vătămare corporală gravă, constând într-o deformare 
evidentă, obiectivă, cu caracter permanent şi substrat morfologic care, 
indiferent de localizare, alterează aspectul estetic, armonios nativ, al 
unei regiuni anatomice, punând persoana respectivă în condiţii de 
inferioritate. 

Deoarece cele mai frecvente sechele posttraumatice care fac 
obiectul noțiunii de sluţire sunt localizate la nivelul feţei, în practica 
medico-legală se foloseşte (cu acelaşi înţeles) şi noţiunea de desfigu- 
rare, care desemnează o formă de sluţire cu repercusiuni grave asupra 
fizionomiei (aspectul static) şi/sau mimicii (aspectul dinamic, expresie 
a stărilor psihice) persoanei. 

Pentru ca o leziune posttraumatică să fie considerată sluţire/des- 
figurare, trebuie să se cunoască şi sexul, vârsta şi mai ales profesia 
victimei. 

Deşi prin caracterul său de permanenţă sluţirea poate fi inclusă 
în categoria mult mai vastă a infirmităţii, totuşi ea a fost menţionată ca 
un criteriu de sine stătător (şi acceptat ca atare şi din punct de vedere 
medico-legal) tocmai pentru a se putea accentua consecințele neplă- 
cute de ordin estetic, imposibil de corectat, cu implicaţii uneori majore 
socio-profesionale, ce pot surveni după un traumatism. 

În situaţia în care medicul legist nu are certitudinea că leziunea 
posttraumatică respectivă nu mai poate fi remediată, poate folosi, în 
concluziile documentului medico-legal, noţiunea de „prejudiciu 
estetic”, aceasta impune reexaminarea victimei după o perioadă mai 
lungă de timp (6 luni — 1 an), timp în care să se poată efectua interven- 
tiile chirurgicale reparatorii. 

Precizăm că, din punct de vedere medico-legal, nu se poate 
accepta drept sluţire, (deci fapta agresorului nu ar putea fi încadrată, 
strict referitor la acest criteriu, în conformitate cu prevederile art. 182 
C. pen.): 

— tăierea/smulgerea/ruperea arderea sau vopsirea părului capu- 
lui, a bărbii, a mustăţii, a genelor sau a sprâncenelor, deoarece, deşi 
temporar aspectul estetic al victimei este alterat, printr-un proces 
natural de creştere/regenerare, fără tratament, părul se va reface iar 
prejudiciul estetic va dispărea; aşadar, lipseşte caracterul de perma- 
nență a efectului posttraumatic. 

— pierderea dinţilor, inclusiv cei frontali, deoarece aceştia pot fi 
supliniți prin proteze fixe sau mobilizabile, care nu numai că 
restabilesc funcţia dentară (masticator-fonator-fizionomică) dar, nu de 
puţine ori, conferă un aspect estetic chiar mai plăcut decât cel anterior 
traumatismului;, deci, chiar dacă nu există un proces natural de 
vindecare, prejudiciul estetic poate fi remediat (protetic) şi astfel 
caracterul de permanenţă al prejudiciului posttraumatic dispare, ceea 
ce face ca noţiunea de sluțire să nu poată fi operantă. 

— pierderea unicului dinte pe care-l avea persoana vătămată; 

— pierderea dinţilor stâlpi, încadrată în noțiunea de infirmitate şi 
nu în cea de sluţire.” 


” Consecințele posttraumatice viscero-faciale, inclusiv cele bucoden- 
tare ce pot fi interpretate ca sluţire sunt detaliate în Traumatologie medico- 
legală buco-maxilo-facială — repere orientative de interpretare în trauma- 
tismele nemortale — V.Iftenie, Editura Fundaţiei România de Mâine, Bucureşti, 
2001. 

10.3.7. Punerea în primejdie a vieţii persoanei 


În conformitate cu cerința legii penale, se consideră că o leziune 
traumatică a pus în primejdie viaţa unei persoane atunci când există 
pericolul cert — iminent, imediat, tardiv — ca acea leziune să determine 
moartea, în lipsa unui tratament (medical) adecvat, indiferent de reac- 
tivitatea, uneori crescută, a organismului traumatizat, care face ca 
pericolul letal să fie depăşit fără aplicarea terapiei/asistenţei medicale 
necesare. 

Sintagma „leziune periculoasă pentru viață” poate fi interpretată 
sub două aspecte: 

A. unul de certitudine (situaţia cea mai frecventă), când în lipsa 
unei intervenţii medicale de specialitate, decesul victimei este: 

— iminent — hemoragie abundentă printr-o plagă ce interesează 
un vas de sânge important; 

— imediat — comă, stare de şoc, hematom splenic etc.; 

— tardiv — cel mai frecvent prin complicaţii infecțioase şi septi- 
cemie. 

B. unul de probabilitate — mult mai rar decât precedentul — când, 
având în vedere amploarea leziunilor traumatice produse victimei, 
aceasta ar fi decedat, dar acest lucru nu s-a întâmplat datorită rezis- 
tenţei crescute, particulare a organismului respectiv; astfel, momentul 
critic este depăşit fără o intervenție medicală calificată — spre exem- 
plu, în urma unei agresiuni făptuitorul produce victimei o plagă tora- 
cică penetrantă ce perforează plămânul, plagă care se vindecă în timp, 
fără asistență medicală. 

Aprecierea medico-legală este strict dependentă de gravitatea 
leziunii traumatice, neacceptându-se formulări de tipul: „dacă leziunea 
traumatică ar fi fost 5 cm mai la stânga sau cu 2 cm mai profundă, ar fi 
fost periculoasă pentru viaţa persoanei.” 

Aşadar, medicul legist va menţiona numai dacă leziunea trauma- 
tică respectivă a pus sau nu în primejdie viaţa victimei, fără a fi 
influențat de modul în care fapta agresorului va fi încadrată din punct 
de vedere juridic. 

10.3.8. Avortul posttraumatic 


Acest criteriu medico-legal indirect, mai rar folosit în activitatea 
practică, se referă la întreruperea cursului normal al sarcinii (indiferent 
de vârsta produsului de concepţie) şi expulzia/extragerea fătului, ca o 
consecință directă a traumatismului exercitat asupra unei femei gravi- 
de aflate în imposibilitatea de a se apăra. 

C.pen. pedepseşte întreruperea sarcinii: 

a) fără acordul femeii gravide (spre deosebire de întreruperea 
cursului sarcinii realizată cu acordul gravidei respective — avort tera- 
peutic sau empiric); 

b) săvârşită de o persoană care ştia că acea femeie este gravidă 
(din punct de vedere juridic nu se acceptă simpla prezumție că orice 
femeie ar putea fi însărcinată şi, în consecință, orice vătămare corpo- 
rală adusă acesteia ar putea să-i provoace avortul); făptuitorul, cunos- 
când starea de graviditate, acționează cu intenţie (directă sau indirectă) 
în sensul producerii unor leziuni traumatice prin care să inducă 
avortul. 

În inducerea avortului poate interveni orice tip de agent trauma- 
tic; particularizăm faptul că: 

e agenții traumatici mecanici, responsabili în special de avortul 
în lunile mari de sarcină, pot acţiona local, în regiunea abdomino- 
pelvină sau general, prin starea de şoc, comă etc. 

e agenții traumatici psihici (situaţiile stresante-psihotrauma- 
tizante) pot provoca avortul mai ales în lunile mici de sarcină şi numai 
dacă au o intensitate crescută (spre exemplu starea de detenţie). 

11. AGENŢII TRAUMATICI MECANICI 


11.1. Generalităţi 


În această categorie se înscriu agenții traumatici duri, solizi, care 
produc leziuni traumatice datorită energiei lor cinetice, venind în 
contact nemijlocit cu corpul uman, în cadrul unei acţiuni violente. 

Clasificarea agenților traumatici mecanici 

1. corpuri contondente: 

— în funcţie de forma suprafeţei de impact: 

e cu suprafață plană: triunghiulară, pătrată, dreptunghiulară, 
rotundă etc.; 

e cu suprafaţă încurbată, cilindro-sferică; 

— în funcţie de relieful suprafeţei de impact: 

e cu suprafață netedă-regulată; 

e cu suprafață rugoasă-neregulată, colţuroasă. 

— în funcţie de dimensiunile suprafeţei de impact: 

e cu suprafaţă de lovire mică (sub 16 cm?) 

e cu suprafaţă de lovire mai mare (peste 16 cm”); 

2. obiecte/instrumente/arme ascuţite (denumite şi „arme albe”, 
deoarece reflectă lumina): 

— obiecte înțepătoare, cu un vârf ascuţit: acul, cuiul, sula etc., 
sau cu mai multe vârfuri: furculita, furca etc.; 

— obiecte tăietoare, cu una (de regulă) sau mai multe lame 
ascuţite: briciul, lama, cuțitul de masă etc.; 

— obiecte înțepătoare-tăietoare, cu vârf şi lamă ascuţită (unele 
arme pot avea mai multe lame tăietoare — bi sau poli tăietoare); 
briceagul, pumnalul, şişul, foarfeca, cuțitul de bucătărie. 


” Fractura craniană produsă cu o suprafață contondentă de până la 16 
cm? permite idetificarea obiectului vulnerant. 

— obiecte tăietoare-despicătoare, cu o lamă ascuţită şi corp 
masiv: topor, satâr, sapă. 

3. proiectile, caracterizate prin dimensiuni mici, dar cu viteză de 
deplasare mare. 

Modalităţi de realizare a leziunilor traumatice 

1. lovire activă — lovire cu corp dur; întâlnită mai ales în circum- 
stanțele unei agresiuni, lovirea activă generează leziuni traumatice 
localizate numai în zona de impact; 

2. lovire pasivă — lovire de corp dur; leziunile traumatice produ- 
se prin cădere (cea mai frecventă împrejurare în care este incriminată 
lovirea pasivă) se caracterizează prin: 

e localizare în special la nivelul proeminenţelor: coate, genunchi, 
menton, nas, frunte etc.; 

e caracterul bipolar la examenul intern (mai evident în cazul 
leziunilor traumatice cranio-cerebrale), respectiv prezenţa leziunilor 
traumatice şi în regiunea impactului primar şi în zona opusă acesteia, 
prin mecanismul de contralovitură. 

3. comprimare-strivire-zdrobire între două corpuri/planuri dure; 

4. înțepare-înjunghiere cu un obiect dur ascuţit de tip înţepător 
sau înțepător-tăietor; 

5. tăiere-secţionare-despicare prin acțiunea unui obiect dur ascu- 
tit de tip tăietor, tăietor-despicător sau înțepător-tăietor; 

6. smulgere-rupere; 

7. târâre (frecare)-zgârâiere; 

8. împuşcare; 

9. suflul exploziei — „blast injuries.” 


Circumstanţe de producere a leziunilor traumatice 

— cădere-precipitare; 

— (poli)traumatisme de trafic: rutier, feroviar etc.; 

— traumatisme prin utilizarea armelor de foc; 

— diverse forme de asfixie mecanică. 

Desemnarea, din punct de vedere medico-legal, a modalităţilor 
şi a împrejurărilor de realizare a leziunilor traumatice, corelată cu 
cercetarea criminalistică specifică, oferă juristului posibilitatea de a 
stabili circumstanţele în care s-au produs aceste leziuni: agresiune, 

hetero- sau autoprovocată ori accident, astfel încât după evaluarea 
medico-legală a gravităţii traumatismului suferit de victimă (prin 
aplicarea criteriilor medico-legale directe şi indirecte sau după efec- 
tuarea autopsiei), magistratul să poată încadra în mod obiectiv fapta 
agresorului, în conformitate cu prevederile C.pen. 


11.2. Leziunile traumatice elementare 


Denumite şi leziuni traumatice primare sau superficiale, aceste 
leziuni, întâlnite foarte frecvent în activitatea practică medico-legală 
(şi la examinarea persoanei şi la autopsie), se caracterizează prin faptul 
că interesează pielea (tegumentul sau învelişul cutanat al corpului 
uman, format din 3 straturi: epiderm, derm şi hipoderm) şi (uneori) 
straturile imediat subcutanate. 

În funcţie de menţinerea sau nu a integrității tegumentului, aces- 
te leziuni traumatice pot fi fără sau cu soluţie de continuitate tegumen- 
tară. 


11.2.1. Leziuni traumatice elementare fără soluţie de continuitate 


Se caracterizează prin: 

e se produc printr-un mecanism vascular: vasodilataţie sau efrac- 
ție vasculară posttraumatică; 

e de regulă nu sunt periculoase pentru viaţa victimei; 

e se vindecă fără a lăsa urme pe piele. 


11.2.1.1. Echimoza (vânătaia sau sufuziunea sanguină) — leziu- 
ne traumatică elementară fără soluție de continuitate, de coloraţie ini- 
tial roşietică dar care se modifică în timp şi care nu dispare la digito- 
presiune (când sunt punctiforme, echimozele se mai numesc şi peteșii, 
iar când au aspect liniar — sub forma unor dungi subţiri, uneori discon- 
tinui — sunt cunoscute sub denumirea de vibices); 

Vechimea unei echimoze (data la care s-a produs) poate fi 
apreciată în funcție de modificările de culoare pe care aceasta le par- 
curge în timp (fenomen datorat transformărilor hemoglobinei şi cunos- 
cut sub denumirea de „evoluţia” sau înflorirea” echimozei), astfel, de 
la coloraţia roşietică sau roşietică-purpurie iniţială, în câteva ore 
echimoza devine a/băstruie sau albăstrui-violacee (culoare ce persistă 

2-3 zile), apoi cafenie (zilele 3-7), verzuie, iar în final gălbuie (după 
aproximativ 8-10 zile). 


11.2.1.2. Hematomul — leziune traumatică elementară fără solu- 
ție de continuitate ce se prezintă iniţial cu o coloraţie roşietică- 
violacee, pe fond tumefiat, indurat, şi care nu dispare la presiune digitală. 

Mecanismul de producere constă în ruptura unor vase de sânge 
mai mari decât cele responsabile de echimoze ceea ce indică un 
traumatism mai violent. 

Culoarea evoluează în timp mult mai lent decât în cazul echimo- 
zei, dar parcurge aceleaşi etape. 

Această leziune se poate localiza superficial, caz în care este 
evidenţiată prin examen extern (spre exemplu, la cap este cunoscută şi 
sub denumirea de cucui) sau profund, situaţie în care existenţa sa este 
obiectivată la omul viu prin investigaţii de laborator (tomografii, 
ecografii etc.), iar la cadavru prin necropsie. 

Hematoamele întinse în suprafaţă: 

e pot induce starea de şoc (posttraumatic sau hemoragic) şi, în 
consecință, sub aspect medico-legal pot fi considerate leziuni care au 
pus în primejdie viața persoanei, ceea ce din punct de vedere juridic 
poate fi interpretat ca o vătămare corporală gravă sau ca tentativă de 
omor; 

e pot determina decesul victimei (în mod direct — spre exemplu, 
hematomul cerebral, sau indirect — prin complicații). 


11.2.2. Leziuni traumatice elementare cu soluție de continuitate 
(cu pielea ruptă) 


Se caracterizează prin: 

e din punct de vedere etiopatogenetic, mecanismul constă în 
întreruperea continuității tegumentare, prin orice modalitate: zgârâ- 
iere, înțepare, tăiere etc.; 

e au gravitate mai mare; uneori provoacă decesul victimei; 

e de regulă se vindecă cu sechele, cele mai frecvente fiind cica- 
tricile. 

11.2.2.1. Excoriaţia — leziune traumatică elementară cu soluţie 
de continuitate ce se caracterizează prin distrugerea straturilor super- 
ficiale ale pielii. 

Excoriaţia poate fi: 

e superficială, cu lezarea doar a straturilor epidermului; zona 
excoriată nu sângerează şi în timp se acoperă cu o crustă gălbuie; 

e profundă, care interesează şi dermul, drept pentru care are loc o 
sângerare redusă cantitativ; în timp, zona exterioară se acoperă cu o 
crustă brună sau brun-gălbuie; 

Din punct de vedere al terminologiei medico-legale, deosebim; 

e leziunea liniară — excoriaţia sau zgârietura; 

e leziunea întinsă în suprafață — zona excoriată sau jupuitura. 

Excoriaţia se produce prin frecare-comprimare (zgârâiere, târâre) 
cu sau de un corp/plan dur, neted sau rugos. 


11.2.2.2. Plaga (rana) — leziune traumatică elementară cu soluţie 
de continuitate ce se caracterizează prin distrugerea tuturor straturilor 
pielii. 


Clasificarea plăgilor: 

A. în funcție de adâncime: 

e plăgi superficiale, ce interesează numai pielea (nu depăşesc 
aponevroza); 

e plăgi profunde: 

— nepenetrante; 

— penetrante în cavitățile naturale [toracică (pleurală, pericar- 
dică), abdominală etc.] Acestea, la rândul lor, pot fi perforante, ce 
pătrund într-un organ sau ţesut sau transfixiante, care traversează 
organul sau țesutul respectiv. 

B. din punct de vedere medico-legal şi criminalistic (cu cono- 
taţie juridică), se pot deosebi: 

e plăgi de atac, care vizează anumite regiuni ale corpului 
victimei, caz în care plăgile interesează proiecția unor organe vitale, 
desfigurarea — plăgile sunt localizate mai ales la nivelul viscerocra- 
niului, amenințarea — în mod frecvent interesează regiunile a căror 
funcţionalitate nu este de importanță vitală; 

e plăgi de apărare, ca urmare a încercărilor victimei de a se apăra: 

— ofensive sau plăgi de apărare activă, localizate în special la 
nivelul palmelor; 

— victima încearcă să apuce arma albă; 

— defensive sau plăgi de apărare pasivă, localizate, de regulă, la 
nivelul antebraţelor — victima încearcă să pareze lovitura. 

C. în funcţie de aspectul morfologic (în activitatea practică 
medico-legală şi criminalistică, plăgile sunt denumite în funcție de 
agentul traumatic sau de mecanismul de producere); 

1. plaga contuză sau plaga zdrobită; se produce, de regulă, prin 
lovire cu sau de un corp dur. 

Caracteristici: 

e profunzime mică (şi în consecință sângerare redusă); 

e margini neregulate, zdrențuite (ce alternează uneori cu suprafe- 
te de piele intactă), inegale ca mărime, cu zone excoriate şi/sau echi- 
moze adiacente; 

e pereţii denivelaţi sunt uniţi din loc în loc prin punți tisulare; 

e fundul anfractuos cu cheaguri de sânge. 

În sens clasic, se afirmă că plaga contuză este alcătuită din 3 
zone: zona centrală — plaga propriu-zisă (cu țesutul distrus), interme- 
diară — cu zone excoriate şi/ sau echimoze (alterată morfologic) şi 
zona periferică — cu tegument de aspect normal (dar cu alterare func- 
țională). 

În funcţie de mecanismul de producere se pot deosebi mai multe 
timpuri de plăgi contuze: 

a) plaga plesnită se descrie atunci când corpul contondent acţio- 
nează într-o zonă unde tegumentul se află imediat deasupra unui plan 
osos (cap, genunchi, coate etc.). 

— marginile sale sunt relativ drepte, cu mici neregularități (fran- 
jurate); 

— forma este stelată (când agentul traumatic este plat), uneori 
liniară (când agentul traumatic este lung şi subțire), cu mici traiecte 
secundare; 

— dehiscenţă redusă (datorită punților tisulare). 

b) plaga strivită se descrie atunci când greutatea agentului 
traumatic este semnificativă. Are: 

— formă neregulată; 

— margini accidentate (zimţate); 

— multiple zone excoriate şi/sau echimoze pe tegumentul din 
jurul plăgii. 

c) plaga muşcată — produsă de om sau de animal, acest tip de 
plagă contuză reproduce forma arcadelor dentare. În funcţie de forța 
cu care se acţionează, se descriu: 

— leziuni traumatice |echimoze — uneori confluente, excoriaţii 
sau plăgi superficiale (generate de fiecare dinte)] dispuse sub forma a 
două arcuri (paranteze) care se unesc la extremități, tegumentul din 
centrul acestei leziuni este indemn; 

— plăgi profunde, cu imprimarea formei dintelui, dispuse cores- 
punzător arcadei dentare; adiacent fiecărei plăgi apar echimoze care 
uneori pot conflua; 

— detaşarea fragmentului/zonei muşcate; pe marginea tegumen- 
tului restant pot fi identificate urmele generate de fiecare dinte, sub 
forma unor depresiuni, iar între acestea pielea este puțin proeminentă, 
datorită spaţiilor interdentare. 

d) plaga smulsă are ca mecanism o tracțiune forțată ce depăşeşte 
capacitatea de rezistență (elasticitate) a țesutului; poate apărea sub 
forma plăgii scalpate — când o porțiune de tegument se detaşează de 
pe planul subiacent (de regulă osos) sau a plăgii sfâşiate (care, de cele 
mai multe ori, este o plagă muşcată-smulsă). 

2. plaga înţepată (înţepătura ori împunsătura) este rezultatul 
acțiunii agenților traumatici duri, cu vârful ascuţit, printr-o manevră de 
împingere sau de împingere-răsucire, astfel încât țesuturile sunt 
îndepărtate către lateral; elementele caracteristice ale unei plăgi înţe- 
pate sunt: orificiul de intrare sau plaga cutanată primară, canalul şi 
orificiul de ieşire sau plaga cutanată secundară. 

3. plaga tăiată este produsă de obiecte vulnerante dure, cu lamă 
ascuţită (tăietoare), printr-o acțiune combinată de apăsare-alunecare pe 
suprafața corpului (tegumentului). 

Plăgile tăiate pot fi: 

e liniare, când obiectul tăietor acţionează perpendicular pe piele; 

e cu lambou (limb) cutanat, când instrumentul ascuţit acționează 
oblic față de planul tegumentului, detaşând parţial pielea de statul 
subiacent; 

e cu amputare (mutilante): a unui fragment de membru (spre 
exemplu a unui deget), a urechii etc. 

Caracteristicile plăgii tăiate: 

— marginile plăgii sunt regulate, netede; 

— unghiurile sunt ascuţite, fiind mai profunde la debut. 

— plăgile vitale sunt dehiscente spre deosebire de cele produse 
post-mortem, la care marginile sunt apropiate. 

4. plaga înţepat-tăiată sau plaga înjunghiată (când este lungă şi 
adâncă se numeşte şi plagă spintecată, situată mai frecvent la nivelul 
abdomenului) este produsă cu arme înţepător —tăietoare, ce acționează 
în doi timpi: de înțepare-penetrare şi de tăiere-secționare. 

5. plaga despicată (tăiată-despicată) este rezultatul acţiunii unor 
obiecte dure, grele, prevăzute cu o lamă tăietoare (mai mult sau mai 
puţin ascuţită), numite şi instrumente contondent-tăietoare; leziunile 
traumatice sunt consecinţa forţei de lovire (determinată de viteza cu 
care se acționează şi de greutatea obiectului vulnerant şi favorizată de 
ascuţimea lamei); 

— însumează caracteristicile plăgilor tăiate (ce predomină când 
lama este bine ascuţită) şi a celor contuze (mai evidente când lama 
este boantă); 

— este profundă (adâncimea plăgii depăşeşte, de regulă, lungi- 
mea lamei), se însoţeşte frecvent de leziuni traumatice grave ale ţesu- 
turilor subiacente: rupturi sau zdrobiri de organe, fracturi etc.; 

— marginile plăgii cutanate, îndepărtate una față de cealaltă 
(plagă dehiscentă), pot fi regulate, netede dacă lama este ascuțită, sau 
neregulate cu anfractuozități dacă lama este tocită sau foarte groasă; 
de cele mai multe ori, marginile prezintă zone excoriate, explicate prin 
frecarea lamei de tegumentul care iniţial este comprimat (datorită 
fibrelor elastice, pielea „se mulează” pe lamă, cu atât mai bine cu cât 
aceasta este mai groasă) şi ulterior este tăiat-rupt; de asemenea, dato- 
rită forţei cu care se acționează, adiacent marginilor apar echimoze de 
diferite dimensiuni. 

12. CĂDEREA 


Căderea reprezintă o împrejurare de producere, în mod pasiv, a 
leziunilor traumatice prin agenți traumatici mecanici, ce constă în 
schimbarea poziției corpului astfel încât o parte a acestuia se izbeşte 
cu violenţă de (un) plan(ul) de susţinere, fără mişcări coordonate. 

După cum se cunoaşte, echilibrul se pierde atunci când verticala 
coborâtă din centrul de greutate al corpului se situează în afara poligo- 
nului de susţinere. 

Căderea se poate produce: 

— pe acelaşi plan de sprijin, denumită de unii autori şi cădere 
simplă; 

— de la mică înălţime, de regulă de până la 2-3m (diferenţa din- 
tre acest tip de cădere şi prima citată constă în gravitatea leziunilor 
traumatice constatate); 

— de la înălțime (mare), denumită şi precipitare, care ar putea fi 
definită drept trecerea intempestivă/brutală a corpului de pe un plan de 
susținere pe un altul, mai jos situat, sub acțiunea forței gravitaționale 
şi eventual al altei forțe (heteropropulsia) care se adaugă acesteia, fără 
mişcări coordonate şi fără mijloace speciale de susținere. 

Precipitarea se poate produce: în mod accidental, ca o modalitate 
de sinucidere, pentru disimularea unei alte morţi violente sau ca o 
formă de omor. 

În traiectoria sa către sol, corpul poate întâlni diverse obstacole: 
balcoane, cabluri electrice, antene, crengi etc., care vor modifica mor- 
fologia leziunilor traumatice sau, dimpotrivă, căderea se poate realiza 
fără interpunerea diverselor obstacole, caz în care se numeşte „preci- 
pitare liberă.” 

Leziunile traumatice ce pot fi produse prin mecanism direct 
(primar, secundar şi mediat) sau indirect, în urma contactului violent 
cu planul de impact şi/sau diverse obstacole pe care corpul le întâlneşte 

în traiectoria către sol (cabluri electrice, marginea balcoanelor, antene, 
pomi etc.) au următoarele caracteristici: 

a) în căderea pe acelaşi plan sau de la înălțime mică: 

e sunt unipolare adică sunt situate pe o singură parte a corpului; 

e sunt localizate, de regulă, pe părțile proeminente; 

e sunt superficiale; 

e nu sunt periculoase pentru viață. 

b) în căderea de la înălțime (precipitare): 

e sunt multipolare, fiind întâlnite, în funcţie de mecanismele prin 
care se produc, pe mai multe regiuni ale corpului; 

e sunt numeroase; 

e sunt variate; 

e sunt grave, frecvent fiind mortale; 

e de cele mai multe ori, se constată o discrepanţă între leziunile 
traumatice externe (de mică amploare) şi cele interne (grave: rupturi 
de organe, fracturi etc.); de fapt, în precipitare se şi spune că „rezistă 
numai pielea.” Acest lucru face ca, uneori, cercetarea criminalistică şi 
medico-legală de la faţa locului să pună în evidență puţine elemente 
specifice — urme de sânge sau leziuni traumatice externe. 

Deoarece leziunile traumatice constatate la autopsie în cazul că- 
derii de la înălțime (precipitare) seamănă foarte mult cu cele descrise 
în politraumatismele rutiere, este necesar ca în ordonanța de efectuare 
a autopsiei să se menţioneze întotdeauna circumstanţele în care s-a 
produs moartea victimei. 

13. TRAUMATISMELE DE TRAFIC 


Prin traumatism de trafic (rutier, feroviar etc.) se înţelege orice 
traumatism, asupra organismului uman, obiectivat prin leziuni trauma- 
tice, produs sau în mijloacele de transport. Din definiție reiese clar că, 
în timp ce din punct de vedere juridic acest tip de traumatism poate fi 
susținut şi prin declaraţiile martorilor, datele de anchetă etc., din punct 
de vedere medico-legal numai constatarea unor leziuni traumatice (cu 
ocazia examinării de către medicul legist a victimei şi/sau a documen- 
telor medicale ce aparțin acesteia), concordate cu datele de anchetă 
(puse la dispoziția instituţiei medico-legale) poate permite, în mod 
obiectiv, probarea traumatismului afirmat. 


13.1. Mecanisme de producere a leziunilor traumatice la pietoni 


Leziunile traumatice pot fi produse prin mecanisme simple, aso- 
ciate şi complexe. 


13.1.1. Mecanisme simple 


A.1. lovire; leziunile traumatice, de regulă, de mică gravitate 
(echimoze, excoriații, plăgi şi doar excepţional fracturi) sunt unipolare — 
se întâlnesc, în mod frecvent, pe partea laterală sau posterioară a 
corpului, acolo unde a avut loc impactul (lovirea corpului) cu o parte a 
autovehiculului. 

Dacă victima poartă haine groase, viteza (auto)vehiculului este 
mică, iar suprafaţa de lovire mare, leziunile traumatice pot lipsi; în 
general, la aceeaşi viteză, impactul cu suprafeţe mari generează leziuni 
mai puţin grave faţă de lovirile cu suprafeţe mici, în care se descriu 
leziuni traumatice severe. 

A.2. cădere; acest mecanism operează în cazul opririi sau 
pornirii bruşte a (auto)vehiculului. Leziunile traumatice pot fi mai 
mult sau mai puţin grave, în funcţie de distanţa până la sol, viteza de 

deplasare a (autovehiculului ş.a.m.d.; de regulă sunt unipolare 
(dispuse într-un singur plan) şi de cele mai multe ori se constată 
prezenţa fracturilor. 

A.3. proiectare, ce poate avea loc fie în interiorul autovehi- 
culului (spre exemplu, în cazul decelerării bruşte, ocupanţii locurilor 
din spate dintr-un autoturism pot fi proiectaţi în scaunele din față), fie 
în exterior (spre exemplu, la o curbă luată cu viteză mare pasagerii de 
pe platforma unui camion pot fi proiectaţi la exterior). 

Leziunile traumatice externe — uni sau bipolare — ce ocupă o 
suprafață mare a corpului şi au gravitate redusă (echimoze, excoriaţii, 
plăgi) se însoțesc de cele mai multe ori de leziuni traumatice interne 
grave (frecvent leziuni cranio-cerebrale care explică moartea, fracturi, 
rupturi de organe interne etc.). 

A.4. comprimare; acest mecanism presupune strivirea corpului 
între o parte a (auto)vehiculului şi o altă suprafață dură: sol, perete, 
copac, alt (auto)vehicul etc.; aşadar, roțile vehiculului respectiv nu 
trec peste corpul uman. Frecvent, comprimarea între (auto)vehicul şi 
sol se însoţeşte şi de târârea corpului pe o distanță oarecare. 

În funcţie de intensitatea comprimării, pe corpul victimei rămân 
urme de ulei, zone echimotice sau excoriate determinate de profilele 
metalice ale (auto)vehiculului, se constată striviri de organe interne 
sau fracturi (frecvent întâlnite sunt fracturile costale bilaterale şi frac- 
turile duble de bazin); leziunile traumatice sunt situate pe două planuri 
diametral opuse ale corpului, subiacente suprafeţelor de comprimare. 

A.5. târâre; acesta este un mecanism mai rar întâlnit în mod 
singular (de regulă se citează în cadrul mecanismelor asociate sau 
complexe), ce constă în agățarea victimei de o parte a (auto)vehicu- 
lului şi târârea acesteia pe o distanță oarecare. Leziunile traumatice 
interesează de obicei o singură parte a corpului şi în special proemi- 
nenţele osoase; caracteristic sunt descrise: 

— excoriaţii paralele, sub forma unor dungi, generate de frecarea 
pielii de planul pe care se realizează târârea; acestea sunt mai evidente 
(mai bine conturate) de partea opusă zonei cu care corpul a rămas 
agăţat de (auto)vehicul şi au o direcţie inversă direcției de deplasare a 
acestuia; 

— plăgi superficiale, de dimensiuni reduse, ce apar sub forma 
unor striații neregulate perpendiculare pe direcţia de târâre; sunt 
explicate prin întinderea şi plesnirea ulterioară a pielii. 

A.6. călcare; acest mecanism presupune trecerea sistemului de 
rulare (roţi, şenile) al (auto)vehiculului peste victimă. 

Leziunile traumatice, de cele mai multe ori mortale (zdrobiri de 
organe vitale, secţionări diverse etc.), au următoarele caracteristici: 

— de regulă, pielea îşi păstrează integritatea, chiar în cazul în 
care călcarea s-a realizat cu o roată metalică (fără cauciuc), şi aceasta 
datorită elasticităţii tegumentului (la cadavru, zona respectivă se 
pergamentează); 

— când decesul survine rapid, reacția vitală este minimă sau 
absentă. 

De menționat că examinarea medico-legală poate evidenția o 
serie de leziuni traumatice cu particularități specifice fiecărui tip de 
sistem de rulare. 


13.1.2. Mecanisme asociate 


Aşa cum reiese şi din denumire, în acest caz în geneza leziunilor 
traumatice se regăsesc grupate două mecanisme simple. De cele mai 
multe ori, examinarea medico-legală poate individualiza fiecare meca- 
nism în parte. Cele mai frecvente mecanisme asociate sunt: 

e lovire-cădere; 

e lovire-proiectare; 

e proiectare-călcare; 

e proiectare-comprimare; 

e proiectare-târâre; 

e călcare-comprimare; 

e călcare-târâre etc. 


13.1.3. Mecanisme complexe 


Mecanismele complexe reunesc 3 sau mai multe mecanisme simple. 

Leziunile traumatice produse prin mecanisme complexe se 
caracterizează prin: 

— gravitate mare, în majoritatea cazurilor victimele decedând; 

— prezenţa obligatorie a leziunilor osteo-articulare; 

— multipolaritate; de altfel, distribuţia pe mai multe planuri a 
leziunilor traumatice face ca individualizarea fiecărui mecanism 
(simplu) în parte să fie imposibilă. 

Dintre mecanismele complexe, cele mai frecvent întâlnite sunt: 

e lovire-proiectare-călcare; 

e lovire-proiectare-comprimare şi/sau călcare; 

e proiectare-comprimare/călcare-târâre; 

e proiectare-basculare-cădere/comprimare etc. 


13.2. Mecanisme de producere a leziunilor traumatice la ocupanți 


Se consideră că „ocupantul dintr-un autovehicul are soarta unei 
pietre într-o cutie” (Scripcare-Terbancea). 

Leziunile traumatice se caracterizează prin: 

— interesează, cu precădere, ansamblul cap-gât-torace; 

— părţile noi sunt mai afectate decât oasele la membrele pelvine 
şi invers la membrele toracice. 


13.2.1. La conducătorul auto se descriu: 


(1) „sindromul volanului”, rezultat al lovirii/comprimării trun- 
chiului de volan şi caracterizat prin: 

— echimoză sau excoriație semicirculară la nivelul toracelui 
anterior; 

— fracturi costale şi de stern; 

— leziuni ale viscerelor toracice (inimă, aortă) şi abdominale 
(ficat, mezenter etc.); 

— leziuni traumatice la nivelul mâinilor (plăgi între degetele 1 şi 2; 
luxaţii/fracturi ale oaselor metacarpiene); 

(2) „sindromul bordului”, determinat de lovirea genunchilor de 
elementele bordului: 

— leziuni traumatice elementare ale genunchilor, însoţite uneori 
de fracturi de rotulă; 

— fracturi de bazin (fosă acetabulară), uneori cu pătrunderea 
capului femural în bazin; 

— fracturi de femur (în mod frecvent ale colului femural). 

(3) „sindromul parbrizului”, rezultat al impactului capului cu 
parbrizul, oglinda retrovizoare şi stâlpul din stânga: 

— leziuni traumatice elementare la nivelul viscerocraniului (frec- 
vent plăgi prin cioburi de sticlă securit, uneori cu retenţia acestora); 

— fracturi de viscero şi/sau neurocraniu. 

(4) „sindromul centurii de siguranță”, în care se descriu echi- 
moze, zone excoriate sau fracturi costale, dispuse în diagonală dinspre 
hemitoracele stâng superior spre hemitoracele drept inferior, subiacen- 
te centurii. 


13.2.2. La pasagerul din dreapta-faţă se descriu: 


(1) „sindromul bordului”; 

(2) „sindromul parbrizului”; leziunile traumatice secundare im- 
pactului cu oglinda retrovizoare sau cu stâlpul din dreapta vor avea o 
localizare inversă față de cele descrise la conducătorul auto. De 
asemenea, datorită lipsei volanului, leziunile traumatice de la nivelul 
capului vor fi mai grave; 

(3) „sindromul centurii de siguranță”, cu dispoziţia în diagonală 
a echimozelor, zonelor excoriate sau a fracturilor costale, dar invers 
decât la conducătorul auto, respectiv dinspre hemitoracele drept supe- 
rior către hemitoracele stâng inferior; 

(4) „pseudosindromul volanului”, prin impactul hemitoracelui 
stâng cu volanul şi apariţia unor fracturi costale la acest nivel. 


13.2.3. Pasagerul din spate este mai protejat, iar leziunile trau- 
matice, care au ca mecanism comprimarea sau proiectarea în scaunul 
din față sau peste ocupantul locului din față, vor interesa, în mod 
dominant, capul şi genunchii. 

În cazul în care ocupantul unui loc în autovehicul este proiectat 
în afara mijlocului de transport respectiv, se produc leziuni traumatice 
grave şi care nu mai respectă morfologia descrisă, generând greutăţi în 
aprecierea mecanismului de producere. 

14. AGENŢII TRAUMATICI FIZICI 


Acţiunea nocivă a agenților traumatici fizici naturali sau artifi- 
ciali asupra organismului uman determină apariția unui complex de 
modificări morfo-funcţionale ce pot culmina cu decesul. 

În activitatea practică medico-legală, în mod frecvent pot fi 
constatate consecințele acţiunii următorilor factori fizici: 

— temperatură; 

— presiunea atmosferică; 

— radiaţiile; 

— electricitatea. 


14.1. Temperatura” 


Acţiunea nocivă a temperaturii crescute sau scăzute se manifestă 
asupra organismului uman atât pe plan local cât şi pe plan general. 


14.1.1. Temperatura înaltă 


Temperatura înaltă sau termoagresiunea poate determina: 

— la nivel local: arsuri realizate prin contact direct sau indirect 
cu agentul termovulnerant solid, lichid sau gazos. 

— la nivel general: hipertermie ce se poate manifesta prin mai 
multe entități clinice şi care, în final, poate determina decesul. 


14.1.2. Temperatura scăzută 


Temperatura scăzută, frigul sau crioagresiunea determină: 

— la nivel local: degerături, produse prin acţiunea rapidă a frigu- 
lui (prin acțiune lentă apar o serie de modificări morfofuncționale 
locale ce conturează entităţi clinice cum ar fi: pernio, pernioză etc.); 


” Pentru detalii a se vedea V. Iftenie, Medicină legală, ediţie revăzută 
şi adăugită, apărută în Editura Ştiinţelor Medicale, 2006. 

— la nivel general: hipotermie care, după parcurgerea fazelor de 
reacţie, letargică şi de comă, poate determina decesul (sub 28*C 
temperatură centrală funcțiile biologice se blochează şi se instalează 
moartea). 


14.2. Presiunea atmosferică" 


Presiunea atmosferică, ce însumează presiunile parțiale ale gaze- 
lor componente şi care, la nivelul mării, este de 760 mmHg, devine 
periculoasă pentru organismul uman fie când creşte excesiv, fie când 
scade prea mult. 


14.2.1. Presiunea atmosferică scăzută, în cazul expunerii de 
scurtă durată, determină: 

— răul de munte; apare la persoanele ce fac ascensionări mon- 
tane la altitudini de aproximativ 2500-3000m; manifestările apar cu 
atât mai precoce cu cât efortul de ascensiune depus (spre exemplu la 
cei neantrenați) este mai mare (datorită consumului crescut de O» al 
organismului) şi constau în: oboseală, somnoloenţă, amețeli, tulburări 
respiratorii (dispnee) şi ale ritmului cardiac, epistaxis şi chiar lipoto- 
mii sau deces (în cazuri extreme); 

— răul de altitudine, ce se manifestă la aproximativ 6000-7000 m, 
nu este influenţat de efort, cauza apariţiei sale fiind numai scăderea 
concentraţiei de O» sub pragul nevoilor limită ale organismului; aşa se 
întâmplă, spre exemplu, la personalul navigant (piloți, pasageri) când 
aparatul de zbor se depresurizează la altitudini mari (în astfel de 
situații intervine şi frigul: la 12 000 m altitudine temperatura este de 
-52*C); manifestările sunt mai ample decât în cazul precedent, victi- 
mele acuză dureri în regiunea inimii şi la nivel musculo-articular, 
tulburări senzoriale, greață, vomă etc. 

Tulburările menţionate sunt consecinţa scăderii presiunii oxige- 
nului în aerul inspirat. 


14.2.2. Presiunea atmosferică crescută 


Manifestările determinate de presiunea atmosferică crescută sunt 
consecința modificărilor concentraţiei N3: 
— la coborârea în adâncuri pot apărea: 

e narcoza hiperbară sau beţia adâncurilor prin depozitarea N3, în 
formă lichidă, în țesuturile bogate în grăsimi (creier); 

e barotrauma cu manifestări în sfera otică (spargerea timpa- 
nului), pulmonară (rupturi) şi sinusală (hemoragie); 

— la ascensionare, când N, revine din starea lichidă în cea gazoa- 
să se poate produce boala de cheson sau embolia de ridicare/ascen- 
sionare. 


14.3. Radiațiile” 


Având efecte sonogene dar şi patogene asupra omului, radiațiile 
— ubicuitare în mediul înconjurător — se caracterizează prin energie, 
frecvenţă şi lungime de undă, au o viteză de deplasare în vid de 
300 000 km/s şi pot fi clasificate, în funcție de intensitatea efectelor 
produse, în radiaţii: ionizante, neionizante. 


14.3.1. Radiaţii ionizante 


Radiațiile ionizante sunt reprezentate prin: 

— radiaţii electromagnetice: x şi gama; 

— radiaţii corpusculare: a, B, pozitronii şi neutronii. 

radierea, externă sau internă, din sursă naturală sau artificială 
are asupra organismului uman un efect patogen manifestat printre 
altele, prin: leziuni oculare, căderea părului, sterilitate, radiodermită, 
iar în timp efect teratogen, favorizarea apariţiei cancerului şi scăderea 
duratei de viaţă. 


14.3.2. Radiaţii neionizante 


Acestea fac parte din categoria radiațiilor electromagnetice, care 
nu au o energie suficient de mare pentru a putea deplasa electronii de 
pe orbitele periferice ale atomilor asupra cărora acţionează (aşa cum 
se întâmplă în cazul radiațiilor ionizante). Din rândul radiaţiilor neio- 
nizante fac parte radiaţiile ultraviolete, radiațiile luminoase, radiațiile 
infraroşii şi microundele. 

Radiațiile neionizante au efecte sanogene şi patogene asupra 
organismului uman. Dintre consecinţele nefaste menţionăm: 

— radiaţiile ultraviolete: fenomenul de „îmbătrânire” a pielii, 
cancerul cutanat, fotooftalmie, pigmentaţia; 

— radiații luminoase: miopie (iluminatul insuficient) sau orbire 
temporară sau definitivă (iluminatul excesiv); 

— radiații infraroşii: insolaţie, cataractă etc. 

— microundele: hipo sau anacuzie. 


14.4. Curentul electric 


Agresiunea electrică (naturală sau artificială) asupra organismu- 
lui uman poartă denumirea de e/ectrotraumă. Electrotrauma artificială, 
cunoscută şi sub denumirea de el/ectrocutare şi reunind totalitatea 
modificărilor locale şi/sau generale ce apar în organismul uman viu ca 
urmare a trecerii curentului electric, cu o intensitate mai mare decât 
cea care poate fi suportată, electrotrauma tehnic-industrială, se poate 
prezenta sub două aspecte: 

e electrocutare mortală sau electrocuţie; 

e electrocutare nemortală sau electrizare (încărcarea unui corp cu 
sarcini electrice). 

Moartea prin electrocutare se poate produce: 

A. imediat, prin: 

a) insuficiență acută respiratorie de tip: 

— central, prin inhibiţia centrilor nervoşi de la nivelul trunchiului 
cerebral (mai ales atunci când traseul curentului electric interesează 
capul) şi oprirea reflexă a respirației; 

— periferic, prin tetanizarea muşchilor respiratori, mecanism ce 
creează tabloul unei veritabile asfixii mecanice, prin imposibilitatea 
efectuării mişcărilor respiratorii; 

b) insuficienţa cardiacă acută de tip: 

— central, prin inhibiţia centrilor nervoşi de la nivelul trunchiului 
cerebral cu stop cardiac consecutiv; 

— periferic, prin fibrilație ventriculară. 

Deoarece, cel puţin inițial, moartea prin electrocutare este o 
moarte aparentă sau, după caz, o moarte clinică, electrocutatul se 
aseamănă cu înecatul. 

B. după un interval de timp, prin: 

a) şoc electric, instalat în câteva ore sau zile şi secundar disocie- 
rilor electrolitice de la nivel celular (cu modificări morfofuncţionale 
semnificative); 

b) complicaţii ale arsurilor electrice (infecţii etc.); 

c) insuficiență renală; 

d) infarct de miocard (pe fondul unor leziuni de ateroscleroză) etc. 

În cazul în care electrocutarea nu a fost mortală, electrizarea este 
urmată de o serie de sechele — paralizii, epilepsie, tulburări de vedere 
şi/sau de vorbire (afazii), pancreatite — şi chiar de moartea fătului în 
uter (lichidul amniotic este bun conducător de electricitate). 

Leziunile electrotraumei ce pot fi decelate la examinarea 
medico-leaglă sunt: 

— marca electrică, leziune patognomică electrocuţiei, ce poate fi 
decelată atât la locul de intrare, cât şi/sau la locul de ieşire, se poate 
prezenta sub mai multe aspecte, cele mai frecvente forme fiind de: 

e depresiune crateriformă (mai ales la locul de intrare) a pielii, 
de formă rotundă sau ovalar-alungită, de dimensiuni mici (0,6-0,8 cm, 
rar peste 1cm), cenuşie-gălbuie, cu margini albicioase, dure, reliefate 
(„lizereu de porțelan”); 

e rozetă (mai ales la locul de ieşire) cu centru alb cenușiu, de la 
care pornesc către periferie mici încreţituri ale pielii. 

De obicei, în jurul mărcii electrice se observă o mică zonă palidă 
mărginită de un lizereu roşiatic. 

Foarte rar, mărcile electrice pot fi întâlnite şi la nivelul organelor 
interne. 

— arsura electrică se prezintă ca o zonă tegumentară dură- 
uscată, gri-negricioasă sau brună, cu periferia mai intens colorată şi 
puţin reliefată, bine delimitată de țesutul din jur printr-un lizereu 
roşiatic; aceste leziuni, ce pot apărea la locul de intrare sau de ieşire a 
curentului electric, sunt rezistente la putrefacție şi se diferențiază de 
arsurile termice prin faptul că firul de păr este indemn. La electrizaţi, 
arsurile electrice sunt nedureroase şi nu sângerează. 

— metalizarea electrică apare ca o zonă rigidă, uscată şi rugoasă 
la nivelul orificiului de intrare; 

— edemul electrogen; 

— epidermoliza; 

— metacromazia. 

15. INTOXICAȚIA ACUTĂ CU ALCOOL ETILIC 


Cunoscut din cele mai vechi timpuri sub diverse denumiri —„apă 
de viaţă”, „licoare divină”, „spirit subtil”, „mercur vegetal”, „apa care 
arde” etc. —, alcoolul etilic se prezintă sub forma unui lichid incolor, 
volatil (punctul de fierbere 78,3*C), inflamabil, mai uşor decât apa 
(densitate: 0,789 g/cm°) şi miscibil cu aceasta în orice proporţie, cu 
gust arzător şi miros caracteristic; este componenta esenţială a băutu- 
rilor alcoolice. 

Tăria băuturilor alcoolice se exprimă în grade ce reprezintă 
proporția de alcool absolut conţinut în lichidul respectiv (volum la 
sută); cifra gradelor alcoolice înmulțită cu 0,79 (densitatea alcoolului) 
permite calculul cantităţii (în grame) de etanol dintr-o sută mililitri de 
lichid. La bere, conţinutul în extract sec — reziduu de evaporare — 
poate fi exprimat în procente. Spre exemplu, E.P. (extract primar) 
12,5% extract sec şi nu tărie alcoolică. 

Alcoolul poate pătrunde în organism pe cale respiratorie, trans- 
cutanată (transmucoasă) şi, în special, pe cale digestivă, prin ingestie. 

Absorbţia digestivă are loc, în principal, la nivelul stomacului şi 
duodenului (viteza de absorbţie depinde de prezența alimentelor în 
stomac); după absorbţie, alcoolul este vehiculat de sânge. 

Cantitatea (concentraţia) de alcool din sânge exprimată în grame 
la litru (g %o) defineşte alcoolemia. 

După ingestie, alcoolemia este maximă după: 

e 20-30 minute dacă stomacul este gol; 

e 1 oră — 1 oră şi 30 de minute, când stomacul conţine alimente 
(proteinele şi lipidele întârzie absorbția; cel mai rapid se absorb 
băuturile cu o concentrație alcoolică de 10-20 %o şi carbonatate). 

Dinamica alcoolului etilic în organism poate fi redată grafic sub 
forma curbei de alcoolemie, alcătuită din: 

* o porțiune ascendentă, abruptă, denumită panta de invazie sau 
de creştere; 

e un vârf, ce corespunde alcoolemiei maxime; 

e o porţiune descendentă, lentă iniţial şi apoi mai accentuată, 
respectiv panta de eliminare. 

Repartiția alcoolului în organism este inegală, fiind direct pro- 
porțională cu conţinutul diverselor organe şi ţesuturi în apă şi invers 
proporțională cu conţinutul acestora în grăsimi; astfel, în ordine des- 
crescătoare a concentrației, alcoolul se găseşte în creier, plămân, 
splină, rinichi etc. (în lichidul cefalorahidian şi în urină concentraţia 
alcoolului este cu 25-35 % mai mare decât în sânge). 

Cea mai mare parte a alcoolului din sânge este metabolizată în 
ficat (doar o cantitate redusă este transformată şi extrahepatic: în 
rinichi, muşchi, pancreas etc.). În ficat, există trei căi de biotrans- 
formare a alcolului etilic: o cale principală şi două secundare, ce intră 
în acţiune atunci când calea principală este suprasolicitată. Astfel: 

a) calea principală, desăvârşită prin intermediul enzimei alcool- 
dehidrogenază şi care se soldează cu formarea de CO; şi H20; 

b) calea secundară mediată de catalază. 

Datorită existenţei unei cantități limitate de alcool-dehidroge- 
nază, la nivelul ficatului nu pot fi degradate mai mult de 8-10 g de 
alcool etilic într-o oră. Acest lucru, corelat cu faptul că alcoolul etilic 
nu se acumulează în organism (deci nu poate fi folosit după un anumit 
interval de timp sau atunci când necesitățile energetice ale organismu- 
lui ar cere-o), face ca alcoolemia să scadă cu o rată relativ fixă de 0,15 g %o 
pe oră în primele 5-6 ore; este permis astfel calculul retroactiv al 
alcoolemiei. Calculele respective sunt acceptate numai dacă au trecut 
2-7 ore de la evenimentul respectiv (cel mai frecvent rutier) şi până la 
recoltarea probei de sânge necesară stabilirii alcoolemiei. 

De asemenea, cantitatea de alcool etilic ingerată poate fi 
evaluată utilizând tehnici de calcul specifice (cu folosirea factorului R 
— Widmark, în valoare de 0,68 pentru bărbaţi şi de 0,55 pentru femei). 

Alcoolul etilic se elimină din organism: 

* 90-95 % metabolizat în ficat, sub formă de H2O şi CO»; 

e 5-10% netransformat, ca atare, prin urină (2-4%), alcooluria 
reprezintă cantitatea/concentraţia de alcool din urină, exprimată în 
grame la litru (g %0) — prin aerul expirat (3-7%), prin transpiraţie, sali- 
vă, lapte. 

Trebuie precizat faptul că ritmul metabolismului alcoolului etilic 
este specific fiecărei fiinţe umane, fiind influenţat de particularităţile 

proprii, ceea ce explică imposibilitatea unor calcule şablonate, aplica- 
bile tuturor şi cu interpretare universală! 

Acţiunile alcoolului etilic asupra organismului uman sunt: 

— deprimant al activităţii sistemului nervos; 

— stimulează secreția gastrică; 

— alterează ficatul (steatoză — ciroză), inima, pancreasul etc.; 

— favorizează apariţia cancerului tubului digestiv; 
rol energetic; 
acțiune iritantă locală. 

Intoxicația acută cu alcool etilic parcurge următoarele faze: 

a) alcoolemie sub 0,5 g%o (cu limite între 0,3-0,8 g%o): beție 
infraclinică; la majoritatea indivizilor nu sunt observate efecte toxice, 
excepție făcând cei cu o sensibilitate crescută la alcool (beţia patolo- 
gică, ce apare mai ales în alcoolismul cronic); 

b) alcoolemie între 0,5-1,5 g%o: beţia uşoară sau faza de excita- 
ție; se caracterizează prin euforie, printr-o stare de bine general; 
individul devine logoreic, cu un comportament nereţinut (prin dezin- 
hibrarea centrilor subcorticali), dar cu o capacitate redusă de a aprecia 
pericolul (acuitatea vizuală şi acustică sunt scăzute) şi cu un timp de 
reacţie încetinit (promptitudinea reflexelor este diminuată); prin vaso- 
dilataţie (şi tahicardie) apare senzația de căldură însoțită (uneori) de 
transpiraţii,; 

c) alcoolemie între 1,5-2,5 g%o: beţia propriu-zisă sau faza 
medico-legală ori infractogenă, considerată „anticamera delicvenţei”; 
se caracterizează prin alterarea funcțiilor intelectuale (discernământul, 
memoria, atenţia etc.), ideile devin confuze, logoreea este înlocuită de 
bâlbâială (dizartrie), iar autocontrolul este suprimat, cu eliberarea 
instinctelor, a pasiunilor — individul trece brusc de la veselie excesivă 
la furie; tulburările de percepţie (halucinaţii, iluzii) induc, la unii 
subiecţi, comiterea unor acte antisociale: omor, tâlhărie, viol etc; 
mersul este caracteristic (mers titubant), căderile sunt frecvente (cu 
producerea unor leziuni traumatice care pot determina decesul), apare 
sughițul şi starea de vomă (uneori şi asfixie mecanică prin aspirat 
gastric); 

d) alcoolemia peste 2,5 g%o: beţia gravă sau faza comatoasă, 
caracterizată prin: somn profund, flacciditate musculară, lipsa reflecti- 

vităţii, hipotermie, midriază, uneori tulburări respiratorii şi cardiace; la 
copii, prin hipoglicemia indusă de alcool, pot apărea convulsii. 

Coma alcoolică durează aproximativ 8-12 ore, după care indivi- 
dul, de regulă, se trezeşte; pentru o perioadă oarecare de timp persistă 
o stare generală de slăbiciune cu cefalee, halenă fetidă etc. (starea de 
mahmureală — care cedează la o nouă ingestie de alcool!), cu amnezie 
totală sau parţială a evenimentelor petrecute în faza de beţie propriu-zisă. 

În unele cazuri, când cantitatea de alcool etilic ingerată a fost 
însemnată, starea de comă poate fi urmată, la o alcoolemie mai mare 
de 4 g%o, de moarte. 

Decesul se poate produce prin; 

— inhibiţia centrilor nervoşi de la nivelul trunchiului cerebral; 

— decompensarea funcţiei cardio-vasculare; 

— pancreatită acută hemoragică; 

— asfixie mecanică prin aspirat gastric (după vărsătură); 

— refrigeraţie, la cei căzuţi în zăpadă sau abandonaţi în frig. 

16. COMPORTAMENTUL DUPLICITAR 


Comportamentul reprezintă ansamblul reacțiilor de răspuns ale 
fiinţei umane la un anumit stimul din mediu, în funcţie de particula- 
ritățile personalității individului respectiv. 

Schematic putem dicotomiza comportamentul duplicitar în: 

— simulare: latura inventiv-pozitivă; 

— disimulare: latura inventiv-negativă. 


16.1. Simularea 


wà 


În această „lume teatralizată de minciună (Barrois, citat de 
Gorgos) simularea ar putea fi definită ca o manifestare comporta- 
mentală a conduitei duplicitare, ce constă în încercarea conştientă şi 
premeditată de a provoca, imita sau exagera unele tulburări morbide 
sau boli psihice/somatice, în scopul de a obține diferite avantaje mate- 
riale sau morale ori pentru a se sustrage de la anumite obligații 
sociale sau de la executarea pedepsei. 

Aşa cum rezultă şi din definiție, simulantul — fără a fi bolnav 
psihic — îşi modifică, în mod intenționat, comportamentul, pentru a fi 
considerat bolnav de către colectivitate. 

Simularea, denumită şi pantomimie (Dieulafoy), se poate prezenta 
sub următoarele forme: 

(1) simulare creatoare, caracterizată prin faptul că subiectul îşi 
provoacă: 

— o boală; alegerea unei anumite afecţiuni (cele mai frecvente 
sunt bolile psihice, având în vedere că psihiatria este considerată „o 

e informaţiile pe carele posedă subiectul despre acea boală; 

e reprezentările şi credinţele proprii atât față de boala respectivă, 
cât şi față de informaţiile deţinute; 

e aptitudinile subiectului de a „juca” rolul ales, de a putea susține 
în mod credibil patologia pe care o acuză, în fața personalului de 
specialitate şi a cunoscuţilor (preluat după Barrois, citat de Gorgos); 

— (auto)mutilarea; această formă a simulării creative poate 
îmbrăca fie aspectul brutal al automutilării nemascate — când individul 
nu vrea să-şi ascundă gestul şi, prin urmare, de cele mai multe ori îl 
efectuează în locuri publice —, fie aspectul ascuns, când automutilarea 
se realizează sub forma unui accident; şi într-un caz şi în celălalt 
leziunile traumatice au gravitate diferită, culminând cu sinuciderea. 

(2) simulare exagerare, la rândul său cu două forme de manifes- 
tare: 

a) simulare amplificatoare, în care subiectul îşi prezintă mult 
mai amplu patologia pe care o are în realitate (durerile sunt mult mai 
intense, tulburările de vedere mai accentuate etc.); 

b) suprasimularea, în care persoana respectivă, pe lângă faptul 
că accentuează, în mod deliberat, patologia reală existentă, adaugă 
simptome noi (spre exemplu, dacă în realitate suferă de o diminuare a 
vederii, afirmă că nu mai vede şi nici nu mai aude). Deoarece, de cele 
mai multe ori, cunoştinţele despre o anumită boală sunt obţinute de la 
personalul medical (prin „contaminare”), suprasimularea se mai nu- 
meşte şi simulare iatrotreptică. 

(3) simulare perseverare sau metasimulare (simularea fixatoa- 
re) al cărei element distinctiv constă în faptul că subiectul — după ce s-a 
vindecat (examinările medicale şi investigaţiile de laborator confir- 
mând acest lucru) — continuă să acuze aceleaşi simptome pe care le 
avea atunci când era bolnav; negarea, neacceptarea vindecării este cu 
atât mai vehementă cu cât patologia a fost consecința unei agresiuni, a 
unui accident (de trafic rutier, de muncă etc.), aşadar după orice eveni- 
ment în urma căruia victima poate beneficia de despăgubiri; negarea 
este practic inexistentă atunci când victima însăşi este responsabilă de 
afecțiunea respectivă. 

Comportamentul simulant se poate exprima prin: 

a) minciună (simulare verbală sau anamnestică); 

b) mimică sau pantomimică (forme de comunicare nonverbală a 
stării psihice); 

c) leziuni: 

— traumatice ce se caracterizează prin: 

e sunt dispuse, de regulă, în regiuni accesibile propriei mâini; 

e în general, nu sunt periculoase pentru viaţa subiectului; 

e localizarea lor concordă cu scopul urmărit (spre exemplu, în 
cazul simulării unui viol, falsa victimă va prezenta leziuni traumatice 
— excoriaţii, echimoze — la nivelul coapselor şi/sau sânilor); 

e de cele mai multe ori se însoțesc de leziuni traumatice de 
„ezitare” (de „încercare” sau de „tatonare”; „lovitura martor”); 

— patologice prin care se încearcă imitarea unei boli. 

d) trucaje (în accepţiune juridică — falsificare) ale unor docu- 
mente medicale: adeverinţe medicale care certifică o patologie inexis- 
tentă, foi de observaţie (din spital) din care rezultă o evoluţie (posttra- 
umatică, spre exemplu) mult mai gravă decât ar fi fost de aşteptat, 
radiografii (trucajul tuberculozei pulmonare prin pilitură de fier), eco- 
grafii ce aparţin altor persoane etc. 


16.2. Disimularea 


Cea de-a doua ipostază a conduitei duplicitare trebuie înțeleasă 
ca o manifestare comportamentală ce constă în încercarea conştientă 
şi premeditată de a ascunde unele tulburări morbide sau boli, în 
scopul de a obţine diferite avantaje materiale sau morale sau pentru a 
se sustrage de la anumite obligaţii sociale ori de la executarea pedepsei. 

În timp ce în simulare subiectul caută să convingă anturajul că 
este suferind, în disimulare el încearcă contrariul şi anume să simuleze 
normalitatea; aşadar, individul suferă de o anumită afecțiune, dar pe 
care nu vrea să o facă cunoscută. Uneori, se poate ajunge la aşa-numita 
disimulare întârziată sau simularea simulaţiei, când cel în cauză 
susţine că, de fapt, atunci când a fost declarat bolnav era sănătos, dar a 
păcălit medicii simulând boala („am făcut pe nebunul”). 

Reiterăm că şi în disimulare subiectul este conştient de implica- 
tiile gestului său, urmărind sau numai acceptând producerea efectului 
benefic pentru el (disimulare în scop personal) sau pentru anturajul 
intim (disimulare de necesitate). 

Se exclude din categoria disimulării cu conotaţii juridice disimu- 
larea profesională: a actorului (care exprimă, prin rolul interpretat, alte 
stări, sentimente decât propriile trăiri), a medicului (care afirmă faţă 
de pacient că încă nu cunoaşte diagnosticul, că mai trebuie să 
efectueze analize etc., pentru a-l proteja de aflarea patologiei grave de 
care acesta suferă) etc. 

17. EXPERTIZA MEDICO-LEGALĂ PSIHIATRICĂ 


Expertiza medico-legală psihiatrică reprezintă o activitate tehni- 
co-ştiințifică specifică instituției medico-legale ce constă în evaluarea 
stării psihice pentru a putea oferi justiţiei un mijloc de probă obiectiv, 
referitor la discernământul persoanei examinate, în vederea stabilirii 

Responsabilitatea juridică (penală, civilă, administrativă etc.) una 
din formele responsabilităţii sociale (alături de responsabilitatea morală, 
politică, ecumenică etc.) defineşte capacitatea unei persoane de a-şi 
asuma în totalitate obligaţiile ce-i revin, în urma săvârşirii unui act sau 
fapt ilicit, prin care se încalcă normele dreptului obiectiv-pozitiv şi în 
consecinţă de a putea fi supusă sancţiunii juridice pentru acțiunile sau 
inacţiunile sale prohibite, asupra cărora a putut decide în mod liber, 
având reprezentarea consecințelor sociale ale acestora; rezumativ 
responsabilitatea juridică semnifică posibilitatea de a aplica o sancţiu- 
ne juridică, pronunţată de un magistrat (complet de judecată) ca 
reprezentant al societăţii, pentru conduita ilicită a unei persoane. 

Discernământul (factorul intelectiv) reprezintă o funcție a capa- 
cității psihice şi semnifică aptitudinea unei persoane de a înţelege şi 
aprecia critic conținutul şi consecințele social-negative ale actelor sau 
faptelor sale, deci de a putea distinge între bine şi rău, la un moment 
dat şi raportat strict la o acțiune sau inacţiune prohibită de lege (prin 
care sunt aduse altor persoane prejudicii de natură patrimonială sau 
personal-nepatrimonială, psihice sau fizice), fiind o sinteză între perso- 
nalitate şi conştiinţă ce se realizează, reiterăm, la un anumit moment, 
cum ar fi, spre exemplu, în momentul săvârșirii unei fapte penale (ex. 
omor, delapidare, înşelăciune etc.) sau al exercitării unui drept subiec- 
tiv (ex.: întocmirea unui act de dispoziție — testament, contract de 
vânzare- cumpărare etc.). 

Din definițiile menționate se poate deduce că responsabilitatea 
(termen juridic) nu este sinonimă cu discernământul (termen psihia- 
tric); astfel, în timp ce responsabilitatea este o stare de drept, o calitate 

juridică generală a persoanelor, fiind prezumată (iresponsabilitatea 
trebuie demonstrată), discernământul este o stare de fapt, o calitate 
individuală care poate exista sau nu, la un moment dat, în funcţie de 
patologia psihică cronică sau tranzitorie cu evoluţie diferită şi simp- 
tome de intensitate deosebită (schizofrenie, paranoia, intoxicații acute, 
stări crepusculare etc.) şi, în consecinţă, trebuie să se demonstreze că a 
existat la momentul respectiv (al comiterii faptei, al întocmirii unui act 
juridic etc.). Între responsabilitate şi discernământ (dacă există şi actul 
sau faptul ilicit cauzator de prejudiciu) se poate stabili relația: 


R=D+ Vp 


(unde R = responsabilitate, D = discernământ, iar Vp = voință proprie) 
care semnifică faptul că, pentru a putea răspunde din punct de vedere 
juridic pentru actele sau faptele sale, pe care le-a săvârşit provocând 
un prejudiciu, pe lângă discernământ (ca funcție a capacităţii psihice), 
o persoană trebuie să fi putut acţiona cu voinţă proprie, neinfluențată, 
să fi avut libertatea de acțiune. 

Expertiza medico-legală psihiatrică are următoarele particularități: 

1. este o activitate specifică instituţiei medico-legale, efectuată 
de o comisie specială alcătuită din: 

e un medic legist (preşedintele comisiei, care coordonează activi- 
tatea întregii comisii), 

e doi medici de specialitate, ambii psihiatri (în cazul în care este 
examinat un minor, unul dintre cei doi psihiatri poate fi specializat în 
neuropsihiatrie infantilă). 

Comisia medico-legală, astfel constituită, poate realiza examina- 
rea persoanelor respective (atât în mod direct, cât şi prin analiza docu- 
mentelor medicale) la: 

— sediul instituției medico-legale (aceasta constituie regula); 

— în spitale ce aparţin reţelei sanitare a Ministerului Sănătăţii, în 
cazul bolnavilor internaţi fie într-o secţie de psihiatrie, pentru bolnavii 
cronici la care transportul şi examinarea în cadrul instituţiei medico- 
legale nu se poate face în condiţii de securitate, fie în oricare altă 
secție (cardiologie, neurologie etc.) pentru pacienţii netransportabili, 
cu o patologie gravă ori potenţial letală; 

— în secţiile de psihiatrie ale spitalelor penitenciare ce aparţin 
rețelei sanitare a Administraţiei Naţionale a Penitenciarelor, în situația 
persoanelor deţinute; 

2. se poate efectua la solicitarea: 

— organelor competente de urmărire penală sau a instanțelor de 
judecată, printr-un document oficial (ordonanţă, rezoluție motivată, 
încheiere de şedinţă), în această situaţie este obligatorie şi trimiterea 
dosarului complet al cauzei; 

— persoanei ori reprezentanţilor legali ai acesteia, dar numai 
pentru stabilirea capacității psihice (discernământ) în vederea exerci- 
tării unui drept subiectiv prin întocmirea unui act de dispoziţie (testa- 
ment, act de vânzare-cumpărare etc.); 

3. expertiza medico-legală psihiatrică se realizează cu respecta- 
rea principiului competenţei teritoriale. 

4. expertiza medico-legală psihiatrică se poate solicita numai 
pentru o singură speţă (faptă penală, act de dispoziţie, punere sub 
interdicţie) deoarece, aşa cum am precizat, discernământul, ca stare de 
fapt, trebuie demonstrat că a existat la un moment dat; pentru o altă 
faptă sau pentru un alt act de dispoziţie se va solicita efectuarea unei 
alte expertize medico-legale psihiatrice. 

Obiectivele generale ale unei expertize medico-legale psihiatrice 
sunt: 

1. să se stabilească discernământul persoanei examinate în mo- 
mentul săvârşirii faptei (ce presupune evidenţierea unei boli psihice şi 
de factorii în drept; 

2. să se stabilească capacitatea psihică la momentul examinării şi, 
în consecință dacă persoana respectivă îşi poate susţine propriile inte- 
rese şi, implicit, dacă poate participa la desfăşurarea procesului penal; 

3. să se aprecieze periculozitatea socială (posibilitatea ca per- 
soana respectivă să mai comită acte sau fapte prohibite de lege datorită 
bolii psihice) în funcţie de eventuala patologie psihică decelată, rapor- 
tată la gravitatea faptei comise; 

4. să se decidă asupra oportunității instituirii măsurilor de sigu- 
ranță cu caracter medical prevăzute de C.pen. (obligarea la tratament 
medical — art. 113 sau internarea medicală — art. 114); 

5. să se facă recomandări medicale de tip profilactic şi preventiv. 

Discernământul unei persoane, la un moment dat (stabilit, aşa 
cum am precizat, în urma efectuării expertizei medico-legale psihia- 
trice), poate fi: 

— păstrat — echivalează cu responsabilitatea, deci persoana res- 
pectivă are capacitatea psihică de apreciere; 

— scăzut — echivalează cu responsabilitatea atenuată sau limitată 
ori semiresponsabilitatea, individul având capacitatea psihică de apre- 
ciere diminuată; 

— absent (abolit) echivalează cu iresponsabilitatea. 

18. PRUNCUCIDEREA 


Pruncuciderea, în accepţie medico-legală, poate fi definită ca 
fiind: „o formă atenuată de omor ce constă în uciderea imediat după 
naştere a copilului nou-născut, de către mama sa naturală (care l-a 
născut — conform accepțiunii juridice) care se află într-o stare de tul- 
burare psihică pricinuită de naştere.” 

Pentru ca fapta prin care a fost suprimată viața nou-născutului să 
poată fi încadrată în conformitate cu prevederile Codului penal trebuie 
îndeplinite următoarele condiții: 

1. subiectul pasiv şi imediat trebuie să fie copilul nou-născut viu 
(în cazul acestei infracţiuni subiectul general şi mediat este societatea 
care este lezată prin dispariția unuia din membrii săi); obiectul mate- 
rial al infracţiunii de pruncucidere îl constituie corpul viu al copilului 
nou-născut, asupra căruia se exercită activitatea de ucidere. 

Nu are nicio importanță faptul că nou-născutul: 

e prezenta sau nu malformații congenitale; 

e era sănătos somato-psihic, îndeplinind criteriile de viabilitate 
sau, din contră, era neviabil, neputând supraviețui în mediul extrauterin; 

e provenea dintr-o sarcină gemelară; 

e era primul sau al „n”-lea copil; 

e era dorit sau nu de mamă (de părinți). 

Dacă copilul a fost născut mort, fapta nu poate fi încadrată în 
categoria infracțiunilor contra persoanei, neexistând obiectul juridic 
special. 

2. uciderea copilului nou-născut să se realizeze imediat după 
naşterea acestuia. Dat fiind înţelesul diferit al sintagmei „nou-născut”, 
se impun câteva precizări: 

— din punct de vedere juridic, prin acest termen se înţelege 
copilul abia născut, deci în perioada de timp imediat următoare naş- 
terii, în care se păstrează semnele naşterii recente (1-2, cel mult 3 zile); 

— din punct de vedere medical, prin „nou-născut” se înţelege 
prima perioadă de existență a copilului în mediul extern (extrauterin), 
ce se întinde pe durata a 28 de zile. 

3. subiectul activ nemijlocit şi calificat este mama naturală a 
copilului. 

De asemenea, trebuie precizat faptul că nicio altă calitate a 
mamei nu are relevanţă pentru infracțiunea de pruncucidere (de exem- 
plu, dacă mama era sau nu căsătorită, dacă avea loc de muncă sau alte 
surse de subzistență, dacă era infirmă etc.). 

4. mama naturală a nou-născutului să prezinte o tulburare psihi- 
că care să poată fi legată de actul naşterii: dacă acea tulburare nu este 
pricinuită de naştere, fapta mamei va constitui una din formele infrac- 
țiunii de omor. 

Pruncuciderea este o infracţiune materială care se realizează 
printr-o activitate de ucidere în timpul expulziei sau imediat după 
naşterea copilului, fără a avea importanţă dacă nou-născutul s-a detaşat 
complet sau nu de corpul mamei, respectiv dacă s-a secționat cordonul 
ombilical sau dacă placenta a fost expulzată. Cerinţa legii penale este 
îndeplinită numai dacă activitatea de ucidere este urmată de moartea 
copilului (tentativa nu este pedepsită), deoarece legea nu specifică 
momentul decesului copilului, nu are nicio relevanţă faptul că acesta 
s-a produs imediat sau după un interval de timp oarecare după naştere 
(uneori zile), atâta timp cât între activitatea de ucidere exercitată de 
mamă şi decesul nou-născutului se poate stabili o legătură de cauza- 
litate. 

Activitatea de ucidere a nou-născutului se poate înfăptui prin: 

— comisiune sau acțiune, denumită şi pruncucidere activă, cele 
mai frecvente modalităţi de suprimare a vieţii copilului după naştere 
sunt reprezentate de: asfixii mecanice — sufocare, sugrumare, înecare, 
aruncarea în latrine etc., — traumatisme cranio-cerebrale prin lovirea 
capului cu sau de corpuri dure, plăgi înțepate (prin gură) sau tăiate 
(secțiunea arterelor carotide) etc.; în timpul naşterii, moartea violentă 
a copilului poate fi indusă prin comprimarea capului între coapsele 
mamei, secționarea gâtului după degajarea corpului etc.; 

— omisiune sau inacțiune, denumită şi pruncucidere pasivă; pre- 
supune neacordarea îngrijirilor strict necesare după naştere: lipsa 
alimentaţiei, expunerea la frig etc. (se întâmplă, mai ales, în cazul 

naşterilor neasistate, ce au loc în alte condiţii decât cele specifice 
sectorului sanitar). 

Din punct de vedere juridic, se consideră că pruncuciderea se 
săvârşeşte cu intenţie (directă sau indirectă), fiind determinată de 
starea de tulburare psihică indusă de naştere, intenţia nu poate fi decât 
spontană-instantanee. 

După efectuarea autopsiei medicul legist va redacta raportul de 
autopsie, în concluziile căruia trebuie să precizeze: 

— vârsta copilului; 

— dacă a fost născut viu; 

— dacă a respirat; 

— perioada de supravieţuire extrauterină; 

— dacă a primit îngrijiri postnatale; 

— felul mortii; 

— cauza morții; 

— leziunile traumatice constatate; 

— legătura de cauzalitate dintre leziunile traumatice şi deces; 

— grupa de sânge sau alte determinări de laborator care să permi- 
tă identificarea mamei. 

